Social media gai "emmen muskulhivanee" | Mihaaru\nފޭސްއެޕްގެ ފޯރި ވަނީ ގަދަވެފައި.\n18 ޖުލައި 2019 - 18:324comments\nސޯޝަލް މީޑިއާގެ ބައެއް ފްލެޓްފޯމްތައް މިހާރު ހާވާލާއިރު އެންމެ ބޮޑަށް ފާހަގަކުރެވޭނެ އެއް ކަމަކީ ގިނަ ބަޔަކު މުސްކުޅިކޮށް ތިބުމެވެ. މަޝްހޫރު ފިލްމީ ތަރިންނާއި އެ ނޫން ވެސް ނުފޫޒު ގަދަ މީސްމީހުންގެ އިތުރަށް ބައެއް އާންމުންގެ ޒުވާން ދުވަސްވަރުގެ ފޮޓޯ އަހަރުތަކެއް ފަހުން އޭނާ މުސްކުޅިވުމުން ހުންނާނެ ގޮތް ދައްކުވައިދޭ ގޮތަށް ހަދަނީ އެވެ.\nމިއީ ފޮޓޯ އެޑިޓިން އެޕެއް ކަމަށްވާ ފޭސްއެޕުން ކުރާ ކަމެކެވެ.\nމަޝްހޫރު ޝެފް ގޯޑަން ރަމްސޭ މުސްކުޅިކޮށްފައި.\nރަޝިއާގެ ކުންފުންޏެއް ކަމަށްވާ ވަޔަލެސް ލެބުން 2017 ގައި ވުޖޫދަށް ގެނައި މި އެޕަކީ މީހާގެ ސޫރަ އަށް އެކި ކަހަލަ ބަދަލުތައް ގެނެވޭ އެޕެކެވެ.\nބޮލީވުޑްގެ އެކްޓަރު އަރުޖުން ކަޕޫރް މުސްކުޅިކޮށްފައި.\nމީގެ ދެ އަހަރު ކުރިން ފޭސްއެޕްގެ ވާހަކަ ވަރަށް ބޮޑަށް ދެކެވުނީ ނަސްލީ ތަފާތުކުރުންތަކަށް ހިތްވަރުދޭ އެޕެއް ކަމަށް ބުނެ އެވެ. އެއާ އެކު އޭގައި ހުރި ބައެއް ފީޗާތައް ފާޑުކިޔުންތަކާ ގުޅިގެން އުނިކުރަން ވެސް ޖެހުނެވެ.\n"ޖޯނަސް ބްރަދާޒް" ގެ ތިން ބެއިން މުސްކުޅިކޮށްފައި.\nނަމަވެސް އަނެއްކާ ވެސް ފޭސްއެޕުން ގިނަ ބަޔަކު "މުސްކުޅިކުރަމުން" ދާ އިރު، މިކަން މިހާރު ވަނީ ގިނަ ބަޔަކު ފޯރި ވެސް މަޖާ ކަންތައްގަނޑަކަށްވެފަ އެވެ. މުސްކުޅިވުމުން އެ މީހަކު ހުންނާނެ ގޮތް ފޭސްއެޕުން އަންދާޒާކޮށްލެވުމަކީ ވަރަށް ގިނަ މީހުން މިހާރު ކުރަން ބޭނުންވާ ކަމެކެވެ.\nލަވަކިޔުންތެރިޔާ އެޑެލް މުސްކުޅިކޮށްފައި.\nހާއްސަކޮށް މަޝްހޫރު މީހުންގެ ފޮޓޯތައް ފެނިފައި، މިއަށް ޝައުގުވެރިކަން ދޭ މީހުންގެ އަދަދު ވަނީ ވަރަށް ބޮޑަށް އިތުރުވެފަ އެވެ.\nބަތަލާ މިންޑީ ކޭލިން މުސްކުޅިކޮށްފައި.\nއެކަމަކު މިކަމާ ދެކޮޅަށް ވާހަކަ ދައްކާ ބަޔަކު އެބަ ތިއްބެވެ. އެމެރިކާގެ ޑިމޮކްރެޓިކް ނެޝަނަލް ކޮމިޓީ (ޑީއެންސީ) އިން ވަނީ އަންނަ އަހަރުގެ ރިޔާސީީ ކެމްޕޭނުގައި ފޭސްއެެޕް ބޭނުން ނުކުރަން ވެސް ގޮވާލައި އެެއަށް ސަމާލުވުމަށް އިންޒާރު ދީފަ އެވެ. ސަބަބަކީ އިންތިހާބަށް ވާދަކުރާ ކެންޑިޑޭޓުން ވެސް އާންމުންގެ ތެރޭގައި މިކަމުގެ ސަބަބުން އޮޅުންބޮޅުންވެގެން ހިނގައިދާނެ ކަމުގެ ބިރު އޮތުމެވެ. އަދި އެމެރިކާގެ ސެނެޓާ ޗަކް ޝޫމާ ވެސް ވަނީ ފޭސްއެޕްގެ ކަންތައްގަނޑު މާބޮޑުވެއްޖެ ކަމަށް އޭގެ މައްސަލަ އެފްބީއައިން ވެސް ބަލަން ގޮވާލައްވައިފަ އެވެ.\nފޭސްއެޕުން ހުއްދަ ނެތި މީސްމީހުންގެ ފޮޓޯތައް އެއްކޮށް، ބަދަލުތައް ގެންނަކަމުގެ ޝަކުވާ ވެސް ބޮޑެވެ. ނަމަވެސް އެ އެޕުން ވަނީ އެކަން ދޮގުކޮށްފަ އެވެ.\n"މުސްކުޅި" ފޮޓޯތަކުގެ ފޯރިގަނޑާ އެކު ފޭސްއެޕުން ނެރުނު ބަޔާނެއްގައި ބުނީ އެއްވެސް އިރެއްގައި މީސްމީހުންގެ ފޮޓޯ ނަހަމަ ގޮތުގައި ބޭނުން ނުކުރާ ކަމަށެވެެ. އަދި މިހާރު ދައުރުވާ ހުރިހާ ފޮޓޯތަކަކީ ވެސް އެ ވެރި ފަރާތުން ސަބްމިޓްކޮށްގެން، ފީޗާތަކުގެ ބޭނުން ހިފާފައި ދޫކޮށްލާ ފޮޓޯތަކެއް ކަމަށް ބުންޏެވެ.\nކްރިކެޓް ތަރިންތަކެއް މުސްކުޅިކޮށްފައި.\nއަދި މިކަމުގެ ތެރޭގައި މީސްމީހުންގެ ޒާތީ މައުލޫމާތުތައް އެއްކުރާ ކަމަށް ކުރާ ތުހުމަތުތައް ވެސް ދޮގު ކުރަމުން ފޭސްއެޕުން ބުނި އެ އެޕް ފަރުމާކޮށްފައި ވަނީ އެފަދަ ކަމެއް ކުރެވޭ ކަހަލަ ގޮތަކަށް ނޫން ކަމަށެވެ. އަދި އެ އެޕަކީ ބޭނުން ކުރާ މީހުންގެ ޕްރަވައިސީ ރައްކާތެރިކޮށް ދޭނެ އެޕެއް ކަމަށް ބުންޏެވެ.\nކޮންމެއަކަސް ފޭސްއެޕްގެ މަގުބޫކަމާއި އޭގެ ވާހަކަ މިހާރު ދެކެވޭލެއް ވަރަށް ވެސް ބޮޑަށް އިތުރުވެއްޖެ އެވެ. އަދި އޭގެ ބޭނުން ހިފާ މީހުން ވެސް އަންނަނީ އިތުރުވަމުންނެވެ.\nއިތުރު ލިޔުންތައް ސޯޝަލް ނެޓްވޯކްސް ރަޝިއާ ޓްވިޓާ ސޯޝަލް މީޑިއާ


Ibu aai nasheed aaekugai mulhi hall gugumaalaifi\nއިބޫ އާއި ނަޝީދު އެކުގައި، މުޅި ހޯލް ގުގުމާލައިފި\nރައްޔިތުންގެ މޫނުމަތިން ފެނުނީ އުފާވެރިކާމާއި ހިނިތުންވުން\nމިއީ މި ކެމްޕެއިންގައި އިބޫ އާއި ރައީސް ނަޝީދާ އެކުގައި ބައިވެރިވަޑައިގަންނަވާ ފުރަތަމަ ޖަލްސާ\nކ. މާލެ 27 އޯގަސްޓު 2018 | ހޯމަ 18:33 15,597\nޖަލްސާގައި ބައިވެރިވުމަށް ވަޑައިގެންނެވުމުގެ ކުރިން އިބޫ އާއި ރައީސް ނަޝީދު - ރާއްޖެ އެމްވީ\nމުޅި ހޯލްތެރެ ވަނީ ފުރި ބާރުވެފައެވެ. ސްރީ ލަންކާގެ ބަރްޖަޔާ ހޮޓެލްގެ ހޯލްގައި އެތައް ސަތޭކަ ރައްޔިތުންނެއް ތިއްބެއެވެ. އިންތިޒާރު ކުރަމުން ދިޔައީ ގުޅިފައިވާ ސިޔާސީ ޕާޓީތަކުގެ ފަރާތުން އިންތިހާބުގައި ވާދަކުރައްވާ އެމްޑީޕީގެ ކެނޑިޑޭޓް އިބްރާހިމް މުހައްމަދު ސޯލިހު ވަޑައިގަންނަވާ ވަގުތަކަށެވެ. ކެތްމަދުވެފައިވާ ރައްޔިތުނަން މި ޖަލްސާ ހާއްސަވާ އަނެއް ސަބަބަކީ ކުރީގެ ރައީސް މުހައްމަދު ނަޝީދު ވެސް ބައިވެރިވަޑައިގަންނަވާތީއެވެ. މިއީ އިބޫ އެމްޑީޕީގެ ރިޔާސީ ކެންޑިޑޭޓަކަށްވެވަޑައިގެންނެވި ފަހުން، ރައީސް ނަޝީދާއެކު ބައިވެރިވަޑައިގަންނަވާ ފުރަތަމަ ޖަލްސާއެވެ.\nއިބޫ އާއި ރައީސް ނަޝީދު ހޯލް ތެރެއަށް ވަޑައިގަތުމުން އަތްތިލަބަޑިން މުޅި ހޯލް ގުގުމާލިއެވެ. އެންމެންގެ މޫނު މަތިން ފެނިގެން ދިޔައީ ހިނިތުންވުމެވެ. އެންމެ އުމުރުން ދުވަސްވީ މިހާއިން ފެށިގެން އެންމެ ކުޑަ ކުއްޖާއަށް އެ ވަގުތުވީ އުފާވެރިކަމުގެ ވަގުތު ކޮޅަށެވެ. އެ މީހުންގެ އުންމީދުތަކާއި ގުޅިފައިވާ ވަނީ އިބޫއެވެ. އެމްޑީޕީގެ ކެންޑިޑޭޓަކަށް މި އިންތިހާބުގައި ވާދަކުރުމުގެ ފުރުސަތު ގެއްލިދާނެ ކަމުގެ ބިރު އެ ޕާޓީގެ އާންމު މެމްބަރުންނަށް އޮތް ކަމަށް ވިދާޅުވެ އެމްޑީޕީގެ ޓިކެޓް ރައީސް ނަޝީދު ދޫކޮށްލެއްވުމަށްފަހު، މިއަދު ކޯލިޝަންގެ ކެންޑިޑޭޓް އިބޫގެ ފަހަތްޕުޅުގައި އަމަލީ ގޮތުން މަސައްކަތް ކުރާ މަންޒަރު ފެނުމަކީ މި ހޯލްގައި ތިބި ކޮންމެ މީހެއްވެސް ދެކެން ބޭނުންވާ މަންޒަރަކަށް ވަނީވެފައެވެ.\nރައީސް ނަޝީދުގެ އަރިހުގައި އިބޫ\n"އިބޫ އާއި ރައީސް ނަޝީދު އެކުގައި ފެނިވަޑައިގެންނެވުން، އިންތިހާއަށް އުފާވެއްޖެ، ދިވެހި ރައްޔިތުންގެ އުންމީދުތަށް ހަގީގަތަކަށް ހަދާދެއްވުމަށް އަބަދުވެސް ރައީސް ނަޝީދު ސާބިތުކާމާ އެކު ހުންނަވާނެ، އެކަން މިއަދުވެސް ހާމަވެގެން މިދިޔައީ، އިރާދަކުރެއްވިއްޔާ ގުޅިގެން މި ކުރާ މަސައްކަތް ކާމިޔާބުވާނެ" ޖަލްސާގައި ބައިވެރިވި އަންހެނަކު ބުންޏެއެވެ.\nރައީސް ނަޝީދާ އިބޫ ބަރަޖްޔާ ހޮޓަލް އަށް ވަޑައިގެންނެވުމުން އެންމެ ފުރަތަމަ މަރުޙަބާ ދެންނެވީ ކުރީގެ ފޮރިން މިނިސްޓަރު އަހްމަދު ނަސީމް (ކެރަފާ ނަސީމް) އާއި ލަންކާގެ ކެމްޕެއިން ކޯޑިނޭޓަރު ރައްޔިތުންގެ މަޖިލީހުގެ ކުރީގެ މެމްބަރު މުހައްމަދު ތޯރިގެވެ. ބަރްޖަޔާ ހޮޓަލްގެ ދޮރުމަތިން ދެ ބޭފުޅުންނާއި ސަލާމް ކުރެއްވުމަށްފަހު، އެ ހޮޓަލްގެ ހޯލް ތެރެއަށް ހިންގަވާފައި ވަޑައިގެންނެވުނީ ހަމަ ކިޔާއެވެ. ގިނަ ރައްޔިތުން އިބޫ އާއި ރައީސް ނަޝީދު ސަލާމްކުރައްވަން ގިނަ ބަޔަކު ވަނީ ވަށާލާފައެވެ. ލަންކާގެ މީޑިއާތަކާއި ރާއްޖޭގެ ނޫސްވެރިން ނަން ދެ ބޭފުޅުންގެ ފޮޓޯއެއް ނަގާލަން ފޯކަސް ވެސް ކޮށްލެވޭވެނީ ހަމަ ކިޔާއެވެ. މިއީ އެ ވަގުތު ދޮރު މަތީގައި ހާލަތު އޮތްގޮތެއެވެ.\nޖަލްސާގައި ގިނަ އަދަދެއްގެ އާންމު ރައްޔިތުން ބައިވެރިކަން ފާހަގަކޮށްލެވޭ\n"މި އުފާވެރި މަންޒަރު އަދި ރާއްޖެއިން ވެސް ފެނިގެންދާނެ، އެއީ ބޮޑު މަންޒަރު، ރައީސް ނަޝީދާއި ސިޔާސީ ގޮތުން ހައްޔަރުކޮށްފައިވާ އެންމެހާ ފަރާތަށް މިނިވަންވެގެން ރާއްޖެ ވަޑައިގަންނަވާ މަންޒަރު އިރާދަކުރެއްވިއްޔާ ފެނިގެންދާނެ،" ޖަލްސާގައި ބައިވެރި ފިރިހެނެން ބުންޏެވެ.\nޖަލްސާ ނިމުމާ އެކު، ރައީސް ނަޝީދާ އިބޫއާ އެކު ޖަލްސާގެ ބައިވެރިން އަވަސް ވެގަތައެވެ. ދެ ބޭފުޅުންނާއި ބައްދަލުކޮށް ވާހަކަ ދައްކަލަން ލިބުނު ފުރުސަތުގެ ހަގީގަތަކަށް ވުމުނެވެ.


#BREAKING: Raees Yameen gey bandhah badhalu kuran ninmaifi | Jazeera\tޔާމީން ގޭ ބަންދަށް ބަދަލުކުރަން ނިންމައިފި - Jazeera\nކުރީގެ ރައީސް ޔާމީން ގޭ ބަންދަށް ބަދަލުކުރަން ނިންމައިފި\nރައީސް ޔާމީން ގެންދަވަނީ ފަސް އަހަރުގެ ޖަލު ހުކުމެއް ތަންފީޒްކުރައްވަމުން\nކްރިމިނަލް ކޯޓުގެ ހުކުމަށް، ހައި ކޯޓުންވެސް ތާއީދުކޮށްފައިވޭ\nރައީސް ޔާމީންގެ ފަރާތްޕުޅުން ވަނީ ގޭ ބަންދަށް ބަދަލުކޮށްދިނުމަށް އެދިފަ\nއަބްދުﷲ ނަސީރު އިބްރާހިމް April 28, 2021 1563 views3\nރައީސް އަބްދުﷲ ޔާމީން މީގެ ކުރިން ފުލުހަށް ހާޒިރުކުރުމުގެ ތެރެއިން -- ފޮޓޯ: ވަން އޮންލައިން\nކުރީގެ ރައީސް އަބްދުﷲ ޔާމީން ގޭ ބަންދަށް ބަދަލުކުރުމަށް ނިންމައިފި އެވެ.\nއެމަނިކުފާނު ގޭ ބަންދަށް ބަދަލުކުރިކަން ނިންމިކަން "ޖަޒީރާ" އަށް ވަނީ ކަށަވަރުވެފަ އެވެ. ނަމަވެސް ގޭ ބަންދަށް ބަދަލުކުރާނެ ވަގުތެއް އެނގިފައެއް ނުވެ އެވެ.\n"ޖަޒީރާ" އަށް އެނގިފައިވާގޮތުގައި ގޭ ބަންދަށް ބަދަލުކުރަނީ އާއިލާގެ ފަރާތުން ހުށަހެޅި ކަންކަމަށް ބެލުމަށްފަހު އެވެ. އަދި ގޭ ބަންދަށް ބަދަލުކުރުމަށް ނިންމީފައިވަނީ ގާތްގަނޑަކަށް ހަތަރު ހަފްތާގެ މުއްދަތަކަށްކަން އެނގިފައިވެއެވެ.\nއޭގެއިތުރަށް ޖަލުގައި ކޮވިޑްގެ ކޭސްތައް ފެތުރެމުންދިއުންވެސް ގެޔަށް ބަދަލުކުރާ ސަބަބުތަކުގެ ތެރޭގައި ހިިމެނޭކަން "ޖަޒީރާ" އަށް އެނގިފައިވެއެވެ. އެނގިފައިވާގޮތުން ސަރުކާރުން ވަނީ ހުރިހާ މަޝްވަރަތަކެއްވެސް ނިންމާފަ އެވެ. އަދި މިވަގުތު ހަމައެކަނި "ފަނައިލް ނުކުރަނީ ބަދަލުކުރާނެ ވަގުތެއް" ކަން އެނގިފައިވެއެވެ.\nމިކަމާއި ގުޅޭގޮތުން ކަރެކްޝަނަލް ސަރވިސްގެ ރަސްމީ ބަހެއް ލިބޭގޮތް އަދި ވަނީ ނުވެފަ އެވެ.\nއެންމެފަހުން ބޭއްވި ނޫސްވެރިންގެ ބައްދަލުވުމުގައިި ރައީސް ޔާމީންގެޔަށް ބަދަލުކުރުމާއި ގުޅޭގޮތުން ނޫސްވެރިޔަކު ކުރެއްވި ސުވާލަށް ޖަވާބުދެއްވަމުން ރައީސް އިބްރާހިމް މުހައްމަދު ސޯލިހް ވަނީ ރައީސް ޔާމީނަށް ދެރަގޮތެއް ނުވާނެކަމަށް ވިދާޅުވެފަ އެވެ. އަދި ރައީސް ޔާމީނު ގެކޮށް ބަދަލުކޮށްދިނުމަށް އެދި، އެމަނިކުފާނުގެ އަނބިކަނބަލުންގެ ސިޓީއެއްވެސް ލިބިވަޑައިގެންނެވި ކަމަށާއި، މީގެ ދެ ތިން ދުވަސްކުރިން އިދިކޮޅު ލީޑަރޝިޕާއި ވެސް ބައްދަލުކުރެއްވި ކަމަށް ރައީސް ސޯލިހް ވިދާޅުވިި އެވެ.\nއެ ދުވަހުގެ ނޫސްވެރިންގެ ބައްދަލުވުމުގައި ރައީސް ސޯލިހު ވިދާޅުވީ އާއިލާގެ ހުށަހެޅުމާއި ގުޅޭގޮތުން މުއައްސަސާތަކާއި މަޝްވަރާކުރަމުންދާ ކަމަށާއި ރައީސް ޔާމީނަސް ދެރަގޮތެއް ނުވާނެ ކަމަށެވެ.\n"ޔާމީނަށް ދެރަ ގޮތެއް ނުވާނެ"\nކަލޯ މަނި ލޯޑަރޭ؟؟ މަވާ ސަލާމް.\nތި ދާނީ ހަމަ ޖަމަލު ފޮޑިއަށް\nާއަބޫ ޔޫލީ says:\nޖަލުގަ ތިބި ގައިދީންގެ ތެރެއިން ކޮވިޑް ގެ ނުރައްކާ އޮތީ ހަމައެކަނި ޔާމީނަށް އެކަނި ތޯ؟...ﷲއަކްބަރް\nޔާމީން ގޭ ބަންދަށް ބަދަލުކުރަން ނިންމައިފި


14 dhuvahah Addu city lockdown kohffi\nއައްޑޫ ސިޓީ -\nއައްޑޫ ސިޓީ 14 ދުވަހުގެ މުއްދަތަކަށް ލޮކްޑައުން ކުރުމަށް ސަރުކާރުން ނިންމައިފި އެވެ. އައްޑޫ ލޮކްޑައުން ކޮށްފައި ވަނީ އެ އަތޮޅުން ބަލިވެގެން އިތުރު ފަރުވާއަށް މާލެ ގެނައި މީހަކު ކޮވިޑް-19 އަށް ޕޮޒިޓީވްވެފައި ވަނިކޮށެވެ.\nއައްޑޫ ލޮކްޑައުން ކޮށްފައިވާކަން އިއުލާން ކޮށްފައި ވަނީ އެ ސިޓީ ކައުންސިލުން މިއަދު ބޭއްވި ނޫސްވެރިންގެ ބައްދަލުވުމެއްގަ އެވެ. އެގޮތުން އައްޑޫ ސިޓީގައި މިހާރު އޮތީ ކޮމިއުނިޓީ ސްޕްރެޑްގެ ހާލަތެއް ކަމަށާއި ޒަރޫރީ ބޭނުމެއްގައި ނޫނީ ގެއިން ބޭރަށް ނުކުތުން މަނާ ކޮށްފައިވާ ކަމަށް މޭޔަރު އަބްދުﷲ ސޯދިގު ވިދާޅުވި އެވެ.\nއޭގެ އިތުރުން ޒަރޫރީ ބޭނުންތައް ފުއްދައި ދެވޭނެ އިންތިޒާމްތައް އެ ކައުންސިލުން ހަމަޖައްސާފައިވާ ކަމަށާއި ބޭރަށް ދިޔުމަށް ހުއްދަތަކެއް ދޫކުރަން ފަށާނެ ކަމަށް ވެސް މޭޔަރު ވިދާޅުވި އެވެ.\nއައްޑޫ އިން ކޮވިޑަށް ޕޮޒިޓްވްވި މީހާއަކީ ސ. މަރަދޫ ފޭދުއަށް ނިސްބަތްވާ މީހެކެވެ. އަނަންތާރާގެ ރިސޯޓެއްގައި ވަޒީފާ އަދާކޮށްފައި އައްޑޫއަށް ދިޔަ އެމީހާ ބަލިވެގެން އިތުރު ފަރުވާއަށް އޭނާ މާލެ ގެނައީ ރޭގެ ވަގުތެއްގަ އެވެ. އެކަމާ ގުޅިގެން އެ އަތޮޅުގައި ހެލްތު ޕްރޮޓެކްޝަން އެޖަންސީ (އެޗްޕީއޭ) އިން އަންނަނީ ކޮންޓެކްޓް ޓްރޭސިން ހަދަމުންނެވެ.\nކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް + އައްޑޫ ސިޓީ ކައުންސިލް އެޗްޕީއޭ ލޮކްޑައުން ޕްރޮޓޮކޯލް އެންއީއޯސީ އައްޑޫ ސިޓީ


2023 ކާމިޔާބުކޮށް، އެމްޑީޕީ ހިންގާލުމުގައި ދެގޮތެއް ނުވެ ހުންނާނަން: ފައްޔާޒު\nފާތިމަތު އިބްރާހިމް 14 މެއި 2022\nއެމްޑީޕީ ހިންގާލުމުގައި ދެގޮތެއް ނުވެ ދެމި ހުންނާނެ ކަމަށް އެމްޑީޕީގެ ޗެއާޕާސަންކަމުގެ އިންތިހާބު ކާމިޔާބު ކުރެއްވި އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެ.\nފައްޔާޒު އެހެން ވިދާޅުވީ، އިންތިހާބު ކާމިޔާބު ކުރެއްވުމަށްފަހު ފުރަތަމަ ފަހަރަށް ކުރެއްވި ޓުވީޓެއްގަ އެވެ.\nވޯޓުލާން ނުކުތް އެމްޑީޕީގެ މެންބަރުންނަށް ޝުކުރުއަދާކުރައްވައި އޭނާ ވިދާޅުވީ، އެ މެންބަރުން މިއަދު ދިން ވޯޓަކީ އެމްޑީޕީ އާއި ސަރުކާރު އެއްކޮށް މަސައްކަތްކޮށް، 2023ގެ ރިޔާސީ އިންތިހާބު ކާމިޔާބުކުރަން އެމްޑީޕީގެ މެމްބަރުން ދިން ވޯޓެއް ކަމަށެވެ. އަދި އެކަމުގައި ދެގޮތެއް ނުވެ ހުންނާނެ ކަމަށް ވިދާޅުވި އެވެ.\nކެމްޕެއިންގެ ފޯރި އިންތިހާއަށް ގަދަވެ، އެއް ކެންޑިޑޭޓަކު އަނެއް ކެންޑިޑޭޓަކަށް ތުހުމަތާއި ބަހުގެ ހަމަލާތައް އަމާޒުކުރި, މި އިންތިހާބުގައި ފައްޔާޒު ނުކުންނެވީ ރައީސް އިބްރާހިމް މުހައްމަދު ސޯލިހުގެ ފެކްޝަނުންނެވެ. އޭނާއާ ވާދަކުރި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ (އިންތި) ނުކުންނެވީ އެމްޑީޕީގެ ރައީސް, ރައީސް މުހައްމަދު ނަޝީދުގެ ފެކްޝަނުންނެވެ.\nމިހާތަނަށް ގުނި ވޯޓު ފޮށިތަކުގެ ނަތީޖާއިން ފައްޔާޒު 60 ޕަސެންޓް ވޯޓު ކާމިޔާބު ކުރައްވާފައިވާކަން ދައްކާ އިރު، އޭނާ ވަނީ އިންތިގެ މައްޗަށް ގާތްގަނޑަކަށް 6،000 ވޯޓުން ކުރި ހޯއްދަވައިފަ އެވެ.\nއަރުޝީފަށް ނެގީ 14/05/2022 23:35\nއެންމެފަހުން އަޕްޑޭޓްކުރީ 14/05/2022 23:35\nމުހައްމަދު ޖަވާދު ޔޫސުފު6މިނެޓު ކުރިން\nފާތިމަތު އިބްރާހިމް7މިނެޓު ކުރިން


Anekkaa ves Eagles ge chairman akah Sarangu Adam Manik\nއަނެއްކާވެސް އީގަލްސްގެ ޗެއާމަނަކަށް ސަރަނގު\nކުލަބު އީގަލްސްގެ ޗެއާމަނަކަށް އަނެއްކާވެސް ސަރަނގު އާދަމް މަނިކު އިންތިހާބު ކޮށްފި އެވެ.\nއީގަލްސްގެ ޗެއާމަންގެ މަގާމުގައި އެންމެ ފަހުން ހުންނެވީ ނައިފަރު ދާއިރާގެ މެންބަރު އަހްމަދު ޝިޔާމެވެ. ދެހާސް ސޯޅަ ވަނަ އަހަރު އީގަލްސްގެ ޗެއާމަން ކަމަށް އިންތިހާބުވެ ވަޑައިގެންނެވި ޝިޔާމް ވަނީ ދާދި ފަހުން މަގާމުން އިސްތިއުފާ ދެއްވާފަ އެވެ.\nމާލޭ ސިޓީގެ ފުރަތަމަ މޭޔަރުގެ މަގާމު އަދާ ކުރެއްވި، ސަރަނގު އާދަމް މަނިކު ވަނީ މީގެ ކުރިންވެސް އީގަލްސްގެ ޗެއާމަން ކަމުގެ މަގާމު ފުރުއްވާފަ އެވެ.\nއޭނާގެ ޗެއާމަން ކަމުގެ ދަށުން އީގަލްސް ވަނީ 2011 ވަނަ އަހަރު ފުރަތަމަ ޑިވީޝަންގެ ޖާގަ ހޯދާފަ އެވެ. އަދި 2012 ވަނަ އަހަރު ބޮޑެތި ހަރަދުތަކެއް ވަރުގަދަ ޓީމަކާއެކު ކުލަބު ނުކުތެވެ. އެގޮތުން ގައުމީ ޓީމުގެ ކުރީގެ ކެޕްޓަން އައްސަދު އަބްދުލް ގަނީ އާއި ގައުމީ ޓީމުގެ މިޑްފީލްޑަރު މުހައްމަދު އާރިފް (ބަކާ) މާޒިޔާއަށް މިހާރު ކުޅެމުން އަންނަ ޑިފެންޑަރު އަބްދުﷲ ހަނީފު (ބެންޖޯ) ހޯދި އެވެ.\nއެ އަހަރު އެފްއޭ ކަޕް ފައިނަލަށް އީގަލްސް ދަތުރު ކުރި އެވެ. ނަމަވެސް އެ އަހަރުގެ ވަކި ހިސާބަކުން އޭނާ ކުލަބުން އިސްތިއުފާ ދެއްވުމުން އުނދަގޫ ހާލަތަށް ކުލަބު ވެއްޓިގެން ދިޔައީ އެވެ. މިހާރު އީގަލްސްއަކީ ރާއްޖޭގެ އެންމެ ވަރުގަދަ އެއް ޓީމެވެ. މިދިޔަ ސީޒަންގައި ވެސް އެ ޓީމުން ވަނީ ލީގަށް ވާދަ ކޮށްފަ އެވެ.\nއެފްއޭއެމްގެ ކުރީގެ ރައީސް އިލްހާމް އަހްމަދުގެ ދައުރުގައި އާދަމް މަނިކު ވަނީ އެފްއޭއެމްގެ އެކްސްކޯ މެންބަރުކަން ވެސް ކުރައްވާފަ އެވެ. އީގަލްސްއިން 2012 ވަނަ އަހަރު އިސްތިއުފާ ދިނުމަށް ފަހު ޖެހިގެން އައި 2013 ވަނަ އަހަރު އޭނާ ވަނީ ކުރިން ފުރަތަމަ ޑިވިޝަންގައި ވާދަ ކުރި އޯލް ޔޫތު ލިންކޭޖު (އޭވައިއެލް) ގެ ޗެއާމަންކަން ވެސް ކުރައްވާފަ އެވެ.


Majilis menbarukan kurumun libey inaayaithah kandaalan jehey: Nazim - One Online\nރައްޔިތުން މަޖިލީހުގެ މެމްބަރުންނަށް ދެމުން އަންނަ އިނާޔަތްތައް ކަނޑާލަން ޖެހޭކަމަށް މޯލްޑިވްސް ނެޝަނަލް ޕާޓީ (އެމްއެންޕީ)ގެ ރައީސް، ދަނގެތި ދާއިރާގެ މަޖިލިސް މެމްބަރު މުހައްމަދު ނާޒިމު ވިދާޅުވެއްޖެއެވެ.\nއެމްއެންޕީން "ރައްޔިތުންގެ އުދާސް" ގެ ނަމުގައި ރޭ ބޭއްވި ޖަލްސާގައި އެކަމަށް އިޝާރަތްކުރައްވައި ނާޒިމް ވިދާޅުވީ، މަޖިލީހުގެ މެންބަރުން މަޖިލީހުގެ އެއް ދައުރަށް ހިދުމަތްކުރުމުން، އެ މެންބަރުންނަށް ގިނަ އިނާޔަތްތަކެއް ލިބޭ ގޮތަށް ނިޒާމު ރަވާފައިވާ ކަމަށާއި އެކަމުން ދައުލަތަށް ފައިސާގެ ދަތިކަމެއް އެއިރު ދިމާނުވާ ކަމަށެވެ. ނާޒިމް ވިދާޅުވީ މަޖިލީހުގައި މެންބަރުން ކުރައްވާ މަސައްކަތެއް ނެތް ކަމަށާއި މެންބަރުންނަށް އިނާޔަތުގެ ގޮތުގައި ލިބޭ ހުރިހާ ފައިސާއެއް ކަނޑާލަން ޖެހޭ ކަމަށެވެ.\n"މަޖިލީހުގެ އިއްޒަތްތެރި މެންބަރުންނަށް ފަސް އަހަރު ހިދުމަތްކޮށްލީމަ އެ ބޭފުޅުންނަށް އެތައް ބައިވަރު އިނާޔަތެއް ލިބޭ ގޮތަށް މިއޮތީ ރާވާލާފައި. އޭރަކު ފައިސާގެ މައްސަލައެއް ނެތް. މެންބަރުން ވީމަ ހަމަ ލިބެންވީ، އަޅުގަނޑު ދަންނަވަން އޮތީ މެންބަރުންނަށް އެ ފައިސާ ދޭނެ ކަމެއް ނެތޭ." ނާޒިމް ވިދާޅުވިއެވެ.\nނާޒިމް ވަނީ ޕެންޝަން ސްކީމާ ބެހޭ ގޮތުން ހެދި ދިރާސާއަކުން ފާހަގަވި މައްސަލަތައްވެސް ރައްޔިތުންގެ މަޖިލީހަށް ހުށަހަޅުއްވައިފައެވެ. އެއަށް ތާއިދުކުރެއްވީ އެމްއެންޕީގެ ނައިބު ރައީސް ތިމަރަފުށީ ދާއިރާގެ މެންބަރު އަބްދުﷲ ރިޔާޒު އެވެ. ނަމަވެސް އެ މައްސަލައަށް ބަހުސް ކުރުމެއް ނެތި ވަނީ ބޭރުކޮށްލައިފައެވެ.\nއެކަމަށް އިޝާރަތްކުރައްވައި ނާޒިމް ވިދާޅުވީ، އެޕާޓީ އުފެއްދުމުގެ މަގުސަދުތަކުގެ ތެރޭގައި ދިވެހިންނަކީ އުފާފާގަތިކަމާއި ބަޔަކަށް ބަރޯސާ ނުވެ ހިތްހަމަޖެހިގެން އުޅެވޭ ބަޔަކަށް ހެދުން ހިމެނޭ ކަމަށެވެ. ނަމަވެސް މިއަދު އިސްރަށްވެހީން ބަޔަކަށް ނުވާ ކަމަށާއި އެމީހުން ވަނީ ވަރަށް ބޮޑަށް ނިކަމެތިވެފައި ކަމަށް ވިދާޅުވިއެވެ.\nނާޒީމް ވިދާޅުވީ އިސްރަށްވެހިންގެ ޖަމިއްޔާއާ އެމްއެންޕީގެ ފަރާތުން ބައްދަލުކޮށްފައިވާ ކަމަށެވެ. ބަޖެޓްގެ ދަތިކަމާ ހުރެ އިސްރަށްވެހިންގެ ކަންބޮޑުވުންތައް ހައްލުކުރެވެން ނެތް ކަމަށް ކަމާބެހޭ ފަރާތްތަކުން އެ ޖަމިއްޔާއަށް އަންގާފައިވާ ކަމަށް ވެސް ނާޒިމް ވިދާޅުވިއެވެ.\nނާޒިމް ވިދާޅުވީ 40 އަހަރު ނުވަތަ 20 އަހަރު ދައުލަތަށް ހިދުމަތް ކޮށްފައިވާ މީހުން ކޮށްފައި އެވަނީ ވަރަށް ބޮޑު ހިދުމަތެއް ކަމަށެވެ. ނަމަވެސް އެފަދަ ފަރާތްތަކަށް ޕެންޝަން ދެމުން ގެންދަނީ ރަނގަޅު އުސޫލަކުން ނޫން ކަމަށެވެ.\nގުޅޭ ޓެގު ރައްޔިތުންގެ މަޖިލިސް މުހައްމަދު ނާޒިމް މަޖިލިސް މެންބަރު މޯލްޑިވްސް ނެޝަނަލް ޕާޓީ ސިޔާސީ


China Emabassy Alhan Hulhumale In Bimeh Dheefi - Vaguthu\nޗައިނާ އެމްބަސީ އަޅަން ހުޅުމާލެ އިން ބިމެއް ދީފި\nހުޅުމާލޭ ދެވަނަ ފިޔަވަހީގައި ޤާއިމްކުރާ ޑިޕްލޮމެޓިކް އެންކްލޭވް ސަރަހައްދުން ޗައިނާ އެމްބަސީއެއް އެޅުމަށް ބިމެއް ދީފިއެވެ.\nޗައިނާ އަށް އެމްބާސީ އެޅުމަށް ބިން ދީފައި ވަނީ ހުޅުމާލޭ ޑިޕްލޮމެޓިކް އެންކްލޭވް އިންނެވެ.\nމިއަދު ފޮރިން މިނިސްޓްރީގައި އޮތް ރަސްމިއްޔާތެއްގައި، ފޮރިން މިނިސްޓްރީގެ ފަރާތުން ވަނީ ބިން ހަވާލު ކުުރުމުގެ ލިޔުން ޗައިނާ ސަފީރާ ހަވާލުކޮށްފައެވެ. ލިޔުން ހަވާލުކޮށްފައިވަނީ ފޮރިން މިނިސްޓަރު އަބްދުﷲ ޝާހިދެވެ.\nފޮރިން މިނިސްޓްރީން ކުރިން ވިދާޅުވެފައި ވަނީ، ޑިޕްލޮމެޓިކް އެންކްލޭވްއެއްގެ ގޮތުގައި ވަކި ސަރަހައްދެއް ކަނޑައަޅައި، ދިވެހިރާއްޖޭގައި ޤާއިމްކޮށްފައިވާ ބޭރު ޤައުމުތަކުގެ ޑިޕްލޮމެޓިކް މިޝަންތައް އެސަރަހައްދުގައި ޤާއިމްކުރުމަށް ނިންމާފައިވަނީ އެހެން ގިނަ ޤައުމުތަކެއްގައިވެސް އެކަން ކުރާ އުޞޫލުން، އެމްބަސީތަކަށް ސަލާމަތާއި ރައްކާތެރިކަން ދިނުމަށް ފަސޭހަޔަކަށް ކަމަށެވެ.\nއެ މިނިސްޓްރީން ބުނެފައިވަނީ ހުޅުމާލޭގެ ދެވަނަ ފިޔަވަހީގައި ޑިޕްލޮމެޓިކް އެންކްލޭވް ޤާއިމް ކުރެވެނީ މާލޭއަކީ މިހާރުވެސް ވަރަށް ބޮޑަށް ތޮއްޖެހިފައިވާ ތަނަކަށްވުމާއިއެކު، ރާއްޖޭގައި ކުރިއަށް އޮތްތަނުގައިވެސް ގިނަ ޤައުމުތަކެއްގެ ޑިޕްލޮމެޓިކް މިޝަންތައް ހުޅުވޭއިރު، ޖާގައިގެ ދަތިކަން އިންތިހާއަށް ކުރިމަތިވާނެތީ ކަމަށް ބަލާފައި ކަމަށެވެ.\nޑިޕްލޮމެޓިކް އެންކްލޭވްއިން ބިން ދޫކުރުމުގައި އަމަލުކުރާނީ 'ރެސިޕްރޯސިޓީ' އުޞޫލުންނެވެ.\nޑިޕްލޮމެޓިކް އެންކްލޭވުން ފުރަތަމަ ބިން ދޫކުރީ އިންޑިއާއަށެވެ. އޭގެ ފަހުން ސްރީލަންކާ އަށާއި، ބަންގްލަދޭޝްއަށް ވަނީބިން ދޫކޮށްފައެވެ.\nކެރެލާގައި ތިބި ދިވެހިން ރަޖިސްޓްރީވާން އަންގައިފި\nޗައިނާގެ ބައެއް ސިޓީތަކުގައި އުޅޭ ދިވެހިންވެސް ސިޓީން "ބޭރު"ވާން އަންގައިފި\nވުހާންގައި ތާށިވެފައިތިބި ދިވެހިންނަށް އެހީ ވަނީ\nމިއީ ޗައިނާ އަށް ވައިޖައްސަން ކުރާކަންތައްތައް.\nއޮކްޓޯބަރ 9, 2019 18:09\nބަވަބަވާފަވެސް ޖެހޭނީ ދޭން. ލާހިކެއް ނޫން.ނުދީއެއް. ކަލޭމެން ތަރިކައެއް.ނޫން ވިއްޔަ.


Kuda Kuhjja "Dhanjehunee" Boot Ge Naaduvaa Beynun Kohgen - Vaguthu\nކުޑަ ކުއްޖާ "ދަންޖެހުނީ" ބޫޓުގެ ނާޑުވާ ބޭނުންކޮށްގެން\nނ. މާޅެންދޫ- ވަގުތު އިމޭޖަސް: އަޝްހާދް އަބްދުﷲ\nނ.މާޅެންދޫގައި އިއްޔެ 11 އަހަރުގެ ކުއްޖަކު "ދަންޖެހިގެން" މަރުވީ ބޫޓުގެ ނާޑުވާ ބޭނުން ކޮށްގެން ކަމަށް "ވަގުތަށް" މައުލޫމާތު ލިބިއްޖެއެވެ.\nމާޅެންދޫ އިން "ވަގުތަށް" މައުލޫމާތު ދިން މީހަކު ބުނީ ގްރޭޑް ހައެއްގައި ކިޔަވަމުން ދިޔަ އެކުއްޖާ މަރުވެފައި ހުއްޓާ ފެނުނުއިރު ހުރީ ކޮޓަރީގެ ދޮރުގެ ތަޅުގައި ނާޑުވާ އައްސައިގެން "ދަންޖެހިފައި" ކަމަށެވެ. ދޮރުގެ ތަޅުގައި ނާޑުވާ އައްސާފައި ވަނީ ދެނާޑުވާ ގުޅުވުމަށް ފަހުއެވެ.\nމައުލޫމާތު ދިން މިހާ ބުނީ ކުއްޖާގެ އިސްކޮޅަށް ބަލާއިރު ދޮރުގެ ތަޅު ހުރީ ކުއްޖާގެ މެއާއި ހަމައިގައި ކަމަށެވެ. ކުއްޖާ "ދަންޖެހިފައި" ހުރީ ސީދަލަކަށް ނޫނެވެ.\nއެކުއްޖާގެ ހަށިގަނޑު މިއަދު ހެނދުނު މާލެ ގެނައީ އެއުމުރުގެ ކުއްޖަކު ދަންޖެހިގެން މަރުވެދާނެ ކަމަށް ޖެންޑާ މިނިސްޓްރީގެ ބޭފުޅުންނަށް ގަބޫލު ނުކުރެވޭތީ އިތުރަށް ތަޙްޤީޤު ކުރަން ބޭނުންވެގެންނެވެ. ނަމަވެސް މިކަމާއި ގުޅިގެން ފުލުހުންގެ ބަހެއް އަދި ނުލިބެއެވެ.\nކުއްޖާ "ދަންޖެހިފައި" ހުއްޓާ ފެނުނީ ކުއްޖާގެ މަންމައަށެވެ. ނަމަވެސް ކުއްޖާގެ މަންމަގެ މައްޗަށް މިމައްސަލައިގައި އެއްވެސް ވަރަކަށް ތުހުމަތެއް ނުކުރެވެއެވެ.\nކުއްޖާ ދިރިއުޅުނު ގޭގެ އަވައްޓެރިން ބުނާ ގޮތުން މަރުވި ކުއްޖާގެ އާއިލާ އަކީ އެހެން މީހުންނާއި ގުޅިގެން އުޅޭ އާއިލާއެކެވެ. ކުއްޖާގެ މަންމަ ވެސް ކުދިންނަށް އަނިޔާ ކުރި މަންޒަރު ދުވަހަކު ވެސް ފެނިފައި ނުވާކަމަށް އަވައްޓެރިން މައުލޫމާތު ދެއެވެ.\nޖެންޑާ މިނިސްޓްރީ އިން ވެސް ވަނީ މަރުވި ކުއްޖާގެ އެއްވެސް މައްސަލައެއް މީގެ ކުރިން ރިޕޯޓް ކޮށްފައި ނުވާ ކަމަށް އިއްޔެ ވިދާޅުވެފައެވެ.\nކުއްޖާގެ ހަށިގަނޑު މިއަދު ހެނދުނު މާލެ ގެނެސްފައި ވާއިރު ކުއްޖާ މަރުވީ އަމިއްލަ އަށްތޯ ނުވަތަ ނޫންތޯ ކަށަވަރު ކުރުމަށް ބޭނުންވާ ޓެސްޓްތައް މާލޭގައި ކުރިއަށް ގެންދާނެ ކަމަށް މައުލޫމާތު ލިބެއެވެ. ކުއްޖާގެ ހަށިގަނޑު މާލެ ގެނައިކަން ކަށަވަރު ކޮށްދިނުން ފިޔަވައި މިކަމާއި ގުޅޭ އިތުރު މައުލޫމާތެއް ފުލުހުން ހާމައެއް ނުކުރެއެވެ.\nއޮގަސްޓް 10, 2017 - 16:51\nއަންނި ވެރިކަމުގެ ދުވަސްވަރު ފެލިަވަރުގައި " ނޯތް ޕްރޮވިންސްގެ އެޑިޔުކާޝަން ޔުނިޓް"ކިޔާ ޔުނިޓެއް ހިންގި. އެ ދުވަސްވަރު އެތާނގައި ވެރިކަންކުރީ ނ.އަތޮޅު ބައިގަނޑެއް. މި ގުރޫޕު އަނބުރާ އެމީހެއްގެ ރަށަށް ފޮނުވާލުމުން އިތުރަށް އެރަށްރަށުގެ ތަޢުލީމާއި ތަރުބަވީ ނިޒާމުވީ ހަލާކޭ ބުނާ އަޑު އިވޭ. އެ ގުރޫޕުގައި މާޅެންދޫ ސްކޫލު މީހަކު ވެސް ހުއްޓޯ!\nއޮގަސްޓް 10, 2017 - 16:28\nއޭ ކޮބާ ދަންޖެހުނު ގޮއި؟؟؟؟ އައި ނީޑް ޕިކްޗާރސް\nއޮގަސްޓް 10, 2017 - 12:51\nބުލީކުރުމާއި ކުދިންނަށް ސްކޫލްތެރޭން ފުރައްސާރަ ކުރިމަތިކުރާ ކުދިންނަށް އަދަބު ނުދެވި މިކަން ހައްލެއްނުކުރެވޭނެ\nއޮގަސްޓް 10, 2017 - 11:39\nވަގުތާ...ކަލޭ މޮޔަވެގެންތެ ތިޔައުޅެނީ؟ ފުލުހުންނާއި ޖެންޑާއިން އެެއްވެސް ކަމެއް ހާމަނުކުރަނިސް ކަލޭ ތި އެއްޗެއް ޤަބޫލު ކުރަނީދޯ ހަމަ މީހަކު ބުނެލާއިރަށް؟ ދެން ތަންކޮޅެއް ހަމަޖެހޭ، ގަބޫލު ކުރެވޭ ވާހަކައެއް ދެއްކިނަމަވެސް ރަނގަޅެންނު...ކަލޭމެންގެ ކަމަކީ ފިތުނަ ފަސާދަ އުފެއްދުން\nއޮގަސްޓް 10, 2017 - 11:22\nCheck with his class mates if these is any student oragroup who bully or make fun of him that might make him do suchathing, but it's very unlikely for suchathing to be happened at this age, next thing is to check if he watches Hindi movies and if he is familiar with such scenes, it could beapossible cause that he might have tried to experiment.\nއޮގަސްޓް 10, 2017 - 10:43\nބޫޓްގައި ނާޑުވާ އަކީވެސް މުސްތަޤްބަލުގައި ނުރައްކާތެރި އެއްޗަކަށް ވީތާ..\nއޮގަސްޓް 10, 2017 - 10:05\n13 ރީޒަން ވައި؟\nއޮގަސްޓް 10, 2017 - 09:44\nނުކުރާނަން ގަބޫލެއް ދޮރުގެތަޅު ކުއްޖާގެ މެޔާހިސާބުގަ ހުރެގެންނެއް ކުއްޖާޔަށް ދަންޖެހެވޭނެ ކަމަކަށް އަދި ބޫޓް ނާޑުވާބޭނުންކޮއްގެންވެސް ދަމެއް ނުޖެހެވޭނެ ތީގަބޫލު ކުރެވޭނެކަމެއްނޫން އަދި ބަލައި ގަނެވޭނެ ކަމެއްވެސްނޫން ތިމައްސަލަ ފުރިހަމަޔަށް ތަހުގީގު ކުރަންޖެހޭނެ.\nއޮގަސްޓް 10, 2017 - 09:04\nބޫޓުގެ ނާޑުވާ ބޭ ނުންކޮއްގެ ކުއްޖަކައް މަރެއް ނުވެވޭނެ ތީގަބޫލު ކުރެވޭ ވާހަކައެއް ނޫން\nއޮގަސްޓް 10, 2017 - 08:53\nވަގުތަށް އިނގޭނީ އެންމެ މޮޅަށް\nއޮގަސްޓް 10, 2017 - 01:12\nވެދާނެނު ނާޑުވާ އެކީ ކުޅެން އުޅެނިކޮށް. ކަރުގަ ވާގަނޑު އެޅުނީ ކަމަށް. ދެން އެކުއްޖާއަށް ނުނެއްޓި ވާންވީ ކަމަށްވެސް. ދަންޖެހެން އުޅުނީ ނޫން ކަމަށްވެސް\nއޮގަސްޓް 10, 2017 - 00:10\nދޮރުގެ ތަޅުގަ ދަންޖެހެވޭތަ؟ އަނެއްކާ ތިވެދާނެ މޮޅުކަމެއް ކުރަން އުޅެނިކޮށް ދަންޖެހެވުނީ ކަމަށް. އެ އުމުރުގެ ކުދިން އުޅޭނެ އެހެން


vnews - Miadhakee adeeb ge ufan dhuvas - thafaathakee koba?\nމިއަދަކީ އަދީބުގެ އުފަން ދުވަސް - ތަފާތަކީ ކޮބާ؟\n11 އޭޕްރިލް 2018\n2015 ވަނަ އަހަރު އަދީބުގެ 33 ވަނަ އުފަން ދުވަސް ފާހަގަކުރުމުގެ ތެރެއިން__ ފޮޓޯ:އަހުމަދު އަދީބު ޓުވީޓާ\nމީގެ3އަހަރު ކުރިން އައި އޭޕްރީލް މަހުގެ 11 ވަނަ ދުވަހަކީ، އޭރުގެ ޓޫރިޒަމް މިނިސްޓަރ އަހުމަދު އަދީބުގެ ހަޔާތުގައި އެންމެ ކުލަގަދަކޮށް ފާހަގަ ކުރެވުނު އުފަންދުވަހަށް ވާނެއެވެ. ތަހުނިޔާގެ މެސެޖްތަކުން މުޅި ސޯޝަލްމީޑިއާ ފުރާލި އިރު، ސަރުކާރުގެ މިިނިސްޓްރީތަކާއި ވެރިކަން ކުރާ ޕާޓީ ޕީޕީއެމްގެ ޖަގަހަތަކުގައި އަދީބުގެ އުފަންދުވަސް ފާހަގަކުރެވުނެވެ. އަދީބުގެ ހާޟިރުގަޔާއި ޣައިރު ހާޟިރު ގައެވެ. ބައެއް ޓީވީތަކާއި ރޭޑިއޯތަކުން އަދީބުގެ އުފަންދުވަހަށް ޚާއްސަ ލަވަ ހަދައި ބުރޯޑްކާސްޓްވެސް ކުރިއެވެ. މިއަދަކީ އޭގެ3އަހަރު ފަހެވެ. ތަފާތަކީ ކޮބައިތޯއެވެ؟\nތަފާތަކީ މިއަދު އަދީބަށް އުފަންދުވަހުގެ ތަހުނިޔާ ކިޔަންވެސް "އެމީހުން" ހަނދާން ނެތުނު ކަމެވެ. ނުވަތަ ނުކެރުނު ކަމެވެ. އޭރު އަދީބުގެ ވަށައިގެން އެނބުރު މީހުންނަށް މިއަދު އަދީބުގެ ފޮޓޯއަކާއި ދިމާއަށްވެސް ބަލައިލާންވެސް ނުކެރިފައި ތިބި ކަމެވެ. ސަބަބުތައް ބައިވަރެވެ.\nކޮންމެ އަހަރެއްގެ ވެސް އޭޕްރީލް މަހުގެ 11 ވަނަ ދުވަހަކީ އަދީބުގެ އުފަން ދުވަހެވެ. އެހެން ނަމަވެސް 2015 ވަނަ އަހަރު އަދީބަށް 33 އަހަރު ފުރުނު އިރު އެއީ އަދީބުގެ އުފަންދުވަސް އެންމެ ކުލަގަދަކޮށް އަދި އެންމެ ގިނަ ބަޔަކު ފާހަގަކުރި އަހަރެވެ. އެކަމަކު އެއީ ހަޔާތުގެ އެންމެ ބަދު ނަސީބު އަހަރު ކަމެއް އެދުވަހަކު އަދީބަކަށް ނޭނގޭނެތާއެވެ.\nރައްޔިތުންގެ މަޖިލީހުގެ މެމްބަރުންނާއި ސިޔާސީ އެތައް ބަޔަކު އެދުވަހު ތިއްބެވީ އަދީބުގެ ފަހަތުގައެވެ. އަދީބުގެ އެންމެ އިޝާރާތަކަށް އެތައްހާސް ބަޔަކު އެދުވަހު ކިޔަމަންވިއެވެ. އެކަން ރާއްޖޭގެ ސިޔާސީ މަޝްރަހުން އެންމެ ބޮޑަށް ފެނުނީވެސް 2015 ވަނަ އަހަރުގައެވެ. ރައީސާއި ނައިބުރައީސް ކަމުގެ މަޤާމަށް ކުރިމަތި ލެވޭ އުމުރު ޤާނޫނު އަސާސީއަށް ބަދަލު ގެނެސް 35 އަހަރުން 30 އަހަރަށް ދަށްކުރީ ސީދާ އަދީބަށްޓަކައި ކަމުގައި މިއަދުވެސް ސިޔާސީ ބޭބޭފުޅުން ވިދާޅުވެއެވެ.\nނައިބު ރައީސްގެ މަޤާމަށް އަދީބަށް މަޖިލީހުން ރުހުން ދިނީ، 22 ޖުލައި 2015ގައި ރައްޔިތުންގެ މަޖިލީހުގެ ޖަލްސާއަށް ހާޟިރުވެ ވަޑައިގެންނެވި 84 މެމްބަރުންގެ ތެރެއިން 70 މެމްބަރުންގެ އަޣުލަބިއްޔަތުނެވެ. ހަމައެދުވަހު އަދީބު މަޤާމުގެ ހުވާކުރެއްވި އެވެ. ކުލަގަދަ ހަފްލާތަކާއި ރަސްމިއްޔާތުތައް ބޭއްވުނެވެ. އެހެންކަމުން ކޮންމެ ސަބަބަކަށްޓަަކައި ނަމަވެސް އޭރު އަދީބަށް ތާއީދު އޮތް މިންވަރު ތާރީޚުން ފެންނަން އެބައޮތެވެ.\n28 ސެޕްޓެމްބަރު 2015ގައި ފިނިފެންމާ ލޯންޗުގައި ހިނގި ހާދިސާ އާއި ހަމައަށް އަދީބުގެ "ތަރި" ދިޔައީ ފިޔަ ޖަހަމުންނެވެ. ހާދިސާގެ އެންމެ ފުރަތަމަ ސިކުންތުގައިވެސް ތުހުމަތުގެ އިނގިލި ދިއްކުރެވުނީ އަދީބަށެވެ. އަދީބަށް ކުރެވެމުން ދިޔަ ތުހުމަތުތައް އާއްމު މީޑިއާގައި އަދީބު ދޮގުވެސް ކުރެއްވިއެވެ. ދެވަނަ އިންވެސްޓްމެންޓް ފޯރަމަށް ފަހު އަދީބު މާލެ ވަޑައިގެންނެވި ތަނުން 24 އޮކްޓޫބަރ 2015 ގައި އަދީބު ހައްޔަރު ކުރެއްވުމާއި ހަމައަށް، ރައީސް ޔާމީނު ވިދާޅުވީ އަދީބަށް އިތުބާރު ކުރައްވާ ކަމަށެވެ. އެންމެފަހުން 8 ފެބުރުއަރީ 2018 ގައި ޕީޕީއެމުން ބޭއްވި ކެމްޕޭން ޖަލްސާއެއްގައި ރައީސް ޔާމީން ވިދާޅުވީ، ފިނިފެންމާ ހާދިސާއަށްފަހު މާލެ ފައިބައި ވަޑައިގަތުމުގެ ކުރިން އެކަން ކުރެއްވީ އަދީބު ކަމުގެ އިލްހާމެއްވި ކަމަށެވެ.\nފިނިފެންމާގެ ހާދިސާގެ ކުރިންވެސް އިދިކޮޅު ސިޔާސީ ފަރާތްތަކުން އަދީބުގެ މައްޗަށް ޚިޔާނާތާއި ފަސާދައިގެ ތުހުމަތުތައް ކުރިއެވެ. އެކަމަކު އެކަންކަން ސަރުކާރުގެ އެކިފަންތީގެ ބޭފުޅުންނާއި މަޖިލީހުގެ މެމްބަރުންނާއި ޚުދު ރައީސް ޔާމީނުވެސް ޤަބޫލުފުޅު ނުކުރެއްވި ނަމަވެސް ފިނިފެންމާ ހާދިސާ އާއި ގުޅިގެން އަދީބު ހައްޔަރު ކުރުމާއިި އެކު އަދިބާއި ދެކޮޅަށް މައްސަލަތައް ފުލުފުލުގައި ހިންގައިގަތެވެ.\nޚިޔާނާތާއި ކޮރަޕްޝަނާއި ފަސާދަ އަދި ޓެރަރިޒަމްގެ ދައުވާތައްކޮށް، ކުށްސާބިތުކޮށް3މައްސަލައެއްގައި އަދީބުގެ މައްޗަށް މިހާރުވަނީ 33 އަހަރުގެ ޖަލުހުކުމް އިއްވާފައެވެ. އަދި އިތުރު އެތައް ދައުވާތަކެއްވެސް އަދީބުގެ މައްޗަށް އުފުލާފައި ވާއިރު، މިހާރު ހުކުމް އިއްވާފައިވާ އެއްވެސް މައްސަލައެއްގައިވެސް އަދި އިސްތިއުނާފުގެ ހުރިހާ މަރުހަލާއެއް ނުނިމެއެވެ.\nކުރީގެ ނާއިބް ރައީސް އަހުމަދު އަދީބު -- ވީފައިލް ފޮޓޯ\n24 އޮކްޓޫބަރު 2015ގެ ފަހުން އަދީބު ޖަލުގައި ދުވަސްތައް ހޭދަކުރަމުން ދާއިރު، މިއީ އަދީބު ޖަލުގައި އޮންނަވަނިކޮށް ބައްދަލުކުރި3ވަނަ އުފަން ދުވަހެވެ. ދުވަހުގެ ހެޔޮއެދުންތައް އަނބިކަނބަލުން ނަޝްވާ ކައިވެނީގެ ފޮޓޯތަކާއި އެކު ހިއްސާކުރައްވާފައި ވާއިރު، އެންމެ ކުޑަމިނުން ރިޓްވީޓްކޮށްލާނޭ ނުވަތަ ލައިކެއް ދޭނޭ ހިއްވަރުވެސް އަދީބާއި އެކު އިއްޔެ ތިއްބެވި ބައެއް މީހުންނަކަށް ނެތެވެ.\nމީގެ އިތުރުން އަދީބުގެ ސިއްޙީ ހާލާއި މެދު އާއިލާއިން ކަންބޮޑުވުން ފާޅުކުރަމުންދާއިރު އެންމެ ކުޑަމިނުން އިންސާނަކަށް ވީތީ ލިބެންޖެހޭ ހައްޤުތައްވެސް ނުލިބޭކަމުގެ ޝަކުވާތައް އަދީބާއި އާއިލާއިން ދަނީ ކުރަމުންނެވެ.\nމީގެ ތިން އަހަރު ކުރިން އަދީބުގެ އުފަން ދުވަހު، އަދީބަށް މަރުހަބާކިޔަން ވަޑައިގެންނެވި، ސިޔާސީ ބޭފުޅުންނާއި ދައުލަތުގެ ވަޒީރުންނަށް މެހުމާންދާރީ އަދާކުރުމުގައި އަދީބުގެ އާއިލާއިން އުފަލާއި އެކު އަވަދި ނެތި އުޅުނު ނަމަވެސް މިއަދު އަދީބުގެ އާއިލާގެ ބޭފުޅުންނަށް ނިހާއީ ހިތާމާއިގައި ކުރައްވަން ޖެހިވަޑައިގެންފައިވާ ކަމަކީ ސަރުކާރުގެ ވެރީންނަށް އާދޭސް ދެންނެވުމެވެ.\nމީގެ ތިން އަހަރު ކުރިން އުފަންދުވަހުގެ ހެޔޮއެދުމާއި ތަހުނިޔާގެ އަޑުތަކުން އަދީބުގެ ދުނިޔެ ގުގުމާފައި ވީނަމަވެސް، މިއަދު އަދީބު އޮންނެވީ މާފުށީ ޖަލުގައި އެއްވެސް އިންސާނަކާއި ބައްދަލު ނުވެ އެކަނިވެރިކަމާއި އެކުގައެވެ. އެންމެ ކުޑަމިނުން މިއަދަކީ އުފަންދުވަސްކަން ޚުދު އަދީބުވެސް ހަނދުމަފުޅު ނުހުރެދާނޭ މިންވަރަށް އެމަނިކުފާނުވަނީ އެކަހެރި ކުރެވި ބަންދު ކުރެވިފައެވެ. އެދުވަހާއި މިއަދުގެ ތަފާތަކީ މިއެވެ.


އާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 35 ސިކުންތު\nއެސްފިޔަ ޖަހައިލުމެއް ފަދައިން ރަމަޟާން މަހުގެ ތިންބައިކުޅަ އެއްބައި ހައި ދުވަސް ފާއިތުވެގެން ދިއައީއެވެ. ރަމްޟާން މަހު ކުރަން ހުރި ކަންކަމުން ކުރެވުނީ ކީއް ހެއްޔެވެ؟ އެއްވެސް ކަމެއް ކުރެވިއްޖެ ހެއްޔެވެ؟ އެންމެ ކުޑަމިނުން ހެޔޮ އަމަލުތައް ކުރަން އާފދަ ކުރެވިއްޖެ ހެއްޔެވެ؟ ބަންގިއަށް އިޖާބަ ދެވެން ފެށިއްޖެ ހެއްޔެވެ؟\nލޮބުވެތި އަޚުންނާ އުޚުތުންނޭވެ! ރަމަޟާން މަހަކީ މުސްލިމުންނަށް ދެއްވަވާފައިވާ ވަރަށް އަގު ބޮޑު ޚަޒާނާއެކެވެ. އެޚާޒަނާނާ ފުރިފައިވަނީ ރަނާއި އެންމެ ބޮޑު އަގު ބޮޑު ޖަވާހިރުތަކުންނެވެ. އެންމެ އަގު ބޮޑު މަޢްދަން ތަކުންނެވެ. އެ ޚަޒާނާގެ ދޮރުތައް ވަނީ އެންމެންނަށް ހުޅުވައިލެވިފައެވެ. އޮތީ ޚަޒާނާއަށް ވަދެ އެމީހަކަށް ނަގަން ކެރުނު ވަރަކަށް ނެގުމެވެ. ނަގައި އެމީހެއްގެ ޚަޒާނާއަށް އިތުރުކުރުމެވެ.\nމީސްތަކުންނޭވެ! ރަމަޟާން މަހުގައި ދެ ބައެއް ވެއެވެ. އެއް ބައަކީ ކުރިން މިބުނި ފަދައިން ތިމާގެ ހެޔޮ އަމަލުތައް ގިނަކުރަން މަސައްކަތްކުރުމުގެ ބައެވެ. ދެން އޮތީ ކުރެވިފައިވާ ފާފަތައް ފުއްސަވައިދެއްވެވުން އެދި ކުރަން ޖެހޭ މަސައްކަތްތަކެވެ. މިދެބައި ގުޅުވައިގެން ކުރިއަށް ގެންދިއުމުން މެނުވީ ރަމަޟާން މަހުން ލިބެނެން ޖެހޭ ފުރިހަމަ ފައިދާއެއް ނުލިބޭނެއެވެ.\nބައެއް މީހުންނަށް ޤަބޫލުކުރެވެނީ ކުރެވޭ ބައެއް ފާފަތަކަކީ ވަރަށް ކުދި ފާފަތަކެއް ކަމަށެވެ. ނަމަވެސް އެއްވެސް ފާފައަކީ ކުޑަ ފާފައެއް ކަމަށް ނުދެކޭށެވެ. ކިތަންމެ ކުޑަ ނަމަވެސް ފާފައެއް ވާނީ ހަމަ ފާފައަކަށެވެ. ވީމާ ތައުބާވުމުގައި އެކަމަށް ސަމާލުކަން ދޭންވާނެއެވެ. ރަމަޟާން މަސް ނިމިގެންދާއިރު ތިމާ އަކީ ފާފަ ފޮހެވިގެން ނުދިއަ މީހަކު ކަމުގައިވެއްޖެނަމަ އެމީހަކީ އަބާއްޖަވެރިއެކެވެ. ވީމާ އެކަމުން ސަލާމަތްވެ ރަމަޟާން މަސް ނިމިގެންދާއިރު ތިމާއަކީ ފާފަ ފޮހެވިފައިވާ މީހަކަށް ވުމަށްޓަކައި ކުރިން މިބުނި ފަދައިން ދެ ގޮތުން އެކުގައި ގަދައަޅައި މަސައްކަތްކުރާށެވެ.\nއެ ގޮތުން ކުރަން ޖެހޭ ދެކަމަކީ ހެޔޮ އަމަލުކުރުން ގިނަ ކުރުމާއި ތައުބާވުން ގިނަކުރުމެވެ. އެއިރުންވާނެ ގޮތް ވެސް ބުނެދީފާނަމެވެ. ތިބާ ގެންގުޅޭ ތިޖޫރީގައި މިހާރު ކުނި، ބޭނުން ނުހިފޭ ތަކެތި ދާނީ ދުވަހެއް ދުވަހަކަށް މަދުވަމުންނެވެ. ބޭނުންތެރި ރަނާއި ޖަވާހިރުތައް އެޅި މުޅި ތިޖޫރީ ދާނީ ފުރަމުންނެވެ! ފާފަތަކުން ސަލާމަތްވެ، ހެޔޮ އަމަލުތަކުން ފުރިގެންވާ ތިޖޫރީއެއް ފުރައިގެން ޤިޔާމަތް ދުވަހު ދެވިއްޖެ ނަމަ އެމީހަކަށް ހުރި އުފާވެރިކަމެއްގެ ބޮޑުކަމާއިއެވެ!


SunOnline: DPL: De Grande in Green hifehetti iru, Eagles in Maziya ge record ah nimun genesfi\nދަ ގްރާންޑޭއިން ގްރީން ހިފެހެއްޓި އިރު އީގަލްސްއިން މާޒިޔާގެ ރެކޯޑަށް ނިމުން ގެނެސްފި\nޢަބްދުﷲ އައިމަން 17 Oct 2019, 15:18\nދިވެހި ޕްރިމިއާ ލީގުގައި ރޭ މާޒިޔާއާއި ގްރީން ސްޓްރީޓް ބައްދަލު ކުރި މެޗުގެ ތެރެއިން --- ފޮޓޯ// އެފްއޭއެމް\nދިރާގު ދިވެހި ޕްރިމިއާ ލީގުގައި އިއްޔެ ކުޅުނު މެޗުތަކުގައި ދަ ގްރާންޑޭއިން ފަހު ވަގުތު ޖެހި ގޯލުން ގްރީން ސްޓްރީޓްސްއާ އެއްވަރު ކުރި އިރު މާޒިޔާއިން ލީގުގެ އެއްވެސް މެޗަކުން ބަލި ނުވެ ހަދަމުން އައި ރެކޯޑަށް އީގަލްސް ނިމުން ގެނެސްފި އެވެ.\nގަލޮޅު ދަނޑުގައި އިއްޔެ ހަވީރު ކުޅުނު މެޗުގައި ދަ ގްރާންޑޭއާއި ގްރީޒް އެއްވަރުވީ 1-1 ގެ ނަތީޖާ އަކުންނެވެ. އެ މެޗުން މޮޅުވެގެން އެއްވަނައިގައި އޮތް މާޒިޔާއާއި ފަރަގު ކުޑަ ކުރުމަށް ލިބުނު ފުރުސަތު ގްރީން ސްޓްރީޓުން ވަނީ ނަގާލައިފަ އެވެ. އެ މެޗުން ލިބުނު ޕޮއިންޓާ އެކު ގްރީން ސްޓްރީޓް މިވަގުތު ތާވަލުގެ ތިން ވަނައިގައި އޮތީ 17 ޕޮއިންޓާ އެކު އެވެ. ދަ ގްރާންޑޭ އޮތީ 15 ޕޮއިންޓާ އެކު ފަސް ވަނައިގަ އެވެ.\nމިފަހަރުގެ ލީގަށް އެންމެ ބޮޑަށް ތައްޔާރުވީ ޓީމުތަކުގެ ތެރޭގައި ހިމެނޭ ގްރީން ސްޓްރީޓުގައި ތަޖުރިބާހުރި ގިނަ ކުޅުންތެރިންތަކެއް ތިބި އިރު އެކަށީގެންވާ ނަތީޖާއެއް އެ ޓީމަށް ނުނެރެވޭ ވާހަކަ އަކީ ސީޒަނުގެ ފުރަތަމަ ބުރުގައި ވެސް އެންމެ ގަދަޔަށް ދެކެވުނު އެއްވާހަކަ އެވެ. ތިން ޕޮއިންޓް ހޯދޭނެ މެޗުތަކުގައި ވެސް ފަސޭހަ ކޮށްލެވުމުގެ ސަބަބުން މެޗު ޕޮއިންޓްތައް ގެއްލިގެންދާކަމަށް ގްރީންގެ ކޯޗު ސުޒޭން އަލީ ވަނީ މީގެ ކުރިން ވެސް ފާހަގަ ކޮށްފަ އެވެ.\nއިއްޔެގެ މެޗަށް ދެ ޓީމުން ވެސް ވަރުގަދަ ސްކޮޑަކާ އެކު ނުކުތް އިރު ދެ ޓީމު ވެސް މެޗު ފެށީ ޕްރެޝަރެއް ނެތި އެވެ. ދެ ޓީމު ވެސް ހަމަޖެހިލައިގެން ކުޅެމުން ދިޔަ އިރު މާ ގިނަ އެޓޭކްތަކެއް އުފެއްދޭ ގޮތެއް ނުވި އެވެ. ނަމަވެސް ދެ ޓީމުގެ ރަނގަޅު ހަމަލާއެއް އުފެއްދުމަށްފަހު ގްރީން އިން މެޗުގައި ލީޑު ނެގީ 32 ވަނަ މިނަޓުގަ އެވެ. އެ ގޯލު އެ ޓީމަށް ޖަހައިދިނީ ޓީމުގެ ކެޕްޓަން އަލީ އަޝްފާގު (ދަގަނޑޭ) އެވެ. އޭނާ ވަނީ އެންމެ ފަހުން ވޯލްޑް ކަޕު ކޮލިފައިންގައި ސީރިއާއާއި ދެކޮޅަށް ކުޅުނު މެޗުގައި ވެސް ގޯލު ޖަހައިފަ އެވެ.\nއެއަށްފަހު ވެސް ގްރީންއަށް ލީޑު ފުޅާ ކުރާނެ ގިނަ ފުރުސަތުތަކެއް ވަނީ ލިބިފަ އެވެ. ދެ ވަނަ ހާފްގެ ކުޅުން ފެށިގެން ފަސް މިނިޓް ތެރޭ ފައިސަލަށް އަނިޔާވެގެން އޭނާ ވަނީ ބަދަލުކޮށްފަ އެވެ. ބަދަލުގައި ކުޅެން އެރީ އިޔާން އަބްދުލް އަލީމް (ޗިކީ) އެވެ. އޭނާ އަކީ ދަ ގްރާންޑޭ ދެ ވަނަ ޑިވިޝަނުން ފުރަތަމަ ޑިވިޝަނަށް ޕްރޮމޯޓް ކޮށްދިނުމުގައި މުހިއްމު ދައުރެއް އަދާކޮށްފަ އެވެ.\nދަ ގްރާންޑޭއަށް މެޗުގެ ނަތީޖާ ހަމަހަމަ ކޮށްދިނީ ދަ ގްރާންޑޭގެ އެންޑިއޫ އަށް ގްރީން ސްޓްރީޓްސްގެ މުހައްމަދު އާރިކް (ބަކާ) ކުރި ފައުލަކަށް ރެފްރީ ދިން ޕެނަލްޓީ އަކުންނެވެ. އެ ޕެނަލްޓީ ކާމިޔާބު ކުރީ އިރާގުގެ ފޯވާޑް އޮބައިދާ ކަދުމް އެވެ.\nގްރީން ސްޓްރީޓް ފަހަތަށް ޖައްސާލުމަށްފަހު އީގަލްސްއިން ތާވަލުގެ ދެވަނައަށް ޖެހިލީ ރޭގެ މެޗުން ވަރުގަދަ މާޒިޔާ ބަލިކޮށްގެންނެވެ. އެ މެޗުން އެ ޓީމު މޮޅު ހޯދީ 0-1 ގެ ނަތީޖާ އަކުންނެވެ.\nމި ސީޒަނުގައި އެއްވެސް މެޗަކުން ބަލިނުވެ މާޒިޔާ ދަމަހައްޓަމުން އައި ރެކޯޑަށް ރޭގެ މެޗުގައި އީގަލްސްއިން ނިމުން ގެނައި ނަމަވެސް މާޒިޔާ އަދިވެސް އޮތީ ތާވަލުގެ އެެއްވަނައިގަ އެވެ. ކުޅުނު 10 މެޗުން 23 ޕޮއިންޓް ހޯދައި މާޒިޔާ އެއްވަނައިގައި އޮތް އިރު ދެވަނައިގައި އޮތް އީގަލްސްއަށް ލިބިފައި ވަނީ 18 ޕޮއިންޓް އެވެ.\nރޭގެ މެޗު ފަށައިގެން މާޒިޔާ އާއި އީގަލްސްގެ ފަރާތުން ހަމަހަމަ ކުޅުމެއް ފެނިގެންދިޔައިރު، މެޗުގެ ކުރީކޮޅުގައި ރަނގަޅު ފުރުސަތުތައް ތަނަވަސްކުރީ މާޒިޔާ އިންނެވެ.\nނަމަވެސް މެޗުގައި ގިނަ ހަމަލާތަކެއް އުފެއްދި މާޒިޔާއަށް ރޭގެ މެޗުގައި އީގަލްސްގެ ގޯލު ފޫއަޅުވާލެވޭނެ ގޮތެއް ނުފެނުނެވެ. މާޒިޔާގެ ކޯޗު މަރުޖާން ސެކުލޮސްކީ ވެސް ބުނީ މެޗުގެ 95 ޕަސަންޓު ކޮންޓްރޯލް ކުރީ މާޒިޔާއިން ކަމަށާއި މެޗުގައި ދިމާވި މައްސަލަ އަކީ ގޯލެއް ނުޖެހުން ކަމަށެވެ.\nއެ މެޗުގައި ޖެހި ހަމައެކަނި ގޯލު އީގަލްސްއަށް މެޗުގެ 30 ވަނަ މިނަޓުގައި ޖަހައިދިނީ އަލީ ފާސިރު (ސެންޓޭ) އެވެ. ސެންޓޭ އަކީ އަމިއްލަ ސަބަބަކާ ހުރެ ގައުމީ ޓީމުގެ ޕްރެކްޓިހަށް ނިދުޔުމުން ޓީމުން ވަކި ކުރި ކުޅުންތެރިންގެ ތެރޭގައި ހިމެނޭ ކުޅުންތެރި އެކެވެ. އެ މައްސަލައިގައި އެފްއޭއެމުން ވަނީ ދާދި ފަހުން ސެންޓޭއަށް ބޮޑު ޖޫރިމަނާ އެއްވެސް ކޮށްފަ އެވެ.\nބެންގަލޫރަކަށް މާޒިޔާ އަލެއް ނުވާނެ: އިރޭ


Kureege Raees Waheed PPM ge advisor akah hamajassanee | Mihaaru\nކުރީގެ ރައީސް ވަހީދު، ޕީޕީއެމްގެ އެޑްވައިޒަރަކަށް ހަމަޖައްސަނީ\nކުރީގެ ރައީސް ޔާމީނާއި ވަހީދު ރައީސް އޮފީހުގައި ކުރިން ބައްދަލުކުރައްވަނީ.\n22 ޖޫން 2020 - 19:21\nކުރީގެ ރައީސް މުހައްމަދު ވަހީދު، އިިދިކޮޅު ޕީޕީއެމްގެ އެޑްވައިޒަރަކަށް ހަމަޖައްސަން އެ ޕާޓީން ނިންމައިފި އެވެ.\nއެނގިފައިވާ ގޮތުގައި، 2014 ވަނަ އަހަރުގެ ކުރީކޮޅު ޕީޕީއެމާ ގުޅިވަޑައިގެންނެވި ވަހީދު ހަމަޖައްސަނީ އެ ޕާޓީގެ ޚާއްސަ އެޑްވައިޒަރަކަށެވެ.\nޕީޕީއެމްގެ ޚާއްސަ ނިއުސް ބްރީފިންއެއް މިރޭ9ޖަހާއިރު ބާއްވަން ނިންމާފައިވާއިރު، ބެލެވޭ ގޮތުގައި ވަހީދުގެ ޚާއްސަ މަގާމު އިއުލާން ކުރާނީ އެ ބްރީފިންގަ އެވެ. ނިއުސް ބްރީފިން އޮންނާނީ މ. ދިމްޔާތުގަ އެވެ.\nޕީޕީއެމްގެ ރައީސް އަބްދުﷲ ޔާމީން، މަނީލޯންޑަރިންގެ ކުށް ސާބިތުވެ، ފަސް އަހަރަށް ޖަލަށް ލާފައިވާއިރު، އެ ޕާޓީ ހިންގުމުގައި މިހާރު އިސްކޮށް ތިއްބެވީ ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫނާއި ނައިފަރު ދާއިރާގެ މެމްބަރު އަހުމަދު ޝިޔާމް އަދި ކުރީގެ ހައުސިން މިނިސްޓަރު މުހައްމަދު މުއިއްޒެވެ.\nރާއްޖޭގެ ދެ ވަނަ ޖުމްހޫރިއްޔާގެ ހަތަރު ވަނަ ރައީސް ވަހީދަށް ޕީޕީއެމްގެ ޚާއްސަ މަގާމެއް ދެނީ ބެލެވޭ ގޮތުގައި، އެ ޕާޓީ އިތުރަށް ވަރުގަދަ ކުރުމުގެ ބޭނުމުގަ އެވެ.\nކުރީގެ ރައީސް މުހައްމަދު ނަޝީދުގެ ތިން އަހަރުގެ ވެރިކަމުގައި، އެ މަނިކުފާނުގެ ނައިބަކަށް ހުންނެވި ވަހީދަކީ ޔާމީން އާއި ޕީޕީއެމާ ގާތްގުޅުމެއް ބާއްވަމުން ގެންދެވި ބޭފުޅެކެވެ. ފެބްރުއަރީ 7، 2012 ގައި ނަޝީދުގެ އިސްތިއުފާއާ އެކު، ދޮޅު އަހަރު ވަންދެން ވަހީދު ވެރިކަން ކުރެއްވީ ޕީޕީއެމާއި ޔާމީންގެ އެއްބާރުލުމާއި އެހީތެރިކަމާ އެކުގަ އެވެ. އެއީ އޭރު ވެރިކަން ކުރި ކޯލިޝަން ޕާޓްނަރުންނެވެ.\nރައީސް މުހައްމަދު ވަހީދު ޕީޕީއެމް އިދިކޮޅު ފަރާތްތައް\n34 ކޮމެންޓް, 128 ރިއެކްޝަންސް\nއިދިކޮޅުވަރުގަދަ ކުރުމަށް ރައީސް ވަހީދު ވަރަށް މުހިއްމު. މިސަރުކާރުން ދަނީ ރައްޔިތުންނަށް ފާޅުގައި އަނިޔާވެރިވަމުން. ބަދަލޭ ކިޔާފަ ބައިތުލްމާލު ހުސްކޮށްލައިފި. ނޫމަޑިއަށް 848 މިލިއަން، ދީބާޖާއަށް 174 މިލިއަން، ބިޒްނަސް އިމޭޖް ގްރޫޕް(ބިގް) 78 މިލިއަން، ސީޖީޓީ ލިމިޓެޑަށް 22 މިލިއަން، އިބުރާއަށް 50 މިލިއަން. ރައްޔިތުން ބިކަވެފަ އެކަމު ޕާޓީކުދިން މަހުޖަނުންނަށްވެ ޔޫރަޕްގައި. ރައްޔިތުން ދައްކާ ހުރިހާ ޖީއެސްޓީ ފައިސާކޮޅު ބަދަލޭ ކިޔާފަ ޖީބަށް.\nޑރ.ވަހީދުއަކީ އަދިވެސް ވިއްކިދާނެ ލީޑަރެއް، ޑރ. ވަހީދު ބަލައިގަންނަ ދިވެހިން ވަރަށްގިނަ އަދި ބޭރު ޤައުމުތަކުގެ ލީޑަރުންވެސް ވަރަށްގިނަ، ޑރ. ވަހީދު ވެރިކަމަށް އަތުވެއްޖެެއްޔާ ދުނިޔޭގެ ޤައުމުތަކާއި އެކު އޮންނަ ގުޅުން ރަނގަޅުވާނެ، އަދި ރާއްޖޭގެ އިޤްތިސާދު ރަނގަޅުވެގެންދާނެ، ޑރ. ވަހީދުގެ ސަރުކާރުގައި އާންމުކޮށް ކުރިންވެސް ބަލާފައިވަނީ ކަމަށް ތަޖްރިބާކާރު ފަސްބައި ސާފް މީހުންނާއި މަގާމު ހަވާލުކުރެވޭތޯ އެގޮތުން ވެރިކަމުން ފައިބައިގެންނެވީ ސާފްވެގެން\nއެމްޑީޕީ މީހުން ކޮންމެ ގޮތަކަށް ގަބޫލުކުރިޔަސް މިހިނދަށް ވަރަށް މުހިންމުކަމެއް މިވެގެންދިޔައީ. ރައީސް ވަހީދަށް5ޕަސެންޓް ވޯޓު ލިބުނީ ޕާޓީ އެއްނެތީމަ. ޕީޕީއެމް ކަހަލަ ބޮޑުޕާޓީއަކުން ވަހީދަށް ބޮޑު ތާއީދެއް ލިބިވަޑައިގަންނަވާނެ. ރައީސް ވަހީދަކީ އިލްމީ ކެތްތެރި ތަރައްގީގެ ޚިޔާލުގެ ބޭފުޅެއް. ޕީޕީއެމާއި ރ ވަހީދު ގުޅިވަޑައިގަތުމަކީ ވަރަށް ގިނަބަޔަކު އުފާކުރާނެ ކަމެއް.\nޑރ. ވަހީދު ކާރިން ކޮށްލަން ބޭނުންވާ ބައެއް ސުވާލު؟ މަނިކުފާނުގެ ތިޔަ ނިންމެވުމަކީ ހަމައާއި އުސޫލުގައި ހުރެމެ ނިންމެވި ނިންމެވުމެއް ކަމަށް ޤަބޫލުކުރައްވަންތޯ؟ ޔާމީނުގެ ސަރުކާރުގައި ހިންގި ކޮރަޕްޝަނާއި ގޮތްނޭގޭގޮތަށް މަރުވި މީހުންގެ ކަންކަން އެހެން ދިޔައަސް މަނިކުފާނަށް ހަމަ އޯކޭތޯ؟ މަނިކުފާނުމެން ފަދަ ކިޔަވާއިގެން ތިބޭ އަދި ފޯރުންތެރި ބޭފުޅުން ތިފަދަ ގޮތްގޮތަށް ޢަމަލުކުރެއްވުން ތަޢުލީމާއި އަދި ތަޢުލީމީ މީހުން ދެކެ ރައްޔިތުން މާޔޫސްނުވާނެތޯ؟\nލަދު ކޮބައިތޯ. މިސަރުކާރުން އައިސް ފުރަތަމައިނުންވެސް ރައްޔިތުންގެ ބުރަ މަސައްކަތުން ހޯދާފަދޭ ޖީއެސްޓީ ލާރިކޮޅު ބަދަލޭ ކިޔާފަ ބަހާ ހުސްކޮށްލީ. މިހާރުވެސް 1.2 ބިލިއަން (މިއީ އަދި އެނގެން އޮތްވަރު) ދިރުވާލައިފި. ގޮތްނޭނގޭ މަރޭ އަފްރާޝީމޭ ކިޔައިގެންވެސް ޔާމީނު ބޮލުގައި އެޅުވި އިލްޒާމުތައް ހަމަ ތިޔަ ސަރުކާރުގެ މަރުގެ ކޮމިޝަނުން ދޮގުކުރީ. ގޮތްނޭނގޭ މަރޭ އަނިޔާއޭ ވައްކަމޭ ކީ ރައްޔިތުން ބޮލަށް ޗިޕު ޖަހަން. އެކަން ވަރަށް ރަގަޅަށް ތިޔަ ޕާޓީންކުރި.\nމަރުޙަބާ ރައީސް ޑރ ވަޙީދު. މަނިކުފާނުގެ ތައުލީމާއި ތަޖުރިބާ ގައުމަށް ބޭނުންވޭ ސިޔާސީ ދާއިރާއިން ވެސް.\nމިރާއްޖޭގަ ރައީސްކަން ކުރިމީހެއްކަމަށް އަހަރެން ގަބޫލްކުރާމީހެއްނޫން ވަހީދަކީ.\nދެން އޮތް އިންތިޚާބުވެސް ކާމިޔާބު ކުރަން ބޭނުމިއްޔާ، ޕާޓީގެ ރިޔާސީ ކެންޑިޑޭޓަކަށް ޔާމީނު ނޫން މީހަކު ގެންނަންޖެހޭ، ޔާމީނަކީ އަނިޔާވެރި އެއް ، ރައްޔިތުން ޔާމީނަށް ވޯޓެއް ނުދޭނެ\nރަގަޅު އިދިކޮޅެއް އެބައޮންނަންޖެހޭ މިހާރު އެގަހުކޭލެ މިގަހުކޭލެއް ވަކިކުރާކަން ނޭގެ ހުރިހާބާރެއް ހުރީ އެއްބައެއްގެ އަތްދަށުގައި ގައުމާއި ރައްޔިތުންގެ ބިކާރީ ވެއްޖެ ވެރިކަމެއް ލިބުނަކަސް ވެރިކަމެއް ކުރަންނޭގޭ ބާރެއްލިބޭއިރަށް ހުރިހާބާރަކަށް އަތްގަދަކޮށް އެބާރެއް މިބާރެއް ނޭގޭ ގޮތަށް ވެރިކަން ކުރާބަޔަކަށް ހިތުހުރިހާ ގޮތަކަށް ކަން ކުރުމުގެ ފުރުސަތުނުދީ ޖަވާބުދާރީ ކުރާނެ ފާރާތެއްގެ މުހިންމު ކަން މިހާރު ވަނީ މިގައުމަށް ބޮޑުކަމަކަށް ވެފައި\nމާދަ މާގެ މަޖިލީހުގާ އަނެއްކާ ބަހުސް ކުރާނެ ކަ މެއް.\nތިއީ ދޮޅުލައްކަ މީހުންގެ ސަޕޯރޓް


Raees yameen azulukuran Supreme Court ah hushahelhi massala balaeh nugaiy | Mihaaru\nރައީސް ޔާމީން ޖަލްސާއެއްގައި: އެމަނިކުފާނު މަގާމުން ދުރުކުރަން އިދިކޮޅުން ހުށަހެޅި މައްސަލަ ބަލައެއް ނުގަތް.\nރައީސް ޔާމީން އަޒުލުކުރަން ސުޕްރީމް ކޯޓަށް ހުށަހެޅި މައްސަލަ ބަލައެއް ނުގަތް\n12 ފެބުރުއަރީ 2018 - 17:40 35 comments\nރައީސް އަބްދުﷲ ޔާމީންގެ މައްޗަށް ކުރާ ކޮރަޕްޝަންގެ ތުހުމަތުތަކާ ގުޅިގެން، އެމަނިކުފާނު މަގާމުން ދުރުކޮށްދޭން އިދިކޮޅު ލީޑަރުންގެ ފަރާތުން ސުޕްރީމް ކޯޓަށް ހުށަހެޅި މައްސަލަ ބަލައި ނުގަތުމަށް އެ ކޯޓުން ނިންމައިފި އެވެ.\nސުޕްރީމް ކޯޓުން މިއަދު ބުނީ އެ މައްސަލަ ބަލައި ނުގަތުމަށް ނިންމީ، ގާނޫނުއަސާސީގެ 113 ވަނަ މާއްދާގައިވާ ގޮތުގެ މަތިން ހުށަހަޅާފައިވާ މައްސަލައަކަށް ނުވާތީ ކަމަށެވެ.\nގާނޫނުއަސާސީގެ 113 ވަނަ މާއްދާގައި ބުނެފައިވަނީ، ރައީސުލްޖުމްހޫރިއްޔާ މަގާމުން ވަކިކުރުމުގެ މައްސަލައެއް ސުޕްރީމް ކޯޓަށް ހުށަހެޅޭނީ ރައްޔިތުން މަޖިލީހުން އެގޮތަށް ނިންމުމުން އެކަމާ މެެދު ހިޔާލު ތަފާތުވާ ހާލަތްތަކުގައި ކަމަށެވެ.\nރައީސް ޔާމީން މަގާމުން ވަކިކުރުމަށް ސުޕްރީމް ކޯޓަށް މައްސަލަ ހުށަހަޅާފައިވަނީ ކުރީގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބްދުލް ގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހީމް އަދި އަދާލަތު ޕާޓީގެ ނައިބު ރައީސް އަލީ ޒާހިރު އެވެ.\nއިދިކޮޅު ފަރާތްތަކުން ބުނީ ރައީސް ޔާމީން އުޒުރުވެރިވެއްޖެ ކަމަށް، ގާނޫނުއަސާސީގައިވާ ހަމަތަކުން ކަނޑައަޅައިދޭން ސުޕްރީމް ކޯޓުގައި އެދުނީ، މި ސަރުކާރުގައި ވައްކަމާއި ކޮރަޕްޝަން އިންތިހާއަށް ބޮޑުވެފައިވާތީ ކަމަށެވެ. އަދި ރައްޔިތުންގެ އަސާސީ ހައްގުތަކާއި މިނިވަންކަން ފާޅުގައި ނިގުޅައިގަނެ، ރައްޔިތުންގެ މަޖިލިސް ހުއްޓުވައި މިނިވަން މުއައްސަސާތަކުގެ ބާރުކަނޑުވާލާފައިވާތީވެ ރާއްޖެ ވެއްޓިފައިވާ އަނދަވަޅުން ސަލާމަތްކޮށްދޭން ކަމަށް ވެސް ބަޔާނުގައިވެ އެވެ.\nސުޕްރީމް ކޯޓުން އެމައްސަލަ ބަލައިނުގަތުމަށް ނިންމާފައިވާއިރު މި މަހު އެއްވަނަ ދުވަހު އެ ކޯޓުގެ ފަސް ފަނޑިޔާރުންގެ އިއްތިފާގުން ވަނީ ޖަލުހުކުމް އިއްވާފައިވާ ސިޔާސީ ލީޑަރުންތަކެއް ވަގުތުން މިނިވަން ކުރުމަށް އަމުރުކޮށްފަ އެވެ.\nއެ ހުކުމާއެކު ސަރުކާރުން ކުއްލި ނުރައްކަލުގެ ހާލަތު އިއުލާންކޮށް، އުއްތަމަ ފަނޑިޔާރު އަބްދުﷲ ސައީދު އާއި އެ ކޯޓުގެ ފަނޑިޔާރު އަލީ ހަމީދު ވަނީ ރިޝްވަތު ހިފުމުގެ ތުހުމަތުގައި ހައްޔަރުކޮށްފަ އެވެ. އޭގެ ފަހުން، ސުޕްރީމް ކޯޓުގެ ތިން ފަނޑިޔާރުން ވަނީ ސިޔާސީ ލީޑަރުން ދޫކުރުމުގެ އަމުރު ބާތިލްކޮށްފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު މެމްބަރު ގާސިމް އިބްރާހިމް (މާމިގިލި) ސުޕްރީމް ކޯޓް ރައީސް އަބްދުﷲ ޔާމީން


Heyluntherikan Ithuru Kuraa Islaahu Beyrukoh Duty Bodu Kuran Faas Koffi\n22 ފެބްރުއަރީ 2017 1 ކޮމެންޓް\nހޭލުންތެރިކަން އިތުރު ކުރާ އިސްލާހު ބޭރުކޮށް ޑިއުޓީ ބޮޑު ކުރަން ފާސްކޮށްފި\nދުންފަތުގެ ބާވަތްތަކުން ނަގާ ޑިއުޓީގެ ފަހެއް އިންސައްތަ ހޭލުންތެރިކަން އިތުރު ކުރުމަށް ހަރަދު ކުރަން ހުށަހެޅި އިސްލާހު ބޭރުކޮށް ދުންފަތުގެ ބާވަތްތަކާއި އެނާޖީ ޑްރިންކުން ޑިއުޓީ ބޮޑު ކުރަން ކޮމިޓީން ފާސްކޮށްފިއެވެ.\nއެކްސްޕޯޓު އިމްޕޯޓު ގާނޫނަށް ސަރުކާރުގެ ފަރާތުން ހުށަހަޅާފައިވާ އިސްލާހުގެ ކޮމިޓީ މަރުހަލާގައި ދުންފަތުން ނަގާ ޑިއުޓީގެ ފަހެއް އިންސައްތަ ހޭލުންތެރިކަން އިތުރު ކުރަން ހަރަދު ކުރުމަށް ހުށަހެޅުއްވީ ގަމު ދާއިރާގެ މެންބަރު ފައްޔާޒު އިސްމާއީލެވެ. ނަމަވެސް ފައްޔާޒުގެ އެ އިސްލާހު ސަރުކާރަށް މެޖޯރިޓީ އޮންނަ އެ ކޮމިޓިން ވަނީ ބޭރުކޮށްލާފައެވެ.\n"އަޅުގަނޑު އެގޮތަށް އިސްލާހު ހުށަހެޅި ކަމާ ބެހޭ ފަރާތްތައް ހާޒިރުކޮށް ދެއްކި ވާހަކަތަކަށް ރިއާޔަތްކޮށްފައި. ޑިއުޓި ބޮޑުކޮށްގެން ވެސް ދުންފަތުގެ އިސްތިއުމާލު ކުރާ މީހުންގެ އަދަދު މަދު ކުރެވިދާނެ. އެކަމަކު ބޮޑު އިމްޕެކްޓެއް ނާންނާނެ،" ފައްޔާޒު ވިދާޅުވިއެވެ.\nފައްޔާޒު ވިދާޅުވީ ސަރުކާރުގެ މެންބަރުން އެގޮތަށް ނިންމުމުން ދޭހަވާ ކަމަކީ ރައްޔިތުންގެ ސިއްހަތަށްވުރެ ސަރުކާރުން ބޭނުންވަނީ ޑިއުޓީ ބޮޑުކޮށްގެން ވެސް ފައިދާތަކެއް ހޯދުންކަން ދޭހަވާ ކަމަށެވެ.\nފައްޔާޒު ވިދާޅުވީ އެ އިސްލާހު މަޖިލީހުގެ ތަޅުމަށް ވެސް ހުށަހަޅުއްވާނެ ކަމަށެވެ.\nކޮމިޓީން ފާސްކޮށްފައިވާ ގޮތުން ކޮންމެ ސިނގިރެޓަކުން 75 ލާރި ބޮޑުވާނެއެވެ. އެނާޖީ ޑްރިންކުން ޑިއުޓީ ބޮޑު ކުރީ ލީޓަރަކުން 4.60 ރުފިޔާ ނެގުމަށެވެ.\nބަޖެޓް 2017 މަޖިލިސް ސިނގިރޭޓް ސަރުކާރު\nހަހަހަހާ .. ދުންފަތް ބޯން ހުއްޓާ ނުލާގެނެއް ނޫން މިއުޅެނީކީ.. މިއުޅެނީ ލާރިގަނޑެއް ހޯދާލާނެ ގޮތެއް ނޭނގިގެން. ހަހަހަހަހާ ... ރައްޔިތުންނަށް ހެވައް ކުރާކަމެއް ނޫންމީ. މިހިސާބުން ސިގިރީޓް ވަގަށް އިތެރ ކުރަން ފެށުނީމި.. ދެން އޮންނާނީ ކަސްޓަމްސް ކުދީންނަށް ރިޝްވަތު ދިނޫން.. މިއޮތީ ވާ ގައުމެއް. މިއޮތީވާ ރައީސެއް.


Arpita adhi Sohail ge dharifulhaa eku Salman ge Bean bag moment - One Online\nއަރްޕިތާ އަދި ސޮހެއިލްގެ ދަރިފުޅާއެކު ސަލްމާންގެ ބީން ބޭޖް މޯމެންޓް\nމިދުވަސްވަރަކީ މީސް މީޑިއާގައި ސަލްމާން ގިނަ ވީޑިއޯތަކެއް ހިއްސާ ކުރާ ދުވަސްވަރެކެވެ. އެގޮތުން އާއިލާގެ ވީޑިއޯތަކާއި ބޮޓަލްކަޕް ޗެލެންޖާއި ވޯކްއައުޓް ވީޑިއޯ ތަކަށް ގިނަ ބައެއްގެ ލޯބިވަނީ ލިބިގެން ގޮސްފައެވެ.\nއިއްޔެ ސަލްމާން މިވަނީ އަނެެއްކާވެސް ލޯބި ވީޑިއޯއެއް ހިއްސާކޮށްފައެވެ. ވީޑިއޯގައި ފެންނަނީ ސަލްމާންގެ ކޮއްކޮ، އަރްޕިތާ އަދި ސޮހައިލްގެ ދަރިންނާއެކު ބީން ބޭޖް ޖަމްޕް މޯމެންޓެއް ރީކުރިއޭޓް ކުރުމަށް ސަލްމާން މަސައްކަތްކުރާ ތަނެވެ. އެއީ އެއްމަސް ކުރިން ސަލްމާން ހިއްސާކޮށްފައިވާ ވީޑިއޯއެއްގެ ރީކުރިއޭޝަނެވެ.\nއެގޮތުން ޔޯހަން ބީން ބޭގް މައްޗަށް ފުއްމާލުމުން އާހިލް ސަލްމާން އިން ބޭގަށް ފުންމާލައެވެ.\nމަސްދުވަސް ކުރިން ހަދާފައިވާ ވީޑިއޯގައި ފެނިގެން ގޮސްފައިވަނީ ސަލްމާން އާއެކު އޭނާގެ ކޮއްކޮ ސޮހައިލް އަދި އަރްބާޒްގެ ދަރިފުޅެވެ.\nމަސައްކަތުގެ މާހައުލަށް ބަލާއިރު ސަލްމާން މިހާރު ޝޫޓް ކުރަމުން އަންނަނީ ޑަބަންގް ތިނެކެވެ. އެފިލްމު ރިލީސް ކުރަނީ މިއަހަރު ޑިސެމްބަރުގައެވެ. މީގެ އިތުރުން ސަންޖޭލީލާ ބަންސާލީގެ "އިންޝާﷲ" އިންވެސް ސަލްމާން ފެނިގެންދާނެއެވެ.\n"އެވެންޖާސް"ގެ ކެރެކްޓާސް "ޑިސްކޯ ދިވާނޭ" ލަވައަށް ނަށާ ވީޑިއޯއެއް\nހައުސްފުލް ހަތަރަކަށްފަހު ކްރިތީ އަދި އަކްޝޭ އެކުގައި ބައްޗަން ޕާންޑޭއިން\nއެންމެ ފަހުން އަކްޝޭ އިންޑިއާ ޕާސްޕޯޓަކަށް އެދިއްޖެ


Enme meehegge bahah 281 meehaku kuhveri!\nއެމްއެމްޕީއާރްސީގެ ހިޔާނާތުގެ ފައިސާ ލިބުނު މީހުންގެ ނަންތައް ހިމެނޭ ލިސްޓް\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިނގާދިޔަ މޯލްޑިވްސް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ 3.8 ބިލިއަން ރުފިޔާގެ ހިޔާނާތަކީ މި ފަހުން ހިނގާދިޔަ އެންމެ ބޮޑު ހިޔާނާތެވެ. އެމްއެމްޕީއާރްސީގެ ހިޔާނާތް ތަފާތު އެހެން ސަބަބެއްވެސް އެބައޮތެވެ. އެއީ ހިޔާނާތުގެ ފައިސާ އެތައް ބަޔަކަށް ލިބިފައިވާ ކަމަށް ކުރެވޭ ތުހުމަތެވެ. ކުޑައެއް ބޮޑެއް، ދެރައެއް މޮޅެއް އަދި އިސްވެރިއެއް އާދައިގެ ރައްޔިތެއް ތަފާތެއް ނެތި ހިޔާނާތުގެ ފައިސާ ލިބިފައިވުމެވެ.\nސިޔާސީ ހުރިހާ ޕާޓީތަކަކަށްހެން ހިޔާނާތުގެ ކަޅު ފައިސާ އެކި ސިފަސިފާގައި އެކި ކަންކަމަށް ޑިމާންޑްކޮށް ވަދެފައިވުމެވެ. ތަފާތެއް އޮތްނަމަ އޮތީ އެކި މީހުންނަށް ފައިސާ ލިބުނު މިންވަރެވެ. އަދި ފައިސާ ލިބުނު ވަގުތާއި ހާލަތެވެ.\nއެމްއެމްޕީއާރްސީގެ ބޮޑު ހިޔާނާތް ފަޅާ އަރުވާލީ އޭރުގެ އޮޑިޓާ ޖެނެރަލް ނިޔާޒު އިބްރާހިމެވެ. އޮޑިޓް ރިޕޯޓް ނެރުއްވުމުގެ ކުރިން އެކަމުގެ ތަފްސީލް ނިޔާޒު ވަނީ ރައީސް ޔާމީނާ ހިއްސާ ކުރައްވާފަ އެވެ. ނަމަވެސް އެވީ ގޮތެއްވެ ނިޔާޒުގެ މަގާމު ގެއްލެން ނެގީ ހިނދުކޮޅެކެވެ.\nކުއްލިއަކަށް އޮޑިޓާ ޖެނެރަލްގެ ގާނޫނަށް އިސްލާހު ގެންނަން މަޖިލީހަށް ހުށަހެޅި ގިނަ ޕާޓީތަކެއްގެ ބައިވެރިވުން އޮވެ އެ ގާނޫނު އިސްލާހުކޮށް ނިޔާޒުގެ ކަންކަން "ނިންމާލި" އެވެ.\nބޮޑު ހިޔާނާތެއް ސަރުކާރުގެ ތެރޭގައި ހިންގާފަައިވާކަން ރައީސް ޔާމީން ރަސްމީކޮށް އިއުލާނު ކުރެއްވީ ފިނިފެންމާ ލޯންޗުކޮޅުގައި ބޮމެއް ގޮއްވާލާ އެމަނިކުފާނާއި އާއިލާ އަދި ކެބިނެޓްގެ ބައެއް ވަޒީރުންނާއި ކޯލިޝަން ލީޑަރުން އަވަހާރަކޮށްލަން ދިން ނުރައްކާތެރި ގޮއްވާލުމަށްފަހު ފުރަތަމަ ފަހަރަށް ގައުމާ މުހާތަބު ކުރައްވާ ދެއްކެވި ވާހަކަފުޅު ގައެވެ. އެ ދުވަހު ރައީސް ޔާމީން ވިދާޅުވި ގޮތުގައި މިއީ ފަހުގެ ތާރީހެއްގައި ހިނގާދިޔަ އެންމެ ބޮޑު ހިޔާނާތެވެ. ހިޔާނާތުގެ ތުހުމަތު އޮތީ އޭރުގެ ނާއިބު ރައީސް އަދި ކުރިން ޓޫރިޒަމް މިނިސްޓަރުކަން ކުރެއްވި އަހްމަދު އަދީބަށެވެ. ރައީސް ޔާމީން އަވަހާރަކޮށްލަން ފިނިފެންމާ ގޮއްވާލުމުގެ އަޑީގައި ހުރީވެސް އަދީބު ކަމަށް ސަރުކާރުން ގަބޫލުކުރެ އެވެ.\nއަދީބު އަދި ޔާމީން: ދެ ބޭފުޅުންގެ ނަންވެސް ހިޔާނާތުގެ ލިސްޓްގައި ހިމަނާފައި އޮތް -- އަވަސް ފޮޓޯ\nރައީސް ޔާމީންގެ ބާރުގަދަ އާރުހުރި ވެރިކަން ނިމިގެންދިޔައީ ހިޔާނާތުގެ ތުހުމަތު އަދި އެ ކަމުގެ އަދަބު ހަމައެކަނި އަދީބާ ހަމައިގައި އޮވެގެންނެވެ. ނަމަވެސް އޭރު ވެރިކަން ހޯދަން އިދިިކޮޅުން ކުރި ކެމްޕޭންގައި އެންމެ ކުރިއަށް ނެރެފައި އޮތީ އެމްއެމްޕީއާރްސީގެ ބޮޑު ހިޔާނާތުގެ މައްސަލަ އެވެ. ކޮންމެ ޖަލްސާއެއް، އެއްވުމެއް އަދި ކެމްޕޭން ރަސްމިއްޔާތެއްގެ އެންމެ ހޫނު ވާހަކައަކީ އެއީ އެވެ. އެންމެ ފަހުން ރިޔާސީ ވައުދެއްގެ ގޮތުގައި އެކަން ހިމަނާ ހުވާކުރެއްވުމަށް ފަހު އެންމެ ފުރަތަމަ ފައްޓަވާނެ މަަސައްކަތްތަކުގެ ތެރޭގައި ރައީސް ސޯލިހް އެކަން އިއުލާނު ކުރެއްވި އެވެ. އެއީ ދައުލަތުން ގެއްލިފައިވާ ފައިސާ އަނބުރާ ހޯދުމަށާއި ހިޔާނާތްތެރިންނަށް ހައްގު އަދަބު ދެއްވުމެވެ.\nނޮވެމްބަރު 17، 2018 ގައި ގަލޮޅު ދަނޑުގައި ބޭއްވުނު ބޮޑު ރަސްމިއްޔާތުގައި ރައީސް ސޯލިހް މަގާމާ ހަވާލުވެވަޑައިގަތުމަށް ފަހު ރައީސުލްޖުމްހޫރިއްޔާގެ އޮފީހަށް ވަޑައިގެން ކެބިނެޓަށް މެންބަރުން އައްޔަން ކުރައްވާ އޭގެ ފަހުން ކުރެއްވި ފުރަތަމަ ކަމަކަށް ވެވަޑައިގަތީ ރިޔާސީ ދެ ކޮމިޝަނެއް އުފެއްދެވުމެވެ. އެއީ ދައުލަތުން ގެއްލިފައިވާ ފަައިސާ ހޯދުމަށް އުފެއްދެވި ރިޔާސީ ކޮމިޝަނާއި މަރުތަކާއި ގެއްލުވާލާފައިވާ މީހުންނަށް އިންސާފު ހޯދައިދިނުމަށް އުފެއްދެވި ރިޔާސީ ކޮމިޝަނެކެވެ.\nރައީސް ސޯލިހް މަގާމުގެ ހުވާ ކުރެއްވުމަށްފަހު ރަސްމިއްޔާތުގެ ބައިވެރިންނާއި އަތުގެ އިޝާރާތުން ސަލާމު ކުރައްވަނީ -- ފޮޓޯ: އަވަސް\nދައުލަތުން ގެއްލިފައިވާ ފައިސާ ހޯދާ ހިޔާނާތްތެރީން ވަކިކުރުމަށް އުފެއްދެވި ރިޔާސީ ކޮމިޝަންގެ އެންމެ ބޮޑު ޒިންމާއަކީ އެމްއެމްޕީއާރްސީގެ ހިޔާނާތް ތަހުގީގު ކުުރުމެވެ. ގާނޫނީ ބޮޑެތި ބާރުތަކެއް ހޯއްދަވައިގެން އެ ކޮމިޝަނުން އެ ކުރައްވާ ކަމެއް ކުރައްވާތާ ދެ އަހަރާއި ހަ މަސް ދުވަސް ވަނީ އެވެ. އެހެން ގޮތަކަށް ބުނާނަމަ ދައުރު ދެބައިވީ އެ މަސައްކަތް ކޮމިޝަނުން ކުރާ ކަމަށް ބުނަމުން ދަނިކޮށެވެ. މިދިޔަ މުއްދަތުގަައި އެ ކޮމިޝަނުން ދެތިން ފަހަރަކު ނޫސްވެރިންނާއި ބައްދަލުކޮށް މައުލޫމާތު ދިނެވެ. ހިޔާނާތަށް ތުހުމަތުވާ މީހުންގެ އަދަދަށް އަންނަ ބަދަލާއި ލިސްޓުގައި މަޖިލީހާއި ކޯޓްތަކާއި ސަރުކާރުގައި ތިއްބެވި ބައެއް ބޭފުޅުން ހިމެނޭ ކަމަށް ބުނެ އެވެ. ނަމަވެސް ލިސްޓް އާންމު ކުރަން ކޮމިޝަނުން ދިޔައީ ދެކޮޅު ހަދަމުންނެވެ.\nލިސްޓް މަޖިލީހަށް، މަޖިލީހުން އާންމުންނަށް\nއެމްއެމްޕީއާރްސީގެ މައްސަލައިގައި 70،000 މެސެޖު ހިމެނޭ ޕެންޑްރައިވްއެއްގެ ވާހަކަ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަބަދުވެސް ވިދާޅުވެ އެވެ. އެމަނިކުފާނަށް އެ ލިބިވަޑައިގެންނެވި ގޮތްވެސް އެކި ފަހަރު މަތިން ތަފްސީލު ކޮށްދެއްވާފައިވެ އެވެ. ހިޔާނާތުގެ ތަހުގީގު މަޖިލީސް ތެރެއިން ހިންގަން އަދި އެމްޑީޕީގެ ޕާލިމެންޓަރީ ގުރޫޕްގެ ތެރެއިން ހިންގަންވެސް އެމަނިކުފާނު ވަނީ މަސައްކަތް ކުރައްވާފަ އެވެ.\nމަޖިލީހުގެ ޖުޑިޝަރީ ކޮމިޓީ އާއި 241 ކޮމިޓީ ގުޅިގެން ޖޮއިންޓް ކޮމިޓީއެއް އުފައްދާ ބޮޑު ހިޔާނާތް ދިރާސާ ކުރުމުގެ މަަސައްކަތް ފެށުމަށް ފަހު މަޖިލީހުގެ ރައީސް މުހައްމަދު ނަޝީދު ވަނީ އެސެޓް ރިކަވަރީ ކޮމިޝަނުން ހޯދާފައިވާ މައުލޫމާތާއި ހިޔާނާތުގެ ތުހުމަތު ކުރެވޭ މީހުންގެ ލިސްޓް މަޖިލީހާ ހިއްސާ ކުރުމަށް ސަރުކާރުގައި އެދިވަޑައިގެންފައެވެ. އެ ކޮމިޝަނުން ވަނީ ސިއްރު މައުލޫމާތު ހިމެނޭ ތަހުގީގުގެ މައުލޫމާތާއި ލިސްޓްތައް ޖޮއިންޓް ކޮމިޓީއާ ހިއްސާ ކޮށްފަ އެވެ. އެއާއެކު ހިޔާނާތުގެ ލިސްޓް މަޖިލީހުން އާންމުކުރަން ގޮވާލާ ގޮވާލުމުގެ އަޑު ގަދަވި އެވެ.\nނަމަވެސް މަޖިލީހުގެ ބައެއް މެންބަރުން އަދި ހާއްސަކޮށް އެމްޑީޕީގެ އިސް ބައެއް ބޭފުޅުން ފުރަތަމަ އެކަމާ ދެކޮޅު ހެއްދެވި އެވެ. ހިޔާނާތުގެ ބައިވެރިން ރައްޔިތުންނަށް އެނގެން ޖެހޭ ކަމަށް އެންމެ ބޮޑަށް ވަކާލާތު ކުރެއްވި ބޭފުޅުން ވިދާޅުވަމުން ގެންދެވީ އެ ލިސްޓް އާންމު ކުރުން އަދި ރަނގަޅު ނޫން ކަމަށެވެ. ލިސްޓް އާންމުކުރަން ޖެހޭ ކަމަށް ވިދާޅުވި މެންބަރުންނަށް ފާޑުވިދާޅުވެ އެއީ ޒިންމާދާރު ގޮވާލެއްވުމެއް ނޫން ކަމަށްވެސް ވިދާޅުވި އެވެ.\nމަޖިލީހުގެ ޖުޑިޝަރީ ކޮމިޓީ އާއި 241 ކޮމިޓީ ގުޅިގެން އުފެއްދި ޖޮއިންޓް ކޮމިޓީގެ ބައްދަލްވުމެއް ކުރިއަށް ދަނީ -- ފޮޓޯ: މަޖިލިސް\nނަމަވެސް ބުދަ ދުވަހުގެ ހަވީރު އެސެޓް ރިކަވަރީ ކޮމިޝަނުން މަޖިލީހަށް ފޮނުވި ލިސްޓާއި ކޮމިޓީގެ ރިޕޯޓް މަޖިލީހުން ވަނީ އާންމުކޮށްފަ އެވެ. ހިޔާނާތުގެ ފައިސާ ލިބުނު ކަމަށް އެ ލިސްޓްގައި 281 ނަމެއް އޮތެވެ. މި ލިސްޓް އާންމު ކުރުމުގެ ކުރިން އަންގާރަ ދުވަހުގެ ރޭ ލިސްޓެއް އާންމުވި އެވެ. ނަމަވެސް އެ ލިސްޓާ މަޖިލީހުން އާންމުކުރި ލިސްޓާ ތަފާތުތަކެއް ހުއްޓެވެ. އެމްްޑީޕީގެ ދެތިން ހަތަރު ބޭފުޅެއްގެ ނަން ނެތެވެ.\nއެސެޓް ރިކަވަރީ ކޮމިޝަނުން ޔަގީންކޮށްދިން ގޮތުގައި ކޮމިޝަނުން މަޖިލީހަށް ފޮނުވާ، މަޖިލީހުން އާންމުކުރި ލިސްޓަށް އެއްވެސް ބަދަލެއް ގެނެސްފައެއް ނުވެ އެވެ.\nހިޔާނާތުގައި ބައިވެރިވި ކަމުގެ ތުހުމަތު އޮތް މީހުންގެ ލިސްޓާއެކު ހުޅުގަނޑު ފަޅައިގެންދިޔަ އެވެ. ލިސްޓްގައި ނަން ނެތް ބޭފުޅުން އުފަލުން ގޮސް އަލްހަމްދުﷲ ލިޔެ ސްޓޭޓަސްތައް އަޕްކޮށްލި އެވެ. ލިސްޓްގައި ނަން އޮތް ބޭފުޅުން ހިޔާނާތުގެ ފަައިސާ ނުލިބޭ ކަމަށް ވިދާޅުވެ ތުހުމަތުތައް ދޮގުކުރަން ފެށި އެވެ. ބައެއް ބޭފުޅުން ދިގު ބަޔާންތަކާއެކު އެކަން ސާބިތުކޮށްދޭން އެތައް މަަސައްކަތެއް ކޮށްފި އެވެ.\nމަޖިލީހުން މިކުރީ ކޮން ކަމެއް؟\nއެމްއެމްޕީއާރްސީގެ ހިޔާނާތް ތަހުގީގު ކުރުމުގައި ސަރުކާރުން ދައުރުގެ ދެބައިކުޅަ އެއްބައި ހޭދަކޮށްފި އެވެ. ކޮމިޝަންގެ ރައީސް އަހްމަދު އައްސަދު ވިދާޅުވި ގޮތުގައި މިހާރު އޮތް ހިސާބަށް ދިއުމަށް ކޮމިޝަނުން ކުރީ އުނދަގޫ ބުރަ މަސައްކަތްތަކެކެވެ. ކޮމިޝަނަށް މީހަކު ހާޒިރު ކުރުމަށް، ތަހުގީގަށް މައުލޫމާތެއް ހޯދުމަށް ލައްކަ މަސައްކަތް ކުރަން ޖެހުނެވެ.\nބޮޑު ހިޔާނާތަށް އިންސާފު ހޯދުމަކީ މި ސަރުކާރުގެ ވައުދެކެވެ. މަސައްކަތް ލަސް، ހިންގުން ލަސް ކަމުގެ ތުހުމަތު އޮތް މި ސަރުކާރަށް ބޮޑު ހިޔާނާތުގެ ފުނަށް ފީނި ދައުލަތުން ގެއްލުނު ފައިސާ ހޯދާ ހިޔާނާތްތެރިން ދެނަގެނެވިއްޖެނަމަ އެހެން އެއްވެސް ކަމެއް މި ފަސް އަހަރުގައި ނުކުރެވުނު ނަމަވެސް ރައްޔިތުން އޭ ސްޓާއެއް ދޭނެކަން ޔަގީނެވެ. އެހެންވީއިރު އެސެޓް ރިކަވަރީ ކޮމިޝަނުން ކުރި މިވަރުގެ ތަހުގީގެއް ސަރުކާރުން ހާމަ ނުކުރީ ކީއްވެ ހެއްޔެވެ. މި މަސައްކަތް މިހާ ހިސާބުން މަޖިލީހަށް ގޮސް މަޖިލީހުން ހިޔާނާތުގެ ލިސްޓް އާންމު ކުރަން ފުރުސަތު ދިނީ ކީއްވެ ހެއްޔެވެ.\nބައެއް ބޭފުޅުންގެ ނަޒަރުގައި އެކަން އެހެންވީ ކޮމިޝަން ފެއިލްވެފައި އޮތުމުންނެވެ. އެދެވޭ އެއްވެސް މަސައްކަތެއް ކުރެވިފައި ނެތީމަ އެވެ. އެއްވެސް ކަމެއްގެ ހަގީގަތަށް ވާސިލްވެވިފައި ނެތީމަ އެވެ. އެ ކޮމިޝަނަށް އެ މަަސައްކަތް ކުރެވި ނަތީޖާ އަކާ ހަމަައަށް ދެވޭނެ ކަމަށް ހުދު ސަރުކާރަށްވެސް ގަބޫލު ނުކުރެވުނީމަ އެވެ.\nއެސެޓްސް ރިކަވަރީ ކޮމިޝަންގެ މެންބަރުން މަޖިލީހުގެ ކޮމިޓީ ބައްދަލުވުމުގައި: ލިސްޓް އާންމުވިޔަސް ތަހުގީގަށް ހުރަހެއް ނެތް ކަމަށް ވަނީ ބުނެފައި --\nކަޅު ފައިސާގައި ޖެހިފައިވާ ނުވަތަ މަންފާ ލިބިފައިވާ ކަމަށް ތުހުމަތު ކުރެވޭ މީހުންގެ ލިސްޓް މަޖިލީހުން އާންމުކުރި ގޮތާމެދު އެސެޓް ރިކަވަރަކީ ކޮމިޝަނުން ވާހަކަ ދައްކާކަށް ބޭނުމެއް ނުވެ އެވެ. އެ ކޮމިޝަންގެ ރައީސް އަހުމަދު އައްސަދު ވިދާޅުވި ގޮތުގައި އެ ކޮމިޝަނުން އަދާކުރީ ގާނޫނީ ޒިންމާ އެކެވެ. ދައުލަތުގެ ބާރަކުން އެދުމުން އެކަން ކޮށްދިނުމަކީ ކޮމިޝަނުން ކުރަން ޖެހޭ ކަމެކެވެ.\n"އަޅުގަނޑުމެން އަދާކުރީ ގާނޫނީ ގޮތުން އަދާކުރަން ޖެހޭ ޒިންމާއެއް. ދައުލަތުގެ ދެ ބާރަކުން ބޭނުންވީ ލިސްޓް. އެ ލިސްޓް އަޅުގަނޑުމެން ފޯރުކޮށްދިނީ. ލިސްޓް އާންމުކުރީ މަޖިލީހުން،"\nނަމަވެސް މަޖިލީހުން ކުރީ ކޮން ކަމެއްތޯ އަދި މަޖިލީހުގެ ނިޔަތާ މެދު ސުވާލު އުފެދޭ ހިސާބަކީ މިއީ އެވެ. ކޮމިޝަންގެ ރިޕޯޓުން އެނގޭ ގޮތުން ލިސްޓްގައި ހިމެނޭ މީހުންގެ ތެރެއިން ފަސްދޮޅަސް ތިން ޕަސެންޓް މީހުންގެ ތަހުގީގު އޮތީ ނުވެސް ފެށި އެވެ. މުޅި ލިސްޓްގައި ގިނަ ބޭފުޅުންގެ ނަމަށް ފަހު ތަހުގީގު ގޮސްފައިވާ ހިސާބުގައި އޮތީ އަދިވެސް މައުލޫމާތު ހޯދަމުންދާ ކަމެވެ. ލިސްޓްގައި އެފަދަ ބޭފުޅުންގެ ނަން ހިމަނާފައި އޮތީ ހަމައެކަނި ބޭފުޅަކު ނުވަތަ ދެ ބޭފުޅަކު ވިދާޅުވާ ވިދާޅުވުމަކަށެވެ. ހިޔާނާތުގެ ފައިސާ މިވެނި އެވެނި މީހަކަށްވެސް ދިން ކަމަށް ބުނާ ބުނުމަކަށެވެ.\nކޮމިޝަނުން މައުލޫމާތު ހޯއްދަވާ ބޭފުޅުންނަށް ހިޔާނާތުގެ ކަންކަން ހިނގާދިޔަ ގޮތް ސާފުކޮށް އެނގިވަޑައިގަންނަވާނެ އެވެ. އެޔަކު ޝައްކެއް ނެތެވެ. ނަމަވެސް ސަރުކާރުން މިހާތަނަށް އެ ބޭފުޅުން ބޭނުން ކުރެއްވީ ވަކި ބަޔަކު ގާނޫނީ ގޮޅިއަށް ފައްތާ ވަކި މަގުސަދެއް ހާސިލު ކުރުމަށެވެ. އެހެންވީމަ ތަހުގީގު ފުރިހަމަ ނުކޮށް އަދި ތުހުމަތުވާ މީހުންނާ އެންމެ ކުޑަމިނުން ސުވާލެއްވެސް ނުކޮށް މިފަދަ ލިސްޓެއް އާންމެއް ނުކުރެވޭނެ އެވެ. މިއީ ޒިންމާދާރު މުއްސަސާއަކުން ކޮށްފާނެ ކަމެއްތޯ މިއީ ކޮށްލަން ރަނގަޅު ސުވާލެކެވެ.\nއަނެއްކޮޅުން މި ތަހުގީގު ނިމޭނެ ދުވަހެއް ބުނާންވެސް ނޭނގެ އެވެ. އައްސަދު ވިދާޅުވި ގޮތުގަައި މައްސަލައިގެ ތަހުގީގު ކުރިއަށްދާ ވަރަކަށް ލިސްޓަށް އަދިވެސް ބަދަލު އަންނާނެ އެވެ. އެ ބަދަލަކީ ހަމައެކަނި ވަކި ބަޔަކު ލިސްޓަށް އިތުރުވުމެއްވެސް ނޫނެވެ. ލިސްޓުން ބައެއް މީހުން އުނިވެސް ވާނެ ކަމަށް އައްސަދު ވިދާޅުވެ އެެވެ. އެހެން ކަމަށްވީއިރު މިވަރުގެ ލިސްޓެއް އާންމުންގެ ތެރެއަށް ދޫކޮށް އެތައް ބަޔަކު ބޮޑެތި ހިޔާނާތްތެރިންނަށް މި ހެދީ ކޮން ކަމެއް ކޮން މަގުސަދެއް ހާސިލު ކުރަންތޯ ސުވާލު އުފެދެ އެވެ.\nތަހުގީގެއް ނެތް، އޮތީ ބޭފުޅަކު ވިދާޅުވާ އެއްޗެއް\nއެމްއެމްޕީއާރުސީ މެދުވެރިކޮށް ހިންގާފައިވާ ވައްކަމާއި ހިޔާނާތުގެ މައްސަލާގައި ބައިވެރިވާ ކަމަށް ނުވަތަ މަންފާ ލިބުނު ކަމަށް ތުހުމަތު ކުރެވޭ ދައުލަތުގެ މަގާމެއް އަދާކޮށްފައިވާ ނުވަތަ އަދާކުރަމުންދާ 119 މީހެއްގެ ނަން ކޮމިޝަނުން ވަނީ ވަކިން ފާހަގަކޮށްފަ އެވެ. މަޖިލީހުން ނިންމާފައި އޮތީ 119 މީހުންގެ ތެރެއިން މިހާރު ވަޒީފާތަކުގައި ތިބި މީހުން ވަޒީފާތަކުން ދުރުކުރާށެވެ. ވަޒީފާގައި ނެތް ނަމަ އެޅެން އޮތް ފިޔަވަޅެއް އަޅާށެވެ.\nމި 119 މީހުންގެ ތެރޭގައި ކެބިނެޓް މިނިސްޓަރަކާއި ސްޓޭޓް މިނިސްޓަރަކާއި މަޖިލީހުގެ 16 މެންބަރަކާއި ކުރީ މަޖިލީހުގެ އެތައް މެންބަރުންނަކާއި ދަށު ކޯޓާއި މަތީ ކޯޓްތަކުގެ ފަނޑިޔާރުކަން ކުރެއްވި ބޭފުޅުންނާއި މިނިވަން މުއައްސަސާތަކުގައި މެންބަރުކަން ކުރެއްވި ބޭފުޅުންވެސް ހިމެނިވަޑައިގަންނަވަ އެވެ.\nހިޔާނާތުގެ ތުހުމަތުކޮށް ލިސްޓްގައި ނަން ހިމަނާ ބައެއް ބޭފުޅުންގެ މައްސަލައިގެ ތަހުގީގު ނިންމާ ދައުވާ ކުރުމާ ހަމައަށް ގޮސްފައިވާ ކަމަށް ބުނާއިރު ލިސްޓްގައި ހިމެނޭ ބައެއް ބޭފުޅުންނާ އެއްވެސް ސުވާލެއްވެސް އަދި ކޮށްފައެއް ނުވެ އެވެ. އެއިން އެއް ބޭފުޅަކީ އާންމުކުރި ލިސްޓާއެކު މަގާމުން އިސްތިއުފާ ދެއްވި އޮޑިޓާ ޖެނެރަލް ހަސަން ޒިޔަތެވެ.\nޒިޔަތު ވިދާޅުވި ގޮތުގައި ކޮމިޝަނުން އެދުނު ބައެއް ކަންކަމުގައި މީގެ ކުރިން އޮޑިޓް އޮފީހުން އެެހީތެރިވެދީފައި ވާނެ އެވެ. ނަމަވެސް ބުދަ ދުވަހު ލިސްޓް އާންމުވުމާއި ހަމައަށް އޭނާގެ ނަން ލިސްޓްގައި އޮތްކަން ވެސް އެނގިވަޑައިނުގަންނަވަ އެވެ. ސުވާލެއް ކޮށްލަން އިދާރާއަކަށް ނުވަތަ ކޮމިޝަނަކަށް ވެސް ހާޒިރުކޮށްފައެއް ނުވެ އެވެ.\nއޮޑިޓާ ޖެނެރަލް ހަސަން ޒިޔަތު: އެ މަގާމުން ވަނީ އިސްތިއުފާ ދެއްވާފައި -- ފޮޓޯ: އޮޑިޓް އޮފީސް\nހިޔާނާތުގެ މަންފާ ލިބުނު ކަމަށް ކުރާ ތުހުމަތަކީ 2014ގެ އިންތިހާބަށް ޕީޕީއެމުން ޒިޔަތުގެ ކެމްޕޭނަށް ދިން ފައިސާ އެެވެ. ޒިޔަތަކީ ޕީޕީއެމްގެ ފަރާތުން ހުޅުހެންވޭރު ދާއިރާއަށް ނެރުނު ކެންޑިޑޭޓެކެވެ. އެމްޑީޕީން އެ ޕާޓީގެ އޭރުގެ ޗެއާޕާސަން ރީކޯ މޫސާ މަނިކު ވާދަކުރެއްވި އެ ގޮނޑި ނަގަން ޕީޕީއެމުން ވަރަށް ބޭނުންވެ މަސައްކަތް ކުރި އެވެ. ވަރަށް ބޮޑަށް ހަރަދުވެސް ކުރި އެވެ. އެއީ ކޮންމެ ޕާޓީއަކުން ނަމަވެސް ކަން ކުރާނެ ގޮތެވެ. ކޮންމެ ކެމްޕޭނަކަށް ވެސް ޕާޓީތަކުން ހަރަދު ކުރެ އެވެ. އެކަމަށް އެކި ގޮތްގޮތުން ފައިސާ ހޯދަ އެވެ. އެހެންވީއިރު ޒިޔަތުގެ ކެމްޕޭނަށް ދިން ފައިސާ އެއީ ކަޅު ފައިސާއަށްވެ ހިޔާނާތުގެ ފައިސާކަން ޒިޔަތަށް އެނގޭނީ އެކަން ބަޔަކު ބުނީމާ އެވެ. 2014 ގައި މި ހިޔާނާތުގެ އަޑެއްވެސް ނެތެވެ. އަދި އެ އިންތިހާބަށް ފަހު މިނިވަން މަގާމަކަށް ވަޑައިގަތުމުން ޒިޔަތު ވަނީ ސިޔާސީ މަސައްކަތް މުޅިން ދޫކޮށްލައްވާފަ އެވެ. ނަމަވެސް އޭގެ ހަތް އަހަރު ފަހުން މަގާމުން އިސްތިއުފާ ދެއްވީ މަޖިލިސް ކެމްޕެއިނަށް ހޭދަކުރަން ޕީޕީއެމުން ދިނީ ހިޔާނާތުގެ ފައިސާ ކަމަށް އެސެޓް ރިކަވަރީ ކޮމިޝަނުން ބުނީމަ އެވެ. ނަމަވެސް އެކަން ހިނގާދިޔަ ގޮތް ބަލަން ސުވާލެއްވެސް ކޮށް ނުލަ އެވެ. އެއީ އެންމެ ބޭފުޅަކު ވިދާޅުވި ވިދާޅުވުމެކެވެ.\nލިސްޓްގައި ހިމެނޭ ބައެއް މީހުން ކޮށްފައިވާ މުއާމަލާތްތައް ފެންނަން އެބަހުއްޓެވެ. އެހެންވީމަ ލިސްޓްގައި ހިޔާނާތުގެ މަންފާ ލިބުނު މީހުން އެބަތިބި ކަމީ ޔަގީން ކަމެކެވެ. ނަމަވެސް މާބޮޑު މައުލޫމާތެއް އަދި ހިޔާނާތުގެ މަންފާ ލިބުނު ކަމުގެ ހެއްކެއް ނެތް މީހުންވެސް އެބަ ތިއްބެވެ. އަދި ވަކީލުކަން ކޮށްދީގެން އަހްމަދު އަދީބު އަތުން ފައިސާ ލިބުނު ބޭފުޅުންނާއި ކެމްޕޭނަށް ޕާޓީން ދިން ފައިސާ އެއީ ހިޔާނާތު ފައިސާއަށް ވެގެން ލިސްޓްގައި ހިމެނުނު މީހުންވެސް އެބަތިއްބެވެ. މި އެންމެން އެއްކޮށް އެއް ލިސްޓެއްގެ ގޮތުގައި ހިމަނާ އާންމުކުރުމުން މި ކުރެވުނީ ކޮން ކަމެއް ހެއްޔެވެ. ހަގީގީ ހިޔާނާތްތެރިން ފޮރުވަައިދިނީ ނޫން ހެއްޔެވެ.\nދައުލަތުގެ ފައިސާއަށް ހިޔާނާތްތެރިވި ކަމުގެ ތުހުމަތުކޮށް ލިސްޓެއް ހަދަން ދެ އަހަރު ހޭދަކޮށް، މަޖިލީސް މެދުވެރިކޮށް ކުއްލި ގޮތަކަށް ހިޔާނާތުގެ ލިސްޓެއް އާންމުކުރިއިރު ތަހުގީގަށް އެންމެ ކުޑަމިނުން ސުވާލެއްވެސް ކޮށްނުލީ ކީއްވެތޯ އެތައް ބޭފުޅަކު ދަނީ ސުވާލު ކުރަމުންނެވެ. މެންބަރު ކާނަލް މުހައްމަދު ނާޒިމާއި މެންބަރު އަލީ ހުސައިނާއި މެންބަރު އަހްމަދު ޝިޔާމާއި މެންބަރު ޣައްސާން މައުމޫނާއި މެންބަރު އަލީ އާޒިމާއި މެންބަރު އިބްރާހިމް ޝަރީފާއި މެންބަރު މުހައްމަދު ހުސައިން ލަތީފާއި ކުރީގެ މެންބަރު މުހައްމަދު ނަޝީދު ފަދަ އެތައް ބޭފުޅުން ނެރުއްވި ސްޓޭޓްމަންޓްތަކުގައި އެ ސުވާލު ކުރައްވާފައިވެ އެވެ.\n"ތަހުގީގެއް ނުކޮށް ހެއްކަށް ބެލުމެއްނެތި ލިސްޓެއް ހަދާ އަބުރު ކަތިލެވިދާނެ މިއަދު. ހަމަ ބުނާ ބުނުމަކަށް ނަންޖަހާ ބޮޑެތި ބަދުނާމު އެޅުވުމަކީ އިންސާފުތޯ؟ އެވެސް ތިމާ ހިތްރުހޭ މީހާގެ ނަން އުނިކޮށްފައި،" ލިސްޓުން ބައެއް ބޭފުޅުންގެ ނަން އުނިކޮށްފައިވާ ކަމަށް ކުރެވޭ ތުހުމަތުތަކަށް އިޝާރާތް ކުރައްވާ ޣައްސާން ވިދާޅުވި އެވެ.\nއެމްއެމްޕީއާރްސީގެ ހިޔާނާތުގެ ލިސްޓްގައި ހިމެނޭ މަޖިލީހުގެ މިހާރުގެ ބައެއް މެންބަރުން\nއެ ހުރިހާ ބޭފުޅުން ދެކެވަޑައިގަންނަވާ ގޮތުގައި ހިޔާނާތުގެ ފައިސާ ލިބުނު ކަމަށް ތުހުމަތުކޮށް ލިސްޓްގައި ނަން ހިމަނާ ރައްޔިތުން ކުރިމައްޗަށް ނެރެ "ވަގުން"ގެ ޓެގް އެޅުވީ އަބުރު ކަތިލާ ސިޔާސީ މަަސައްކަތް ހުއްޓުވާލުމަށެވެ. އަދި މިއީ ޒިންމާދާރު ކަމެއް ނެތް ލަދުވެތި އަމަލެއް ކަމުގައި ސިފަކުރެއްވި އެވެ.\n"މި މައްސަލައާ ގުޅިގެން ދައުލަތުގެ އެއްވެސް މުއައްސަސާއަކުން މިއަދާ ހަމައަށްވެސް ސުވާލެއްވެސް އަދި އެއްވެސް ބާވަތެއްގެ ތަހުގީގެއްވެސް ހިންގާފައި ނުވުމަކީ މިއީ ސިޔާސީ ގޮތުން އަގު ވައްޓާލުމަށް ވަކި ބަޔަކު ރާވައިގެން ވަރަށް ޒިންމާދާރުކަން ކުޑަ ގޮތަކަށް ކޮށްފައިވާ ކަމެއްކަން އަންގައިދޭ އަލިގަދަ ހެއްކެއް،" ކާނަލް ނާޒިމްގެ ސްޓޭޓްމަންޓްގައި ވިދާޅުވެފައިވެ އެވެ.\nލިސްޓްގައި ނަން ހިމަނާފައިވާ ބައެއް ބޭފުޅުން ވިދާޅުވި ގޮތުގައި މިވަރުގެ ބޮޑު މައްސަލައެއްގައި މުޅި ގައުމާއި ރައްޔިތުންގެ ރުޅިވެރިކަމާއި ނަފްރަތު އޮތް ކަމެއްގައި ތަހުގީގު ފުރިހަމަ ނުކޮށް އަދި ސުވާލެއް ވެސް ކޮށްލުމެއް ނެތި ހިޔާނާތްވި ކަމަށް ތުހުމަތުކޮށް ލިސްޓްގައި ނަން ހިމަނާފައިވާ މައްސަލަ ދޫކޮށް ނުލައްވާނެ އެވެ.\nމަޖިލީހުން އެ ލިސްޓް އާންމު ކުރުމަކީ އެސެޓް ރިކަވަރީ ކޮމިޝަނަށް މައްސަލައަކަށް ނުވި ނަމަވެސް އަދި މަޖިލީހުގައި އެކަން ކުރެއްވި މެންބަރުންނަށް އެއީ މާމޮޅުކޮށް ކޮށްލެވުނު ކަމެއް ކަމަށް ހީފުޅުވީ ނަމަވެސް އެ ބަދުމާނަށް އިންސާފު ހޯދާނެ އެވެ. އަދި މަޖިލީހާއި ކޮމިޝަނުންވެސް މައާފަށް އެދެން ޖެހޭނެ އެވެ.\n"ތިޔަ ލިސްޓުން އަހަރެންގެ ނަން ޖެހޭނީ އުނިކުރަން. އަދި މަޖިލީހުންނާއި ކޮމިޝަނުން ޖެހޭނީ މައާފަށް އެދެން. ބަލަމާ ހިނގާ،" ލިސްޓްގައި ނަން އޮތް ކުރީގެ ސައިންސް މިނިސްޓަރު މުހައްމަދު މަލީހު ޖަމާލު ވިދާޅުވި އެވެ.\n"ތާކުންތާކު ނުޖެހޭ ލިސްޓެއް ނެރެ އެތައްބައެއްގެ އަބުރު ކަތިލުމުގެ ޒިންމާ މަޖިލީހުގެ ރައީސް ނަޝީދު ނަންގަވަން ޖެހޭނެ. މަނިކުފާނަކަށް އެމްއެމްޕީއާރްސީގެ ވާހަކަ ނުދެއްކޭނެ. ކެރިގެން މިބުނަނީ،" މަލީހް އިތުރަށް ވިދާޅުވެފައިވެ އެވެ.\nއެމްއެމްޕީއާރްސީގެ ހިޔާނާތް ބެލުމަށް ދައުުރުގެ ދެބައިކުޅަ އެއްބައި ހޭދަވެ ދިޔަ ފަހުން މަޖިލީހުން މި ކުރި ކަމަކުން ހާމަވީ ދެ ކަމެކެވެ. އެއް ކަމަކީ ކޮމިޝަނަށް މިހާ ދިގު މުއްދަތެއްގައި އެދެވޭ ވަރުގެ އެއްވެސް މަަސައްކަތެއް ކުރެވިފައި ނެތުމެވެ. އަނެއް ކަމަކީ އަނބުރާ ހޯދާނެ ކަމަށް ވައުދުވެފައިވާ ފައިސާ ހޯދާ އެ ވައުދު ފެއްދޭނެ ކަމުގެ ޔަގީން ކަމެއް ނެތުމުން މަޖިލީހަށް ލިސްޓެއް ފޮނުވާ އެ މަޖިލީސް މެދުވެރިކޮށް ލިސްޓެއް އާންމުކޮށްލީ އެވެ. ވައުދު ފުއްދަން ކޮންމެވެސް މަސައްކަތެއް ކޮށްލެވިއްޖެކަން ދެއްކެވީ އެވެ.\nހަގީގަތަކީ މަޖިލީހުން ކުރި ކަމަކުން މި ސަރުކާރުން ފެށި ބޮޑު ހިޔާނާތަށް އިންސާފު ހޯދުމުގެ ދަތުރު ނަތީޖާއެއް ނުނެރެވި ނިމިފައިވާ ކަމަށް އެތައް ބަޔަކު ގަބޫލުކުރީ އެވެ. ގެއްލުނު ފައިސާ ހޯދާ ހަގީގީ ހިޔާނާތްތެރިން ހޯދާނެ ކަމަށް ސަރުކާރަށް ކުރަމުން އައި އިތުބާރު މުޅީން ގެއްލުނީ އެވެ. ދެން ކިތަންމެ މަސައްކަތެއް ކޮށް ބަޔަކަށް ދައުވާކުރި ނަމަވެސް ގިނަ ބަޔަކަށް އެކަން ގަބޫލު ނުކުރެވޭނެ އެވެ. ހަގީގަތުގައި މިދިޔަ ސަރުކާރުގައި ވައްކަން ހިނގާ އެ ސަރުކާރުން ބޮޑުވަރިހަމަ ކޮށްލި އުސޫލުން މި ސަރުކާރުންވެސް ގަސްދުގައި އެ ހިޔާނާތަށް އިންސާފު ހޯދުމަށް ރައްޔިތުން ކުރަމުން ދިޔަ އުއްމީދު "މަރާލީ" އެވެ. އަދި ހިޔާނާތުގެ ބޮޑުން ފޮރުވާ އެންމެން ހަމަހަމަ ކޮށްލީ އެވެ.\nނަމަވެސް އެމްއެމްޕީއާރްސީގެ ހިޔާނާތުގެ ތުހުމަތު އެ ގޮތުގަައި ދެމި އޮންނާނެ އެވެ. ދައުލަތުން "ވަގަށް" ނެގި ފައިސާގައި ޕާޓީތަކާއި ލީޑަރުންނާއި މެންބަރުންނާއި ފަނޑިޔާރުންނާއި އެކްޓިވިސްޓުންގެ ތެރެއިން ކޮންމެ ވެސް ބަޔަކު، ނޫންނަމަ އެތައް ބަޔަކު ޖެހިފައިވާ ކަމުގެ ތުހުމަތު އެ ގޮތުގައި ދެމި އޮންނާނެ އެވެ. އެ ބޮޑު ހިޔާނާތުން މަންފާވީ އެންމެ މީހަކަށް އެންމެ ޕާޓީއަކަށް ނޫނެވެ. އެއީ ޔަގީން ކަމެކެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + އެމްއެމްޕީއާރްސީ އެމްއެމްޕީއާރުސީ އޮޑިޓު ރިޕޯޓް ކޮމިޝަން އޮން ސްޓޭޓް އެސެޓް ރިކަވަރީ ހިޔާނާތް


ދޮގު ހަބަރު ފެތުރުމަކީ ދީނާ ދެކޮޅަށް ހިންގޭ ޖަރީމާއެއް، އެ ފަތުރާ މީހާއަކީ ވިހަ ގުނަވަނެއް: ހުތުބާ – Haftha\nދޮގު ހަބަރު ފެތުރުމަކީ ދީނާ ދެކޮޅަށް ހިންގޭ ޖަރީމާއެއް، އެ ފަތުރާ މީހާއަކީ ވިހަ ގުނަވަނެއް: ހުތުބާ\nދޮގު ހަބަރު ފެތުރުމަކީ ދީނާ ދެކޮޅަށް ހިންގޭ ޖަރީމާއެއް ކަމަށާއި އެއީ މުޖުތަމައުގެ އަމަން އަމާންކަން ނަގާލުމަށްކުރެވޭ ނުބައި އަމަލެއް ކަމަށް މިއަދުގެ ހުކުރު ހުތުބާގައި ވިދާޅުވެއްޖެއެވެ.\n“ހަބަރުފެތުރުމުގެ ޝަރުއީ ހަމަތައް” މި މައުޟޫގެ މައްޗަށް މިއަދު ދިން ހުކުރު ހުތުބާގައި ވިދާޅުވީ، މިއަދުގެ ދުނިޔެ ހުޅުވި ސޯޝަލް މީޑިއާއާއި ހަބަރު ފަތުރާ ތަފާތު ވަސީލަތްތަކުގެ ސަބަބުން ދޮގު ހަބަރުތަކާއި ދޮގު ވާހަކަތައް ފެތުރުމުގެ ނުރައްކާތެރިކަން މިއަދު މާބޮޑުވެފައިވާ ކަމަށެވެ.\nއެގޮތުން ކީރިތި ޤުރުއާނުގައި މިފަދަ ދޮގު ވާހަކަތައް ފެތުރުމުގެ ނުބައިކަމާއި މިފަދަ ވާހަކަތައް ގަބޫލުކުރުމުގެ ސަބަބުން އިންސާނާއަށް ކުރިމަތިލާން ޖެހުނު މުސީބާތްތަކުގެ ވާހަކަތައް އައިސްފައިވާކަން ފާހަގަކުރައްވާ ހުތުބާގައި ވިދާޅުވީ، އޭގައި ހިމެނޭ ބިރުވެރިކަމުގެ ބޮޑުކަމުން ދޮގުހެދުން މާތްﷲ ހަރާމް ކުރައްވާފައިވާކަމަށެވެ.\nއަދި މާތްﷲ ވަނީ ދޫ ރައްކާތެރިކުރުމަށާއި ނެތިމޮށުމާއި އީބަ ބުނުން ނަހީ ކުރައްވާ ޔޯލަވާހަކަތައް ދެއްކުން ވެސް މަނާ ކުރައްވާފައިވާ ހުތުބާގައި ވިދާޅުވިއެވެ.\nހުތުބާގައި އިތުރަށް ވިދާޅުވީ، ދޮގު ހަބަރު ފަތުރާ މީހާއަކީ މުޖުތަމައުގައި ހިމެނޭ ވިހަ ގުނަވަނެކެވެ. އަދި އޭނާއަކީ އޭނާގެ ތަބީއަތުގައި ދޭތެރެ ޖެއްސުމާއި ދެބައޮޑުވުމުގެ ނުބައި ސިފަ އަށަގެންފައިވާ މީހެއް ކަމަށް ވިދާޅުވެފައިވެއެވެ.\n“ދޮގު ހަބަރު ފެތުރުމަކީ ދީނާ ދެކޮޅަށް ހިންގޭ ޖަރީމާއެކެވެ. އަދި އެއީ މުޖުތަމައުގެ އަމަން އަމާންކަން ނަގާލުމަށްކުރެވޭ ނުބައި އަމަލެކެވެ. އޭގެ ސަބަބުން މުޖުތަމައުގެ އެކުވެރިކަމާއި އެއްބަނޑު އެއްބަފާކަން ނެތިވެ ގައުމުގެ ވަހްދަތު ގެއްލިގެންދެއެވެ. އެގޮތުން މޫސާގެފާނާ ދެކޮޅަށް ފިރްއައުނު ގެންގުޅުނު އެންމެ ވަރުގަދަ ހަތިޔާރަކީ އެކަލޭގެފާނާ ގުޅޭގޮތުން ހަގީގަތާ ހިލާފު ދޮގު ވާހަކަތައް ފެތުރުމެވެ،” ހުތުބާގައި ވިދާޅުވެފައިވެއެވެ.\nދޮގު ވާހަކަތައް ހަދައި، މީހުންގެ އިއްޒަތާއި އަބުރު ނަގައިލުމަކީ މުސްލިމުންގެ ސިފައެއް ނޫންކަން ފާހަގަކުރައްވާ ހުތުބާގައި ވިދާޅުވީ، އިއްޒަތަކީ ވަކި މީހަކަށް، ނުވަތަ ވަކި ބަޔަކަށް މާތްﷲ ދެއްވާފައިވާ އެއްޗެއް ނޫން ކަމަށެވެ.\n“އެންމެ މޮޅު މީހާއިން ފެށިގެން އެންމެ ނިކަމެތި މީހާއަށް ވެސް އަބުރާއި އިއްޒަތް ލިބިގެންވެއެވެ. މުއްސަދިންނާއި ބާރުވެރިން އެބައިމީހުންގެ އަބުރާއި އިއްޒަތް ރައްކާތެިރކުރުމަށް އެދޭ ފަދައިން، އަނެކުންގެ އަބުރާއި އިއްޒަތް ރައްކާތެރި ކުރުމަށް ވެސް އެދެން ވާނެއެވެ،” ހުތުބާގައި ވިދާޅުވެފައިވެއެވެ.\nއަދި ވިދާޅުވީ، ހުތުރު ނަންނަމުން މީހުންނާ މުހާތަބުކުރުމާއި ހުތު ބަސްތައް ބުނުމަކީ މާތްﷲ ރުހިވޮޑިގެންވާ ކަމެއްނޫން ކަމަށެވެ. އަދި މާތްﷲ އިންސާނާ އުފައްދަވާފައިވާ ރީތި ސިފަ ބަދަލުކޮށް، ކާޓޫނު ކުރަހައި ހުތުރު ގޮތްގޮތަށް މީހުން ސިފަ ބަދަލުކުރުމަކީ ވެސް މުސްލިމަކު ކުރުން ހުއްދަ ކަމެއް ނޫން ކަމަށާއި އެއީ ވަރަށް ނުބައިކަން ބޮޑު ކަމެއް ކަމަށް ވިދާޅުވެފައިވެއެވެ.\nކީރިތި ރަސޫލާ صلى الله عليه وسلم ހަދީޡް ކުރައްވާފައިވެއެވެ.\n“ކޮންމެ މުސްލިމަކީ އަނެއް މުސްލިމެއްގެ އަހެކެވެ. އެއްވެސް މުސްލިމަކު އޭނާގެ އަހާއަށް އަނިޔާވެރިއެއް ނުވާނެއެވެ. އަދި ނިކަމެތިކޮށެއް ނުހަދާނެއެވެ. އެއްވެސް މުސްލިމަކު އޭނާގެ މުސްލިމު އަހާ ނިކަމެތިކޮށްލުމަކީ ނުބައިކަމެއް ކަމުގައި އޭނާއަށް ފުދެއެވެ. ކޮންމެ މުސްލިމެއްގެ ފުރާނައާއި މުދަލާއި އަބުރު އަނެއް މުސްލިމާގެ މައްޗަށް ހަރާމްވެގެންވެއެވެ،”


Raajje gai heydhakuri chutee aa meadhu 59 % touristun hin hama jehey\nރާއްޖޭގައި ހޭދަކުރި ޗުއްޓީއާ މެދު 59 ޕަސެންޓް ޓޫރިސްޓުން ހިތްހަމަ ޖެހޭ: ސާވޭ\nރާއްޖެއަށް ޗުއްޓީ ހޭދަ ކުރަން އަންނަ ޓޫރިސްޓުންގެ ތެރެއިން 95 ޕަސެންޓް މީހުން ރާއްޖޭގައި ހޭދަ ކުރާ ޗުއްޓީއާ މެދު ހިތްހަމަ ޖެހޭ ކަމަށް ޓޫރިސްޓުންގެ މެދުގައި ކުރި ވިޒިޓާޒް ސާވޭ އިން ދައްކައިފި އެވެ.\nއަމިއްލަ ކުންފުންޏެއް ކަމަށްވާ ސީޑީއީ ކޮންސަލްޓިން އިން ރާއްޖެ ޒިޔާރަތް ކުރި 1621 ޓޫރިސްޓުންނާ ސުވާލުކޮށްގެން ހަދާފައިވާ އެ ސާވޭގެ ނަތީޖާ އިން ދައްކާ ގޮތުގައި، ސުވާލު ކުރި ޓޫރިސްޓުންގެ 95 ޕަސެންޓް، ރާއްޖޭގައި ހޭދަ ކުރި ޗުއްޓީއާ މެދު ހިތްހަމަ ޖެހޭ ކަމަށް ބުނެފައިވާ އިރު، 92 ޕަސެންޓް މީހުން އަދިވެސް ރާއްޖެއަށް ޒިޔާރަތް ކުރުމުގެ ޝައުގުވެރިކަން ހުރި ކަމަށް ވަނީ ބުނެފަ އެވެ. އަދި 98 ޕަސެންޓް ޓޫރިސްޓުން ބުނެފައި ވަނީ ރާއްޖެއަކީ ޗުއްޓީ ހޭދަ ކުރަން ރަނގަޅު ތަނެއްގައި ގޮތުގައި ރެކޮމެންޑް ކުރާނެ ކަމަށެވެ.\nސާވޭގައި ބައިވެރިވި 95 ޕަސެންޓް ޓޫރިސްޓުން ބުނެފައި ވަނީ ރިސޯޓްތަކުން ދޭ ހިދުމަތް ވަރަށް ވެސް ރަނގަޅު ކަމަށެވެ. ރާއްޖެ އަންނަ ޓޫރިސްޓުންގެ ތެރެއިން 85 ޕަސެންޓަށް ވުރެ ވެސް ގިނަ މީހުން ޗުއްޓީ ހޭދަ ކުރަނީ ރިސޯޓްތަކުގަ އެވެ. އަދި ހޮޓާތަކުން ދޭ ހިދުމަތް ރަނގަޅު ކަމަށް 75 ޓޫރިސްޓުން ބުނި އިރު، ސަފާރީ އުޅަދުތަކުން ދޭ ހިދުމަތް ރަނގަޅު ކަމަށް ބުނީ 65 ޕަސެންޓް ޓޫރިސްޓުންނެވެ. ގެސްޓް ހައުސްތަކުން ދޭ ހިދުމަތް ރަނގަޅު ކަމަށް ބުނީ 55 ޕަަސެންޓް ޓޫރިސްޓުންނެވެ.\nޓޫރިސްޓުން އެންމެ ބޮޑަށް ހިތްހަމަ ނުޖެހޭ އެއް ކަމެއް ކަމަށް ފާހަގަ ކޮށްފައި ވަނީ ހޮޓަލް ޓްރާންސްފާގެ ފެންވަރު އެހާ ރަނގަޅު ނުވުމެވެ. ސާވޭ އިން ދައްކާ ގޮތުގައި ޓޫރިސްޓުންގެ 50 ޕަސެންޓް މީހުން ބުނެފައި ވަނީ ހޮޓަލް ޓްރާންސްފާގެ ހިދުމަތް އެހާ ރަނގަޅު ނޫން ކަމަށާއި، "އާދައިގެ ގޮތެއް" ކަމަށެވެ.\nރާއްޖެ އައުމަށް ޓަކައި 41 ޕަސެންޓް މީހުން ބުކިންސް ހަދަނީ ތިން މަސްދުވަސް ކުރިންނެވެ. އަދި ރާއްޖެ އަންނަން 53 ޕަސެންޓް ޓޫރިސްޓުން ބުކިންސް ހަދާފައި ވަނީ އިންޓަނެޓް މެދުވެރިކޮށެވެ. ރާއްޖެ އަންނަ ޓޫރިސްޓުންގެ ތެރެއިން 27 ޕަސެންޓް ޓޫރިސްޓުންނަށް ރާއްޖެއާ ބެހޭ ގޮތުން މައުލޫމާތު ލިބިފައި ވަނީ ވެސް އިންޓަނެޓްގެ ޒަރިއްޔާއިން ކަމަށް ސާވޭގައިވެ އެވެ. އަދި އެހެން މީހެއްގެ ފަރާތުން 27 ޕަސެންޓް މީހުންނަށް ރާއްޖޭގެ މައުލޫމާތު އެނގުނު އިރު ޓްރެވަލް އެޖެންޓުންގެ ފަރާތުން ރާއްޖެ ތައާރަފް ވެފައި ވަނީ 14 ޕަސެންޓް ޓޫރިސްޓުންނަށެވެ. މެގަޒިން އާއި ޓީވީގެ ޒަރިއްޔާ އިން 11 ޕަސެންޓް ޓޫރިސްޓުންނަށް ރާއްޖެއާ ގުޅޭ މައުލޫމާތު އެނގިފައިވެ އެވެ.\nރާއްޖެ އަންނަ ގިނަ ޓޫރިސްޓުންނަކީ ޗައިނާ މީހުން ކަމަށްވާ އިރު، ޗުއްޓީ ހޭދަ ކުރަން އަންނަ ގިނަ ޓޫރިސްޓުންނަކީ 25 އަހަރާއި 34 އަހަރާ ދެމެދުގެ މީހުންނެވެ. އަދި ރާއްޖެ އައިސްފައިވާ 20 ޕަސެންޓް ޓޫރިސްޓުންނަކީ މީގެ ކުރިން ރާއްޖޭގައި ޗުއްޓީ ހޭދަކޮށްފައިވާ ފަރާތްތަކެވެ.\nޓޫރިސްޓުން ގެނައުމަށް ރާއްޖެ އިން ކަނޑައެޅި އަމާޒަށް ރާއްޖެ މިހާރު ވެސް ވަނީ ވާސިލްވެފަ އެވެ. އެގޮތުން 1.2 މިލިއަން ޓޫރިސްޓުން މިހާރު ވެސް ވަނީ ރާއްޖެ ޒިޔާރަތް ކޮށްފަ އެވެ.\nއުރީދޫ ސުޕަނެޓް ގެމަނަފުއްޓަށް\nދެ އިންފުލުއެންސަރުން ރާއްޖެ ގެނެސްފި


Covid-19: Copa America Ves Anna Aharah Faskoffi - Vaguthu\nކޮވިޑް-19: ކޮޕާ އެމެރިކާ ވެސް އަންނަ އަހަރަށް ފަސްކޮށްފި\nކޮވިޑް-19 އާ ގުޅިގެން އަންނަ ޖޫން މަހު ފެށުމަށް ތާވަލުކޮށްފައިވާ ކޮޕާ އެމެރިކާ ފުޓްބޯޅަ މުބާރާތް ވެސް އަންނަ އަހަރަށް ފަސްކޮށްފިއެވެ\nދެކުނު އެމެރިކާގެ ގައުމުތަކުގެ މެދުގައި ބާއްވާ އެންމެ ބޮޑު ފުޓްބޯޅަ މުބާރާތް އަންނަ އަހަރަށް ފަސްކުރަން ކޮންމެބޯލް އިން ނިންމީ ޔޫރަޕްގެ ގައުމުތަކުގައި ބާއްވާ ޔޫރޯ ވެސް އަންނަ އަހަރުގެ ޖޫން މަހަށް ފަސްކުރަން ޔުއެފާ އިން ނިންމިތާ މާގިނައިރުތަކެއް ނުވަނީހެވެ.\nކޮޕާ އެމެރިކާ ފަސްކުރަން ނިންމާފައިވަނީ ކޮވިޑް-19 ވައިރަސް އިތުރަށް ފެތުރުން ހުއްޓުވުމުގެ ގޮތުން ކަމަށް ކޮންމެބޯލް އިން މައުލޫމާތުދެއެވެ. ދުނިޔޭގެ އެކިކަންކޮޅުތަކުގައި ކޮވިޑް-19 ފެތުރެމުން އަންނައިރު ބަލީގެ އަސަރު މިހާރުވެސް މުޅި ދުނިޔެއިން 188،000 އަށް ވުރެ ގިނަ މީހުންނަށް ވަނީ ކޮށްފައެވެ. އަދި މި ބަލި ޖެހިގެން މަރުވި މީހުންގެ އަދަދު ވަނީ 7500 އަށް އަރައިފައެވެ.\nކޮޕާ އެމެރިކާގެ އިތުރުން ދެކުނު އެމެރިކާ ސަރަހައްދުގެ ގިނަ ފުޓްބޯޅަ ލީގުތަކާއި އެ ސަރަހައްދުގެ ކްލަބްތަކުގެ މެދުގައި ބޭއްވޭ އެންމެ ބޮޑު ފުޓްބޯޅަ މުބާރާތް ކަމަށްވާ ކޮޕާ ލިބަޓަޑޮރެސް ވެސް ވަނީ ހުއްޓާލާފައެވެ.\nއެއްވެސް ކޮންޓްރޯލެއް ނެތި ފެތުރެމުންދާ ކޮވިޑް-19 މުޅި ދުނިޔެ އަށް ފެތުރިފައިވާ ބަލިމަޑުކަމަކަށް މިހާރު ބަދަލުވެފައިވާ ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔު.އެޗް.އޯ) އިން ދާދި ފަހުން ހާމަކޮށްފައިވާއިރު މިކަމުގެ ސަބަބުން ކުޅިވަރުގެ ހަރަކާތްތައް ކުރިއަށް ގެންދިއުމުގައި ބޮޑެތި ގޮންޖެހުންތަކަކާ ވަނީ ކުރިމަތިވެފައެވެ.\nގާތްގަނޑަކަށް ދެ ވަރަކަށް ހަފުތާ އަށް ޔޫރަޕްގެ ހުރިހާ ބޮޑެތި ލީގުތަކެއްހެން ފަސްކޮށްފައިވާއިރު އަލުން ފެށުމަށް ކަނޑައެޅިފައިވާ ތާރީހުގައި ލީގުތައް ފެށުން ނާދިރު ކަމަށް ފުޓްބޯޅަ ދިރާސާކުރާ މާހިރުން އަންނަނީ ތަކުރާރުކޮށް ބުނަމުންނެވެ. ސަބަބަކީ ޔޫރަޕްގެ ގިނަ ގައުމުތަކުގައި ވައިރަސް ޖެހޭ މީހުންގެ އަދަދު ކޮންޓްރޯލް ނުކުރެވި ބައްޔަށް ޕޮޒިޓިވްވާ މީހުން ދުވަހެއް ދުވަހަަކަށް އިތުރު ވަމުންދާތީ އެވެ.\nވީޑިއޯ ކޮންފަރެންސް މެދުވެރިކޮށް މިއަދު ޔުއެފާ އިން ބޭއްވި ކުއްލި ބައްދަލުވުމުގައި ކްލަބުތަކުންނާއި ފުޓްބޯޅަ އެސޯސިއޭޝަންތަކުން ވަނީ މި ސީޒަނުގެ ފުޓްބޯޅަ ލީގުތައް ނިންމުމަށް ފުރުސަތު ދޭން އެދިފައެވެ. އެއީ ލީގު އެއްކޮށް ކެންސަލް ކޮށްފިނަމަ އޭގެ ސަބަބުން އެތައް ކްލަބަކަށް ބިލިއަނުން ގެއްލުންވާނެތީއެވެ. ބެލެވޭ ގޮތުގައި ޔުއެފާ އިން ޔޫރޯ ފަސްކުރަން ނިންމީ ވެސް ލީގުތައް އެއްކޮށް ފުރިހަމަ ކުރުމަށް ފުރުސަތު ދިނުމަށެވެ.


Ellaalaafai Oiy Fottegge Therein Maruvefai Oi Ehmaabandu2Kudhin Fenijje - Vaguthu\nއެއްލާލާފައި އޮތް ފޮއްޓެއްގެ ތެރެއިން މަރުވެފައި އޮތް އެއްމާބަނޑު ދެ ކުދިން ފެނިއްޖެ\nދަނބުކުލައިގެ ފޮށި ފެނުނު ސަރަހައްދު، މަރުވެފައި އޮތް އެއްމާބަނޑު ކުދިން ފެނުނީ ފޮށީ ތެރެއިން\nފޮއްޓެއްގެ ތެރެއަށް ލައި ވަޅުގަނޑަކަށް އެއްލާލާފައި އެއްމާބަނޑު ދެ ކުއްޖަކު މަރުވެފައި އޮއްވާ ފެނިއްޖެއެވެ.\nތުއްތު ތުއްތު މި ދެ ކުދިން ފެނިފައި ވަނީ ދަނބުކުލައިގެ ފޮއްޓެއްގެ ތެރެއަށްލުމަށްފަހު އެެމެރިކާގެ އަރްކަންސިސްއިންނެވެ. މި ދެ ކުދިން ފެނިފައި ވަނީ މަސައްކަތު އުޅުނު މީހަކަށެވެ.\nފުލުހުންނާއި ހަވާލާދީ ނޫސްތައް ބުނާގޮތުގައި، މިއަދުގެ ހެނދުނުގެ ވަގުތެއްގައި އެ ކުދިންގެ އޮޓޮޕްސީ ކަންތައް ނިމޭނެއެވެ. އޭގެ ނަތީއްޖާއަށް ބެލުމަށްފަހު އެ ކުދިން މަރުވި ސަބަބު ދެނެގަނެވޭނެކަމަށް ފުލުހުން ބުންޏެވެ. އޮޓޮޕްސީގެ ކަންތައް ކުރަމުން ދަނީ އަރްކަންސިސް ސިޓީ ކްރައިމް ލެބުންނެވެ.\nފުލުހުން ބުނީ، އެކުދިން މަރުވެފައި ވަނީ ފޮއްޓަށް ލުމުގެ ކުރިން ކަމެއް އަދި ފޮއްޓަށް ލުމުގެ ފަހުން ކަމެއް އަދި ބުނެދޭން ނޭގޭ ކަމަށެވެ. މިކަމާއި ގުޅޭ އިތުުރު ތަފްސީލެއް ފުލުހުން ހާމަކޮށްފައެއް ނުވެއެވެ.\nއެ ފޮށި ފެނުނު ހިސާބުގައި އުޅޭ އާއްމުންގެ މީހަކު ބުނީ، ކުދިން މަރުވާ އަޑު އަހާކަމަށާއި، އެހެން ނަަމަވެސް ކުދިން މަރުވުމަށްފަހު ނޫނީ މަރާލުމަށްފަހު ފޮއްޓެއްގެ ތެރެއަށްލާފައި އޮއްވާ ފެނިގެން މި އަޑު އިވުނީ އަލަށް ކަަމަށެވެ.


vnews - Anwaaru cup ge guru nagaifi\nއަންވާރު ކަޕުގެ ގުރުނަގައިފި\nމުބާރާތުގެ ގުރުނެގުމުގެ ރަސްމިއްޔާތުގެ ތެރެއިން-- ވީ ފޮޓޯ: އިސްމާއީލް ޝާހު\nމުޅި ރާއްޖެއަށް ހުޅުވާލައިގެން ދަނގެތީގައި ބާއްވާ އަންވާރު ކަޕްގެ ގުރު ނަގައިފިއެވެ.\nިފިތުރު އީދާއި ދިމާކޮށް އެރަށުގައި ބާއްވާ މި މުބާރާތުގައި މިއަހަރު 16 ޓީމެއް ވަނީ ބައިވެރިވެފައެވެ. މުބާރާތް ކުރިޔަށްދާނީ 16 ޓީމު ހަތަރު ގްރޫޕަށް ބަހާލައިގެންނެވެ.\nމުބާެރާތުގެ ގްރޫޕް އޭގައި ހިމެނޭ ޓީމުތަކަކީ އަމާޔާ އެފްސީ އާއި ސޮޑާގެ އާއި ރިއަލް ކެރެކްޓަރގެ އިތުރުން ދަނޑުކަންމަތި އެފްސީ އެވެ. ގްރޫޕް ބީގައި ހިމެނޭ ޓީމުތަކަކީ ޓީމް ވީއޭއެމް އާއި ޔަންގް ސްޕޯޓްސްގެ އިތުރުން އެފްްސީ އަމީގޯސް އާއި ޔަންގް ސްޓާސްއެވެ. ގްރޫޕް ސީގައި ހިމެނޭ ޓީމުތަަކަކީ އެޑްވެންޗާރ އެފްސީ އާއި އެފްސީ ވަކަރު އަދި ޔަންގް ޖެނެރޭޝަނާއި ދަނގެތި ޔުނައިޓެޑެވެ.\nމީގެއިތުރުން ގްރޫޕް ޑީގައި ހިމެނޭ ޓީމުތަކަކީ ވިލަމެންދޫ އާއި ލިލީ ބީޗް ރިސޯޓްގެ އިތުރުން އެންމެފަހުގެ ޗެމްޕިއަން އާކް އެކްސް އާއި އެންޓީ ޔުނައިޓެޑެވެ.\nމުބާރާތް ކުރިޔަށްދާނީ މިމަހުގެ 15 އިން 19 ގެ ނިޔަލަށެވެ. މުބާރާތުގެ މެޗުތައް ކޮންމެ ދުވަހެއްގެ ހަވީރާއި ރޭގަނޑު ކުޅޭނެއެވެ.\nއެގޮތުން ކޮންމެ ދުވަހަކު 8 މެޗު ކުޅޭނެއެވެ.\nގުރުނެގުމުގެ ރަސްމިއްޔާތަށްފަހު ވީ ސްޕޯޓްސްއާއި ވާހަކަދައްކަމުން މުބާރާތުގެ އިންތިޒާމް ކޮމެޓީގެ އިސްބޭފުޅެއް ކަމަށްވާ އާސިމް އާދަމް ވިދާޅުވީ، މިއަހަރުގެ މުބާރާތްވެސް އެހެން އަހަރުތަކެކޭ އެއްގޮތަށް ފޯރިގަދަވާނެ ކަމަށެވެ. އަދި މި މުބާރާތުގެ ސަބަބުން ރަށުގެ އިތުރުން މުޅި އަތޮޅަށްވެސް ބޮޑެތި ފައިދާތަކެއް ކުރާ ކަމަށްވެސް އާސިމް ވިދާޅުވިއެެވެ.\nމުބާރާތް އިންތިޒާމުކުރާ ޖަމްއިއްޔަތުލް އަންވާރުގެ ބާނީ އަދި ރަށުގެ ޒިންމާދާރު އިސް ވެރިޔާ އަލީ ވަހީދު އަބޫބަކުރު ވިދާޅުވީ، މިމުބާރާތަކީ އަހަރެއްގެ ތެރޭގައި ދަނގެއްޗަށް އަންނަ އެންމެ ބޮޑު ކުރިއެރުން ގެނެސްދޭ މުބާރާތް ކަމަށާއި މިއީ ރަށަށް ބޮޑެތި ފައިދާތަކެއް ލިބޭ މުބާރާތެއް ކަމަށެވެ.\nމުބާރާތުގެ ޗެމްޕިއަން ޓީމަށް ދިނުމަށް ހަމަޖެހިފައިވަނީ 30،000 ރުފިޔާއެވެ. އަދި ރަނަރަޕް ޓީމަށް ދިނުމަށް ހަމަޖެހިފައިވަނީ 12000 ރުފިޔާއެވެ.


ކޮވިޑް-19: ކުޅުދުއްފުށީގައި ރޯގާގެ އަލާމާތްތައް ހުރި މީހުން ލަސްނުކޮށް ފްލޫ ކްލިނިކަށް ދިޔުމަށް އެދިއްޖެ – Dhen.mv\nކޮވިޑް-19: ކުޅުދުއްފުށީގައި ރޯގާގެ އަލާމާތްތައް ހުރި މީހުން ލަސްނުކޮށް ފްލޫ ކްލިނިކަށް ދިޔުމަށް އެދިއްޖެ\nމަރްޔަމް ވަޙީދާ October 24, 2020 - 11:56 pm\nހދ. ކުޅުދުއްފުށީގައި ހުމާއި ރޯގާގެ އަލާމާތްތައް ހުރި މީހުން އެރަށުގައި ގާއިމު ކޮށްފައިވާ ފްލޫ ކްލިނިކަށް ލަސްނުކޮށް ދެއްކުމަށް ހެލްތު އެމަޖެންސީ އޮޕަރޭޝަން ސެންޓަރ (އެޗްއީއޯސީ) އިން އިލްތިމާސް ކުރައްވައިފިއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. މުޙައްމަދު ޢަލީ ވިދާޅުވީ، ކުޅުދުއްފުށިން ޕޮޒިޓިވްވި ކޭސްތަކެއް ފެނުމާއި ގުޅިގެން އެރަށުން މިހާތަނަށް ނެގި ސާމްޕަލްތައް ނެގެޓިވް ވެފައި ވީނަމަވެސް، ރައްކާތެރިކަމުގެ ފިޔަވަޅުތަކަށް އެއްވެސް ރައްޔިތަކު ފަރުވާކުޑަ ކޮށްގެން ނުވާނެކަމަށެވެ.\nމިއީ މުޅި މުޖުތަމަޢުގެ ސަލާމަތާއި ރައްކާތެރިކަމަށް އަޅާފައިވާ ފިޔަވަޅުތަކެއް ކަމުން ހުރިހާ ފަރާތްތަކަކުން ވެސް މިކަމަށް އެއްބާރުލުން ދިނުން މުހިއްމުކަން ވެސް ޑރ. މުޙައްމަދު ޢަލީ ފާހަގަ ކުރައްވާފައި ވެއެވެ.\n"ބަލީގެ ޢަލާމާތްތަކުގެ ގޮތުގައި މި ހުންނަނީ އާދައިގެ ރޯގައިގެ ޢަލާމާތްތައް. މިސާލަކަށް ރޯގާ އައުން، ހުން އައުން. ބަލި ޖެހޭ މީހުންގެ 85 އިންސައްތަ މީހުންގެ ފުށުން މި ފެންނަނީ ހުން އައުން. ދެން ކެއްސުން، ނޭވާލާން އުނދަގޫވުން. ވަރަށް މަދު ޙާލަތެއްގައި ވަސް ނުދުވުން ނުވަތަ ރަހަނުލުން މިދިމާވަނީ. އެހެންވީމަ ހުމާއެއްކޮށް ނުވަތަ ހަމައެކަނި ހުން ވައްތަރު ވިޔަސް ނުވަތަ ހަމައެކަނި ކެއްސުމެއް އަޔަސް މިދުވަސްވަރު ފްލޫ ކްލިނިކަށް ދެއްކުމަކީ ވަރަށް މުހިއްމު ކަމެއް" ޑރ. މުޙައްމަދު ޢަލީ ވިދާޅުވިއެވެ.\n2020ވަނަ އަހަރު ވެސް ނިމެނީ: މުޅި ދުނިޔެ ކުޑަކަކޫ ޖެހުވީ ލޮލަށް ވެސް ނުފެންނަ ކުޑަކުޑަ ވައިރަހެއް!\nމަޑަވެލީގައި ކަރަންޓީނާ ހިލާފުވާ ފަރާތްތައް 5000 ރުފިޔާއާ ހަމައަށް ޖޫރިމަނާކުރަނީ\nހާއްސަ ހުއްދައިގައި މާލެއިން އަތޮޅު ތެރެއަށް ދެން ދެވޭނީ ނައްސި ނަތީޖާއަކާއެކު\nއެއާޕޯޓު ހިންގާ ރަށްރަށާއި މީހުން ދިރިއުޅޭ ހުރިހާ ރަށެއްގައި މާސްކު އަޅަން އަންގައިފި\nސަރުކާރު ފްލެޓްތަކުގެ ކުލި ދެއްކުމުގެ މުއްދަތު އިތުރުކޮށްފި\nއައިޖީއެމްއެޗުން ޕެރަމެޑިކްގެ ހިދުމަތް ތައާރަފްކޮށްފި\nރައީސަށް މަރުހަބާ ދެންނެވުމަށް ސުކޫލު ކުދިން ނެރުމަށް އަންގާފައެއް ނުވާނެ: ސަރުކާރު\nޓިކްޓޮކް ކުޅެން އުޅުމުގެ ތެރޭގައި އައިސްފެންގަނޑެއްގެ ތެރެއަށް މީހަކު ވެއްޓި ތާށިވެއްޖެ


އެމްޑަބްލިއުއެސްސީން ފެނާއި ކަރަންޓުން ޑިސްކައުޓް ދޭން ނިންމައިފި | Sandhaanu\nއެމްޑަބްލިއުއެސްސީން ފެނާއި ކަރަންޓުން ޑިސްކައުޓް ދޭން ނިންމައިފި\nއެމްޑަބްލިއު އެސްސީން އިން ހިދުމަތްދޭ ރަށްރަށުގައި، މި މަހުގެ ފެން އަދި ކަރަންޓު ބިލުން ޑިސްކައުންޓް ދިނުމަށް ނިންމައިފައިވާކަމށް އެކުންފުނިން ބުނެފިއެވެ.\nއެމްޑބްއެސްސީން ބުނީ އެކުންފުނިން ޑިސްކައުންޓްދޭން ނިންމީ ކޮވިޑް-19ގެ ބަލިމަޑުކަމާ ގުޅިގެން އެކުންފުނީގެ ހިދުމަތް ހޯދައިގަންނަ ފަރާތްތަަކަށް ލުޔެއް ދިނުމުގެ ބޭނުމުގައި ކަމަށެވެ.\nއެމްޑަބްލިޔު އެސްސީން ބުނީ ގްރޭޓަރ މާލެ ސަރަހައްދުގައި ހިމެނޭ މާލެ، ހުޅުމާލެ، ވިލިމާލެ، ގުޅީފަޅު އަދި ތިލަފުށީގެ އިތުރުން ރ. ދުވާފަރު، ކ.މާފުށި އަދި ހދ. ކުޅުދުއްފުށީގެ ކޮންމެ ގޭބީސީ އެއްގެ މެއި މަހުގެ ފެން ބިލުން 30 ޕަސެންޓް އަދި ކޮންމެ ވިޔަފާރިއެއްގެ މެއި މަހުގެ ފެން ބިލުން 20 ޕަސެންޓްގެ ޑިސްކައުންޓެއް ލިބޭނެ ކަމަށެވެ.\nމީގެ އިތުރުން، ރ. ދުވާފަރުގައި ފޯރުކޮށްދެމުންދާ ކަރަންޓްގެ ހިދުމަތުންވެސް ޑިސްކައުންޓް ދިނުމަށް ވަނީ ނިންމާފައެވެ. މިގޮތުން ދުވާފަރުގެ ކޮންމެ ގޭބީސީއެއްގެ މެއި މަހުގެ ކަރަންޓު ބިލުން 40 ޕަސެންޓް އަދި ކޮންމެ ވިޔަފާރިއެއްގެ މެއި މަހުގެ ކަރަންޓް ބިލުން 20 ޕަސެންޓްގެ ޑިސްކައުންޓެއް ލިބޭނެ ކަމަށް ވެސް އެ ކުންފުނިން ބުންޏެވެ.\nހުރިހައި ފަރާތްތަކުންވެސް ފަރުދީ ޒިންމާ އަދާކޮށް، މިބަލިމަޑުކަމުން އަރައިގަތުމަށްޓަކައި އެންމެން އެކުގައި، އެއްރޫހެއްގައި މަސައްކަތް ކުރުމަށް އެ ކުންފުނިން ވަނީ އެދިފަ އެވެ. އަދި ހިދުމަތް ބޭނުންކުރުމުގައިވެސް ވީހާވެސް ހަރަދު ކުޑަކޮށް ބޭނުން ކުރުމަށް އެމްޑަބްލިއުއެސްސީން ވަނީ އިލްތިމާސް ކޮށްފައެވެ.


މަސްވެރިކަން ކުރަން އުޅުނު ދޯންޏެއްގައި އޮތް ހާލުބޮޑު ބަލިމީހަކު ސިއްހީ އަވަސް ފަރުވާޔަށް ގދ. ތިނަދޫ އަށް ގެންގޮސްދީފި\n07 ޖޫން 2018 14:32\nމި ހާދިސާގެ ރިޕޯރޓް އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯރޑިނޭޝަން ސެންޓަރ އަށް ލިބިފައިވަނީ މިއަދު މެންދުރު 12:00 ހާއިރުއެވެ. 32 އަހަރުގެ މި ބަލިމީހާއަށް އެމްއެންޑީއެފް ސަދަން އޭރިއާ އިން އެހީތެރިކަން ފޯރުކޮށްދީފައިވަނީ ގދ.ތިނަދޫ އާއި 15 މޭލު ދުރުގަ އޮތް މަސްބޮއި ސަރަހައްދުގަ މަސްވެރިކަން ކުރަން އުޅުމުގެ ތެރޭގައި ފިޓުޖެހުމާއި ގުޅިގެންނެވެ. މި ހާދިސާ ދިމާވިއިރު މި ދޯނީގައި 22 ފަޅުވެރިން ތިއްބެވެ.\nމިކަމުގެ ރިޕޯރޓް ލިބުމުން އެމްއެންޑީއެފް ސަދަން އޭރިއާ ކޯސްޓްގަޑް ސްކޮޑްރަން އިން ވަނީ އެމްއެންޑީއެފް ހާބަރ ކްރާފްޓް ލޯންޗް، "ވާލި 8" ދޯނި އޮތް ސަރަހަށްދަށް ގޮސް ބަލިމީހާ ލޯންޗަށް ނަގާފައެވެ. މި މީހާ ވަނީ މެންދުރު 13:15 ގައި ގދ. ތިނަދޫ ހޮސްޕިޓަލަށް ގެންދެވިފައެވެ.


Hussain mohamed ge hidhumathuge agu vazan kuran majilihugai sukootheh – Iru\nހުސައިން މުހައްމަދުގެ ހިދުމަތުގެ އަގު ވަޒަން ކުރަން މަޖިލިހުގައި ސުކޫތެއް\nއަލްމަރުޙޫމް ހުސެއިން މުޙައްމަދު އަވަހާރަވުމާ ގުޅިގެން، ރައްޔިތުންގެ މަޖިލީހުގައި ތައުޒިޔާގެ ދަފްތަރެއް ހުޅުވާލުމަށް ނިންމައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާ ފައްޓަވަމުން މަޖިލީހުގެ ރިޔާސަތު ބެލެހެއްޓެވި މަޖިލީހުގެ ނައިބް ރައީސް އީވާ އަބްދުﷲ ވިދާޅުވީ މަރުހޫމް ހުސެއިން މުހައްމަދަކީ މަޖިލީހުގައި ގިނަ ދުވަސްތަކެއް ހޭދަކުރެއްވި ވަރަށް ހެޔޮ އަޚުލާގެއްގެ ވެރިއެއްކަމަށެވެ. އަދި ކޮންމެ ކަމެއްގައިވެސް މަޝްވަރާގެ ތެރެއިން ކަންކަން ކުރެއްވުމަށް ވަރަށްބޮޑަށް ބާރު އެޅުއްވި ބޭފުޅެއްކަމަށެވެ.\nމަރުހޫމް ހުސެއިން މުހައްމަދުގެ ތައުޒިޔާގެ ދަފްތަރު ހުޅުވާލާނީ މިއަދުން ފެށިގެން މިހަފްތާގެ ނިޔަލަށް އާންމުންނަށްވެސް ސޮއިކުރެވޭ ގޮތަށް މަޖިލީހުގައި ކަމަށް މަޖިލީހުގެ ރައީސް ވިދާޅުވިއެވެ. މިއަދުގެ ޖަލްސާ ފެށުމުގެކުރިން މަރުހޫމް ހުސެިން މުހައްމަދުގެ ހަނދާނުގައިވަނީ ހަމަހިމޭންކަމުގެ ސުކޫތެއްވެސް ގެނެސްފައެވެ.\nހުސައިން މުހައްމަދަކީ މަޖިލީހުގެ މެންބަރުކަމުގެ އިތުރަށް ދިވެހިރާއްޖޭގެ ތައުލީމީ ދާއިރާއާއި މީޑިއާގެ ދާއިރާއިން ޓީވީ މޯލްޑިވްސްގެ އިސްމަޤާމުތައް ފުރުއްވާފައިވާ ބޭފުޅެކެވެ. އެގޮތުން އީ.ޑީ.ސީ.ގެ އެކިއެކި މަޤާމުތަކާއި، އެޑިޔުކޭޝަން މިނިސްޓްރީގެ ޑިރެކްޓަރ ޖެނެރަލް ކަމާއި، ޑެޕިއުޓީ މިނިސްޓަރކަން ކުރެއްވިއެވެ.\nއަދި ޓެލެވިޜަން މޯލްޑިވްސްގެ ޑެޕިއުޓީ ޑިރެކްޓަރ، ކަމުގެ މަޤާމާއި ޑިރެކްޓަރ އޮފް ޕްރޮގްރާމްސްގެ މަގާމުގެ އިތުރުން ޓީވީއެމްގެ އެންމެ އިސްވެރިޔާގެ މަޤާމުވެސް ޙުސައިން މުޙައްމަދު އަދާކުރައްވާފައިވެއެވެ. މީގެ އިތުރުން ދިވެހިރާއްޖޭގެއަޑާއި އާފަތިސް ނޫހުގައިވެސް ގިނަ ދުވަސްތަކެއްވަންދެން ބޭރުދުނިޔޭގެ ޚަބަރުތައް ލިޔުއްވާފައިވެއެވެ.\nޗައިނާގެ ދަތުރުތައް ފަށަން މިނިސްޓަރު ޝާހިދު އެދިވަޑައިގެންފި\nސިޔާސީ ދާއިރާގައިވެސް އެމަނިކުފާނު ވަނީ ގިނަ އަހަރުތަކެއްވަންދެން މަސައްކަތްކުރައްވާފައެވެ، އެގޮތުން ރާއްޖޭގެ ސިޔާސީ މަސްރަހުގައި އިސްސަފުގައި ޙުސައިން މުޙައްމަދު ހަރަކާތްތެރިވެވަޑައިގަންނަވަން ފެށްޓެވީ 2005ގައެވެ. އެގޮތުން ދިވެހި ރައްޔިތުންގެ ޕާޓީ އުފެއްދެވުމާއެކު އެޕާޓީގައި ރައީސް މައުމޫނާއެކު މަސައްކަތް ފެއްޓެވިއެވެ.\nއެމަނިކުފާނުވަނީ ވިދިވިދިގެން3ދަޢުރުގައި ރައްޔިތުންގެ މަޖިލީހުގެ މެންބަރުކަން ކުރައްވާފައެވެ.


Firimeehaa Wedding Anniversary Handhaan Nahthaalumun Anbimeeha Ge Nulafaakan Dhahkaalaifi - Vaguthu\nފިރިމީހާ ވެޑިން އެނިވާސަރީ ހަނދާން ނައްތާލުމުން އަނބިމީހާ ނުލަފާކަން ދައްކާލައިފި\nވަރަށް ކުރިއްސުރެ ވެސް ބުނެ އުޅޭ ޖުމްލައެއް އޮވެއެވެ. އެއީ "ތިމާގެ އުފަންދުވަސް ހަނދާން ނައްތާލިޔަސް އަނބިމީހާގެ އުފަންދުވަސް ހަނދާންނައްތާ ނުލާށެވެ." ސަބަބު ވަރަށް ސާފެވެ. އަނބިމީހާ ފާހަގަ ކުރަން ބޭނުންވާ ދުވަހެއްގެ މަތިން ފިރިމީހާ ހަނދާން ނެތިއްޖެނަމަ އެމައްސަލަ ސުލްހަވެރިކޮށް ނިމުން އެއީ ދުރު ކަމެކެވެ. މިކަމުގެ ހެކި ދާދި ފަހުން އެމެރިކާ އިން ވެސް މިވަނީ ފެނިފައެވެ.\nކައިވެނީގެ އެނިވާސަރީ ނުވަތަ ކައިވެންޏަށް އަހަރެއް ފުރުނު ދުވަސް ފާހަގަ ކުރަން ފިރިމީހާ ހަނދާން ނެތުމުން އޭނާގެ އަނބިމީހާ މިވަނީ ފިރިމީހާ އަށް ހަމަލާދީ ފިރިމީހާ ޒަހަމް ކޮށްލާފައެވެ. އެންމެ ފަހުން މައްސަލަ ވަނީ ފުލުހުންނާއި ހަމައަށް ވެސް ގޮސްފައެވެ.\nކެރޮލް ސްޓޯންސް ކިޔާ އަންހެން މީހާ ވަނީ ކައިވެނީގެ އެނިވާސަރީ ހަނދާން ނައްތާލުމުން ފިރިމީހާ އަށް ހަމަލާ ދީފައެވެ. އަނބިމީހާގެ ހަމަލާ އިން ސަލާމަތްވުމަށް ފަހު ފިރިމީހާ ވަނީ 911 އަށް ގުޅާ އެހީ އަށް ވެސް އެދިފައެވެ.\nފުލުހުން ބުނީ ކެރޮލް އޭނާގެ ފިރިމީހާގެ މޫނަށާއި ބޮލަށް ހަމަލާދީ ފިރިމީހާ ޒަހަމްކޮށްލާފައިވާ ކަމަށެވެ. ނަމަވެސް ފިރިމީހާ އަށް މާސިރިއަސް ޒަހަމްތަކެއް ނުލިބެއެވެ.\nމިމައްސަލައިގައި ކެރޮލް ހައްޔަރުކުރި ނަމަވެސް މިހާރު ވަނީ ކަފާލާތުގެ ދަށުން ދޫކޮށްލާފައެވެ. އޭނާގެ މައްޗަށް ދައުވާ ކުރުމާއި މެދު ފުލުހުން އަދި ގޮތެއް ނިންމިކަން ސާފުނުވާ ކަމަށް އެމެރިކާގެ މީޑިއާ ރިޕޯޓްތައް ބުނެއެވެ.


FVM Cityge School tha ves musthagubal gai hingAanee City Council himen boarda akun\n15 ޑިސެމްބަރ 2019 ( އާދީއްތަ )\nކުރީގެ ރައީސް ނަޝީދު ކައުންސިލް މެމްބަރުންނާއި ބައްދަލު ކުރެއްވުން (ކުރީގެ ފޮޓޯއެއް)\n26 ފެބުރުއަރީ 2019, 16:26 |\nފުވައްމުލައް ސިޓީގެ ސްކޫލްތައް ވެސް ކުރިޔަށް އޮތްތަނުގައި ހިންގާނީ ފުވައްމުލައް ސިޓީ ކައުންސިލް ހިމެނޭ ބޯޑަކުން ކަމަށް އެޑިއުކޭޝަން މިނިސްޓަރ ޑރ. އާއިޝަތު އަލީ ވިދާޅުވެއްޖެއެވެ. ހަމަ އެގޮތަށް ރާއްޖޭގެ ހުރިހާ ސިޓީއެއްގައި ވެސް އެސިޓީއެއްގެ ސްކޫލްތައް ހިންގުން އެފަދަ ބޯޑެއްގެ ބެލުމުގެ ދަށަށް ގެނެވޭނެ ކަމަށް މިނިސްޓަރު ވިދާޅުވިއެވެ. އެޑިއުކޭޝަން މިނިސްޓަރ މިހެން ވިދާޅުވީ ދާދި ފަހުން ފުވައްމުލައް ސިޓީއަށް ކުރެއްވި ދަތުރުފުޅުގައި ސިޓީ ކައުންސިލާއި ބައްދަލުކުރައްވައި ދެއްކެވި ވާހަކަ ފުޅަގައެވެ.\nމިނިސްޓަރ ފާހަގަ ކުރެއްވި ގޮތުގައި ސިޓީ ކައުންސިލްގެ ސްކޫލަތައް ސިޓީ ކައުންސިލް ހިމެނޭ ބޯޑަކުން ކުރިޔަށް ގެންދަނީ ލާމަރުކަޒީ ސިޔާސަތުގެ ދަށުން ކަމަށާއި އެގޮތަށް ކުރިޔަށް ގެންދާން ފެށުމުން ސްކޫލްތަކަށް ހެޔޮ ބަދަލުތަކެއް އަންނާނެ ކަމަށް އުއްމީދު ކުރައްވާ ކަމަށް ވިދާޅުވިއެވެ.\nސިޓީ ކައުންސިލާއެކު އެޑިއުކޭޝަން މިނިސްޓަރ ބޭއްވި ބައްދަލުވުމުގައި އެޑިއުކޭޝަން ޔުނިޓެއް ސިޓީ ކައުންސިލުގައި ގާއިމުކުރުމަށް މަޝްވަރާ ކުރައްވާފައި ވެއެވެ. އެގޮތުން ސިވިލް ސާވިސް އޮނިގަނޑަށް ބަދަލުތަކެއް ގެނެސްގެން ސިޓީ ކައުންސިލްތަކުގައި އެޑިއުކޭޝަން ޔުނިޓެއް ގާއިމުކުރައްވަން މަސައްކަތް ކުރައްވާނެ ކަމަށް ވިދާޅުވިއެވެ.\nސްކޫލަތަކާއި ސިޓީ ކައުންސިލްތަކާއި ދެމެދު މިހާރު އޮންނަނީ އެހާ ބަދަހި ގުޅުމެއް ނޫން ކަމަށް ގިނަބަޔަކު ސިފަ ކުރެއެވެ. ގިނަ ފަހަރަށް ގުޅުމެއް އޮންނަނީ ސިޓީ ކައުންސިލުން އެފަރާތްތަކަށް ބާއްވާ ކުޅިވަރު ހަރަކާތެއްގައި ނުވަތަ ކޮންމެވެސް ރަސްމީ މުނާސަބާއެއް ފާހަގަ ކުރުމުގެ ހަރަކާތުގައި އެކަންޏެވެ.\nމިހާރު އޮންނަ ގޮތުން ސްކޫލްތަކުގެ ބޮޑެތި މައްސަލަތަކާއި ކަންކަމުގައި ކައުންސިލުގެ އެއްވެސް ދައުރެއް ނޯވެއެވެ. ބަހެއް ހޯދުމެއް ނޯވެއެވެ.\nއެހެން ނަމަވެސް އެޑިއުކޭޝަން މިނިސްޓްރީން މިގެންނަން އުޅޭ ބަދަލުގެ ނަތީޖާ ނުކުންނާނެ ގޮތަކާއި މެދު ގިނަބަޔަކު ތިބީ ސުވާލު މާކެއްގެ ތެރޭގައެވެ.\nއިތުރު ލިޔުންފުވައްމުލައް ސިޓީފުވައްމުލައް ސިޓީ ކައުންސިލްފުވަައްމުލަކު ސްކޫލްތައް\nTags: ފުވައްމުލައް ސިޓީ, ފުވައްމުލައް ސިޓީ ކައުންސިލް, ފުވަައްމުލަކު ސްކޫލްތައް\nހަސަނާ 27 ފެބުރުއަރީ 2019 12:02\nކައުންސިލްގައި އެބަތިބިތަ ފަންނީ ބަޔަކު. މޭޔަރަކީ …ބޯ މީހެއް. ލަދުން ބޯ ހަލާކު. މިވަރު މީހުން ހޮވުމަކީ ބޮޑުވަރު. ޕާޓީ ވިޔަސް …. މީހުން ހޮވާކަށް ނުޖެހޭ\nފުވައްމުލަކު އަތޮޅު ހޮސްޕިޓަލްގެ މެނޭޖަރަކަށް ފުވައްމުލަކު ކެނެރީގެ އަޙްމަދު ސަޢީދު އިއްޔެ ހަމަޖައްސަވައިފި. މިޚަބަރު ޖަހާބަލަ.\nމިކަން ނުލިބިގެން އުޅުނު މީހުން ވަރަށް ފޯރި ހުންނާނެ


ތާރީހީ ބަދަލަކާ އެކު ޕްރިމިއާ ލީގުގެ މެޗް ޝެޑިއުލް ނެރެފި\nޔުނައިޓެޑާ ޗެލްސީ މިދިޔަ ސީޒަނުގައި ވާދަކުރި މެޗުގެ ތެރެއިން. އާ ސީޒަނުގެ ފުރަތަމަ ހަފްތާގައި މި ދެޓީމު ވާދަކުރާނެ\nލީގުގެ ތާރީހުގައި ސީޒަންގެ މެދުތެރެއިން ޓީމުތަކަށް ފުރަތަމަ ފަހަރަށް ބްރޭކެއް ދޭން ނިންމައި އިނގިރޭސި ޕްރިމިއާ ލީގުގެ މެޗް ޝެޑިއުލް މިއަދު ނެރެފި އެވެ.\nއަންނަ ސީޒަނުގައި ކޮންމެ ޓީމަކަށް ހަފްތާއެއްގެ ބްރޭކެއް ލިބޭނީ ފެބްރުއަރީ މަހުގެ މެދުތެރެއިންނެވެ. އެކަމަކު ބްރޭކް ދޭނީ 10 ޓީމު ދެ ހަފްތާއަށް ބަހާލައިގެންނެވެ. މިއިން ކޮންމެ ހަފްތާއެއްގައި ބާކީ އޮންނަ 10 ޓީމުގެ މެދުގައި ލީގުގެ ފަސް މެޗު ކުޅޭނެ އެވެ. ފުރަތަމަ 10 ޓީމަށް ބްރޭކް ލިބޭނީ ފެބްރުއަރީ މަހުގެ ދެ ވަނަ ހަފްތާގަ އެވެ. އަދި، ޖެހިގެން އަންނަ ހަފްތާގައި ބާކީ 10 ޓީމަށް އެއް ހަފްތާގެ ބްރޭކެއް ލިބޭނެ އެވެ. ޕްރިމިއާ ލީގުގެ ޝެޑިއުލް މިއަދު އާއްމުކުރީ ފެބްރުއަރީ މަހުގެ 8 ވަނަ ދުވަހު އެ ހަފްތާގެ މެޗުތައް ކުޅޭގޮތަށެވެ. އެކަމަކު ޓީމުތަކަށް ބްރޭކް ދިނުމަށް މި މެޗުތަކުގެ ޝެޑިއުލް އަންނަ ޑިސެމްބަރު މަހުގެ މެދަކާ ހަމައިން ބަދަލުކުރާނެ އެވެ.\nސީޒަނުގައި ގިނަ މެޗުތަކެއް ކުޅޭއިރު މެދުތެރެއިން ބްރޭކެއް ނުލިބުމަކީ ޕްރިމިއާ ލީގުގައި ވާދަކުރާ ކްލަބްތަކުންނާއި ކޯޗުން އަބަދަވެސް ކަންބޮޑުވުން ފާޅުކުރާ ކަމެކެވެ. ޔޫރަޕްގެ ގަދަ ފަސް ލީގުގެ ތެރެއިން އިނގިރޭސި ޕްރިމިއާ ލީގު ނޫން އެހެން ލީގުތަކުގައި ފިނިމޫސުމާ ދިމާކޮށް އަހަރުގެ ފަހުކޮޅު އަބަދުވެސް ބްރޭކެއް ދެ އެވެ. އެކަމަކު ޕްރިމިއާ ލީގުގައި އެދުވަސްވަރަކީ އެންމެ ގިނަ މެޗުތައް ކުޅޭ ދުވަސްވަރެވެ.\nލީގުގެ ފުރަތަމަ ހްފާތަގައި ކުޅުމަށް ހަމަޖެހިފައިވާ މެޗުތައް\n20-2019 ވަނަ ސީޒަނުގެ ލީގުގެ ކުޅުން ފަށާނީ އޮގަސްޓް 10 ވަނަ ދުވަހުގެ ހަވީރު ލިވަޕޫލާ އަލަށް ޕްރޮމޯޓްވި ނޯވިޗް ސިޓީގެ މެޗުންނެވެ. މިދިޔަ ސީޒަނުގެ ޗެމްޕިއަން މެންޗެސްޓަރ ސިޓީ ފުރަތަމަ މެޗުގައި އޮގަސްޓް 10 ވަނަ ދުވަހު ރަށުން ބޭރުގައި ނުކުންނާނީ ވެސްޓް ހޭމް ޔުނައިޓެޑާ ދެކޮޅަށެވެ. ހަމަ އެދުވަހު ޓޮޓެންހަމް ހޮޓްސްޕާސް އަމިއްލަ ދަނޑުގައި އެސްޓަން ވިލާއާ ދެކޮޅަށް ނުކުންނައިރު އާސެނަލްގެ ފުރަތަމަ މެޗުގައި އާދީއްތަ ދުވަހު ރަށުން ބޭރުގައި އެޓީމު ނުކުންނާނީ ނިއުކާސަލް ޔުނައިޓެޑާ ދެކޮޅަށެވެ. ފުރަތަމަ ހަފްތާގެ މެޗުތައް ނިމޭނީ މެންޗެސްޓަރ ޔުނައިޓެޑްގެ ދަނޑުގައި ޗެލްސީއާ ވާދަކުރާ މެޗުންނެވެ.\nއެހެން މެޗުތަކަށް ބަލާއިރު މިދިޔަ އަހަރުގެ ލީގަށް ވާދަކުރި ސިޓީއާ ލިވަޕޫލްގެ ފުރަތަމަ ކުރިމަތިލުން އޮންނާނީ ނޮވެމްބަރު މަހުގެ ނުވަ ވަނަ ދުވަހު އެވެ. މި މެޗު ލިވަޕޫލްގެ ދަނޑުގައި ކުޅޭއިރު ދެ ވަނަ ލެގްގައި ސިޓީ ދަނޑުގައި މި ދެޓީމު ކުޅޭ މެޗު އޮންނާނީ އޭޕްރީލް ހަތަރު ވަނަ ދުވަހު އެވެ. މިދިޔަ ސީޒަނުގެ ލީގު ޗެމްޕިއަންކަން ސިޓީން 98 ޕޮއިންޓާއެކު ކަށަވަރު ކުރިއިރު ލިވަޕޫލް ދެ ވަނައިގައި ނިންމާލީ 97 ޕޮއިންޓާއެކު އެވެ.\nއިނގިރޭސި ފުޓްބޯޅަ ސީޒަން ފެށޭނީ އޮގަސްޓް ހަތަރު ވަނަ ދުވަހު ސިޓީއާ ލިވަޕޫލް ކުޅޭ ކޮމިއުނިޓީ ޝީލްޑް މެޗުންނެވެ. އަދި، އޮގަސްޓް 14 ވަނަ ދުވަހު ޔޫއެފާ ސުޕަރ ކަޕްގައި ޗެލްސީއާ ލިވަޕޫލް ވާދަކުރާނެ އެވެ. ޔޫރަޕްގެ ދެ ޗެމްޕިއަނުންގެ މި މެޗު ކުޅޭނީ ތުރުކީގެ އިސްތަންބޫލުގަ އެވެ. އެ މެޗަށްފަހު ލިވަޕޫލް ލީގުގައި ރަށުން ބޭރުގައި ސައުތެމްޓަންއާ ދެކޮޅަށް ނުކުންނައިރު އެ ހަފްތާ އަމިއްލަ ދަނޑުގައި ޗެލްސީ ނުކުންނާނީ ލެސްޓަ ސިޓީއާ ދެކޮޅަށެވެ.\nމިފަހަރުގެ ލީގަށް އަލަށް ޕްރޮމޯޓްވީ ނޯވިޗް ސިޓީގެ އިތުރުން ޝެފީލްޑް ޔުނައިޓެޑް އަދި އެސްޓަން ވިލާ އެވެ.\nލިވަޕޫލާ ޓޮޓެންހަމް އުދުހޭއިރު ސިޓީ އޮޔާދަނީ ލިވަޕޫލަށް މުހިއްމު މޮޅެއް، ޗެލްސީ ބަލިވުމުގެ ފައިދާ ޓޮޓެންހަމުން ނަގައިފި ސިޓީ އާއި ޗެލްސީ ބަލިވެއްޖެ، އުފާވެރިކަން ލިވަޕޫލަށް


Professor Ugail ge hadhiyaa: Kaanaage baavaiththakugai ves chemical | Mihaaru\nމޭވާ ކަހަަލަ އެއްޗެހި ހެއްދުމުގައި ވެސް މިހާރު ގިނަ އަދަދަކަށް ކެމިކަލް ބޭނުންކުރޭ\nޕްރޮފެސަރު އުގެއިލްގެ ހަދިޔާ: ކާނާގެ ބާވަތްތަކުގައި ވެސް ކެމިކަލް\n21 ޖޫން 2016 - 09:464comments\nވިޔަފާރިވެރިން އަބަދުވެސް މަސައްކަތް ކުރާނީ އެމީހުންގެ މުދާ ވީހާވެސް އަވަހަށް ވިއްކާލެވޭތޯ އެވެ. ހަމަ މިގޮތަށް، ދަނޑުވެރިން ނުވަތަ ކާބޯތަކެތި އުފައްދާ މީހުން ބޭނުންވާނީ އެމީހުން އުފައްދާ ތަކެތި، ވީހާވެސް ގިނަ ތަންތަނަށް ފޮނުވާ އަވަހަށް ވިއްކާލައި ފައިދާ ހޯދޭތޯ އެވެ. އަދި ގިނަ ދުވަސް ވަންދެން އެމީހުންގެ އުފެއްދުންތައް ތާޒާކަން މަތީގައި ދެމެހެއްޓޭތޯ ވެސް ބަލާނެ އެވެ. މީގެ ނަތީޖާއަކަށް ވެގެންދަނީ ވިޔަފާރިވެރިން ބޭނުންވާ ފެންވަރަށް ކާބޯތަކެތީގެ ކޮލިޓީ ހިފަހައްޓަން ކުރާ މަސައްކަތުގައި އިންސާނުންގެ ހަށިގަނޑަށް ގެއްލުން ދެނިވި ކެމިކަލްތައް ބޭނުންކުރުމެވެ. އެގޮތުން، އެ މިންގަނޑަށް ތަކެތި ގެންނަން ތަފާތު ވިހަ މާއްދާތައް ބޭނުންކުރެ އެވެ.\nތިބާ އާންމު ގޮތެއްގައި ކާން ބޭނުންކުރާ ތަރުކާރީ އާއި މޭވާ ހައްދަނީ ކިހިނެއްކަން އެނގޭ ހެއްޔެވެ؟ އެ ތަކެތި ބޭނުންކުރުމުގެ ކުރިން މި ސުވާލުގެ ޖަވާބު ހޯދޭތޯ ބަލާށެވެ. ޒަމާނަށް އައިސްފައިވާ ބަދަލާ އެކު، މިފަދަ އުފެއްދުންތައް އުފައްދާ މިންވަރު އިތުރުކުރަން ތަފާތު ބާވަތް ބާވަތުގެ ކެމިކަލްތައް، ކާނާ އުފެއްދުމުގައި ބޭނުންކުރެވެ އެވެ.\nމާލޭ ލޯކަލް މާރުކޭޓުން މީހަކު މިރުސް ގަންނަނީ: ދަނޑުވެރިން ބޭނުންކުރާ ކެމިކަލްގެ އަސަރު ތަރުކާރީގެ ބާވަތްތަކުގައި ވެސް މަތީ މިންވަރަކަށް ހުރޭ -- ފޮޓޯ:ނިޝާން އަލީ/މިހާރު\nއެގޮތުން ގަހުގައި އުޅޭ ތަފާތު ފަނިތައް ނައްތާލަން ޕެސްޓިސައިޑް ނަމަކަށް ކިޔާ ކެމިކަލެއް ބޭނުން ކުރެވެ އެވެ. އަދި ގަސް ވަރުގަދަ ކުރުމަށާއި ގަހުގެ ކޫޑި ފިލުވަން ވެސް ތަފާތު ކެމިކަލްތައް ދަނޑުވެރިން ބޭނުން ކުރެ އެވެ. އެހާ ގިނަ އަދަދެއްގެ ކެމިކަލް ބޭނުންކޮށްގެން އުފައްދާ ތަރުކާރީ އާއި އެހެނިހެން ބާވަތްތައް ލޮލަށް ފެންނަ ފެނުމަށް ސައިޒުން ބޮޑު އަދި ތާޒާ ބާވަތްތައް ކަމަށް ވީ ނަމަވެސް އެ ތަކެތި އުފައްދަން ބޭނުންކުރި ކެމިކަލްތަކުގެ އަސަރު އެއަށް ކޮށްފައި ހުރެ އެވެ.\nބާޒާރުމަތީގެ ހަރުގަނޑުތަކުން މިފަދަ ތަރުކާރީ އާއި މޭވާތައް ތާޒާކަމާ އެކު ފެންނަން ހުރި ނަމަވެސް އެ ތަކެތީގައި ގިނަ އަދަދަކަށް މަސްނޫއީ ކެމިކަލް ހުރުމަކީ އެކަށީގެންވާ ކަމެކެވެ. އެހެންކަމުން ގަސް ހައްދަން ބޭނުންކުރާ ކެމިކަލް ބޭނުންކޮށްގެން ހައްދާފައިވާ ގަހަކުން ހަމަ ވަގުތުން ލިބޭ "ތާޒާ" މޭވާގައި ވެސް ކެމިކަލްގެ އަސަރު ހުންނާނެ އެވެ.\nމިފަދަ މޭވާ އާއި ތަރުކާރީ ބޭނުންކުރުމުން އެ ތަކެތީގައި އެކުލެވިފައިވާ ކެމިކަލްތައް ހަށިގަނޑު ތެރެއަށް ވާސިލުވެ އެއިން ހަށިގަނޑުގައި ރައްކާކުރެވެ އެވެ. މިސާލަކަށް، ފިހާރައިން ގަނެގެން ބޭނުންކުރާ އާފަލު ނުވަތަ ހެނދުނު ނާސްތާގައި ސީރިއަލްއާ އެކު ބޭނުންކުރާ މާވާގައި މިފަދަ ކެމިކަލްތައް އެކުލެވިދާނެ އެވެ.\nވިއްކަން ބަހައްޓާފައި ހުރި ކަރާތަކެއް: ކެއުމުގައި ބޭނުންކުރާ އެއްޗިއްސާ މެދު ވެސް މި ޒަމާނުގައި ފަރުވާތެރިވާން ޖެހޭ\nހަމައެހެންމެ، ކެއުމުގައި ބޭނުންކުރާ އެއްގަމު މަހާއި ކަނޑު މަހުގައި، ތަރުކާރީ އާއި މޭވާގައި ހުންނަ މިންވަރަށް ވުރެ އިތުރަށް ވިހަ މާއްދާތައް އެކުލެވެ އެވެ. ސަބަބަކީ އެއްގަމު މަހުގެ ބާވަތުގެ ގޮތުގައި އަޅުގަނޑުމެން ބޭނުންކުރާ ކުކުޅު ފަދަ ބާވަތްތައް އާންމުކޮށް ކައިބޮއި އުޅެނީ ތަފާތު ކެމިކަލްތައް ބޭނުން ކޮށްގެން އުފައްދާފައިވާ ފަތްޕިލާވެލީގެ ބާވަތްތަކެވެ. ހަމަ އެހެންމެ ކުކުޅު އަދި އެނޫން ވެސް އެއްގަމު މަސް ފަދަ ބާވަތްތައް ހެދިބޮޑު ވުމަށް ވެސް ތަފާތު ވައްތަރުގެ ކެމިކަލް އެކުލެވޭ އެންޓިބައޮޓިކްސް ފަދަ ތަކެއްޗާއި އެހެނިހެން ހޯމޯންތައް ދެވެ އެވެ. މިފަދަ ތަކެތީގެ ސަބަބުން ކުރިން ފާހަގަކުރި ފަދައިން އިންސާނުންނެކޭ އެއްގޮތަށް އެ ތަކެތީގެ ހަށިގަނޑުގައި ވެސް ވިހަ މާއްދާތައް ހަރުލާފައި ހުރެ އެވެ. އަދި އަޅުގަނޑުމެން އިންސާނުން އެފަދަ ތަކެތި ކެއުމުން، މި ކެވެނީ އެ ތަކެތީގައި ހަރުލާފައިވާ ކެމިކަލްތަކާއި އެކުގަ އެވެ. ނަތީޖާއަކީ މި ކެމިކަލްތަކުގެ އަސަރު އަޅުގަނޑުމެނަށް ސީދާ ގޮތުން ކުރުމެވެ. ބާޒާރުން ލިބެން ހުންނަ، އާންމުކޮށް ބޭނުންކުރާ އެއްގަމު މަހުގެ ބާވަތްތަކުން ކެމިކަލްގެ އަސަރު ހަށިގަނޑަށް ކުރުމުގެ ފުރުސަތު ދެ ގުނައަށް ފަހިވެގެން ދެ އެވެ.\nއިތުރު ލިޔުންތައް ސިއްހަތު ދަނޑުވެރިކަން ޕެސްޓިސައިޑް ކެމިކަލް ޕްރޮފެސަރު އުގެއިލްގެ ކޮލަމް ރޯދަ 2016


Spain aai England ah molheh, varugadha Germany vee bali - vNews.mv\nސްޕެއިން އާއި ކޮސޯވޯ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nސްޕެއިން އާއި އިންގްލެންޑަށް މޮޅެއް، ވަރުގަދަ ޖަރުމަނު ވީ ބަލި\nއައްފާން މުހައްމަދު 01 April 2021, 10:19\nފީފާ ވޯލްޑް ކަޕް ޔޫރޯ ކޮލިފިކޭޝަންގައި ސްޕެއިން އާއި އިންގްލެންޑް މޮޅުވިއިރު ވަރުގަދަ ޖަރުމަނު، ނޯތު މެސެޑޯނިއާ އަތުން ބަލިވެއްޖެއެވެ.\nގްރޫޕް ބީގައި ހިމެނޭ ސްޕެއިން އަމިއްލަ ގައުމުގައި ކުޅެ ކޮސޯވޯ އަތުން މޮޅުވީ 1-3 ގެ ނަތީޖާއަކުންނެވެ.\nމިމެޗުގައި ސްޕެއިން އިން މޮޅު ކުޅުމެއް ދެއްކިއިރު އެގައުމުން ވަނީ ފުރަތަމަ ހާފުގައި ދެލަނޑު ޖަހާފައެވެ. އެގޮތުން ސްޕެއިންގެ ފުރަތަމަ ލަނޑު، 34 ވަނަ މިނެޓުގައި ޑަނިއެލް އޮލްމޯ ކާމިޔާބުކޮށްދީ ލީޑު ނަގައިދިންއިރު، އެގައުމަށް ލީޑު ފުޅާކޮށްދިން ލަނޑު އޭގެ ދެ މިނެޓު ފަހުން ކާމިޔާބުކޮށްދިނީ ފެރާން ޓޮރޭސެވެ.\nމިހާފުގައި އިތުރު ލަނޑެއް ފެނިގެން ނުދިޔަނަމަވެސް ސްޕެއިންގެ ފަރާތުން ރަނގަޅު ހަމަލާތަކެއް އުފައްދަން މަސައްކަތްކޮށްފައިވެއެވެ. ދެވަނަ ހާފު ފެށިގެންވެސް މޮޅަށް ކުޅުނީ ސްޕެއިން އެވެ. އެހެންނަމަވެސް މިހާފުގައި، މެޗުގެ 70 ވަނަ މިނެޓުގައި ބެސަރް ހަލީމީ ކާމިޔާބުކޮށްދިން ލަނޑުން ކޮސޯވޯއިން ވަނީ ފަރަގު ކުޑަކޮށްފައެވެ.\nސްޕެއިންގެ ތިންވަނަ ލަނޑު ކާމިޔާބުކޮށްދީ އަލުން އެޓީމަށް ލީޑު ފުޅާކޮށްދިނީ މެޗުގެ 75 ވަނަ މިނެޓުގައި ޖެރާޑް މޮރޭނޯ އެވެ. މި މޮޅާއެކު ސްޕެއިން އޮތީ ގްރޫޕް ބީގެ އެއްވަނައިގައި ކުޅުނު ތިން މެޗުން ލިބުނު ހަތް ޕޮއިންޓާއެކުއެވެ. މި ގްރޫޕުގެ ދެވަނައިގައި އޮތް ސްވިޑެންނަށް ދެ މެޗުން ހަ ޕޮއިންޓް ލިބިފައިވާއިރު، ތިންވަނައިގައި އޮތް ގްރީސަށް ދެ މެޗުން ލިބިފައިވަނީ ދެ ޕޮއިންޓެވެ.\nއިންގްލެންޑާއި ޕޮލެންޑް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން ގްރޫޕް އައިގައި ހިމެނޭ އިންގްލެންޑް އިން ޕޮލެންޑް އަތުން މޮޅުވީ 1-2 ގެ ނަތީޖާއަކުންނެވެ. މިމެޗުގައި ޕޮލެންޑްގެ އެންމެ މުހިންމު ކުޅުންތެރިޔާ، ރޮބާޓް ލެވަންޑޮސްކީ އަނިޔާގައި ހުރުމުގެ ސަބަބުން ފެނިގެންގޮސްފައެއް ނުވެއެވެ.\nއަމިއްލަ ޤައުމުގައި ކުޅުނު މެޗުގައި އެންމެ ފުރަތަމަ ލަނޑު ޖަހާ ލީޑު ނެގީވެސް އިންގްލެންޑުންނެވެ. ލިބުނު ޕެނަލްޓީއަކުން މެޗުގެ 19 ވަނަ މިނެޓުގައި މިލަނޑު އެގައުމަށް ކާމިޔާބުކޮށްދިނީ ކެޕްޓަން ހެރީ ކޭން އެވެ. މިހާފުގައި އިތުރު ލަނޑެއް ފެނިގެން ނުދިޔަނަމަވެސް ދެވަނަ ހާފުގެ ވަރަށް ކުރީކޮޅު ޕޮލެންޑުން ވަނީ ލަނޑެއް ކާމިޔާބުކޮށް މެޗުގެ ނަތީޖާ ހަމަހަކޮށްފައެވެ. މިލަނޑު ދެވަނަ ހާފު ފަށައިގެން 13 ވަނަ މިނެޓުގައި ކާމިޔާބުކޮށްދިނީ ޔާކުން މޮޑާ އެވެ.\nއިންގްލެންޑަށް މެޗް ކާމިޔާބުކޮށްދިން ލަނޑު، މެޗު ނިމެން ފަސްމިނެޓަށް ވެފައި ވަނިކޮށް ކާމިޔާބުކޮށްދިނީ ހެރީ މެގުއާއެވެ. މި މެޗުން އިންގްލެންޑް މޮޅުވިއިރު، މި ފަހަރުގެ ކޮލިފައިންގައި މިހާތަނަށް ކުޅުނު ތިން މެޗުންވެސް އެ ޤައުމު ވަނީ މޮޅުވެފައެވެ. އެއާއެކު އިންގްލެންޑް އޮތީ ގްރޫޕް އައިގެ އެއްވަނައިގައި ނުވަ ޕޮއިންޓާއެކުއެވެ. މި ގްރޫޕުގެ ދެވަނައިގައި އޮތް ހަންގޭރީއަށް ތިން މެޗުން ހަތް ޕޮއިންޓް ލިބިފައިވާއިރު، ތިންވަނައިގައި އޮތް އަލްބޭނިއާއަށް ތިން މެޗުން ލިބިފައިވަނީ ހަ ޕޮއިންޓެވެ.\nޖަރުމަނާއި ނޯތު މެސެޑޯނިއާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nގްރޫޕް ޖޭގައި ހިމެނޭ ޖަރުމަން ބަލިވީ ނޯތު މެސެޑޯނިއާ އަތުން 2-1 ގެ ނަތީޖާއަކުންނެވެ. މިއީ 2001 ވަނަ އަހަރަށްފަހު ވޯލްޑް ކަޕުގެ ކޮލިފައިން މެޗަކުން ޖަރުމަން ބަލިވި ފުރަތަމަ ފަހަރެވެ. މި މެޗުގެ ކުރިން ޖަރުމަނުން ވަނީ ކޮލިފައިންގައި ބަލިނުވެ 35 މެޗު ހަމަކޮށްފައެވެ.\nޖަރުމަނުގައި ކުޅުނު މެޗުގައި އެންމެ ފުރަތަމަ ލަނޑު ޖަހާ ލީޑު ނަގާފައިވަނީ ނޯތު މެސެޑޯނިއާއިންނެވެ. އެގޮތުން ފުރަތަމަ ހާފުގެ އިތުރު ވަގުތުގައި އެ ޤައުމަށް ލީޑު ނަގައިދިން ލަނޑު ކާމިޔާބުކޮށްދިނީ ގޯރަން ޕާންޑޭވެވެ. އެކަމަކު މެޗުގެ 63 ވަނަ މިނެޓުގައި ލިބުނު ޕެނަލްޓީއަކުން އިލްކާއި ގުންޑޮގާން ވަނީ ޖަރުމަނަށް ނަތީޖާ އެއްވަރުކޮށްދީފައެވެ. ނަމަވެސް މި މެޗުގައި ނޯތު މެސެޑޯނިއާއިން ދެވަނަ ފަހަރަށް ލީޑު ނަގާފައިވަނީ މެޗު ނިމެން ފަސް މިނެޓަށް ވެފައި ވަނިކޮށް، އެލްޖިފް އެލްމަސް ކާމިޔާބުކުރި ލަނޑުންނެވެ.\nމި މެޗުން ޖަރުމަން ބަލިވިއިރު، އެ ޤައުމު އޮތީ ގްރޫޕް ޖޭގެ ތިންވަނައިގައި ކުޅުނު ތިން މެޗުން ލިބުނު ހަ ޕޮއިންޓާއެކުއެވެ. މި ގްރޫޕުގެ ދެވަނައިގައި އޮތް ނޯތު މެސެޑޯނިއާއަށްވެސް ތިން މެޗުން ހަ ޕޮއިންޓް ލިބިފައިވާއިރު، އެއްވަނައިގައި އޮތީ މިހާތަނަށް ކުޅުނު ތިން މެޗުންވެސް މޮޅުވި އާމީނިއާއެވެ. އެގޮތުން އާމީނިއާއަށް ވަނީ ނުވަ ޕޮއިންޓް ލިބިފައެވެ.\nމީގެ އިތުރުން ކޮލިފައިންގައި ބުދަ ދުވަހުގެރޭ ކުޅުނު މެޗުން ގްރޫޕް ސީގައި ހިމެނޭ އިޓަލީ ވަނީ ރަށުން ބޭރުގައި ލިތުއޭނިއާ އަތުން 2-0 ގެ ނަތީޖާއަކުން މޮޅުވެފައެވެ. އަދި ގްރޫޕް ޑީގައި ހިމެނޭ ދުނިޔޭގެ ޗެމްޕިއަން ފްރާންސް މޮޅުވީ ރަށުން ބޭރުގައި ކުޅުނު މެޗުން ބޮސްނިއާ އަތުން 1-0 ގެ ނަތީޖާއަކުންނެވެ.\nފީފާ ވޯލްޑް ކަޕް ކޮލިފިކޭޝަން ކުޅިވަރު ބޭރު ކުޅިވަރު


Eh point aa eku Zuvaan Gaumee team qualifying ninmaalaifi | Mihaaru\nއުޒްބެކިސްތާނާއި ރާއްޖެ ކުޅުނު މެޗުގެ ތެރެއިން.-- ފޮޓޯ: އޭއެފްސީ\nއެއް ޕޮއިންޓަކާ އެކު ޒުވާން ގައުމީ ޓީމު ކޮލިފައިން ނިންމާލައިފި\n07 ނޮވެމްބަރ 2017 - 11:59 8 comments\nކޮލިފައިންގައި ރާއްޖެ ކުޅުނު ހަތަރު މެޗުގެ ތެރެއިން ތިން މެޗުން ބަލިވިއިރު، އެއް މެޗުން ވަނީ އެއްވަރުވެފަ އެވެ. ފުރަތަމަ މެޗުން ސްރީލަންކާއާ 2-2 އިން އެއްވަރުވީ އެވެ. ދެ ވަނަ މެޗުން ބަންގްލަދޭޝް އަތުން 1-0 އިން ބަލިވިއިރު، ތިން ވަނަ މެޗުން އުޒްބެކިސްތާން އަތުން ވަނީ 6-0 އިން ބަލިވެފަ އެވެ.\nގްރޫޕް ބީގެ އެއް ވަނައިގައި އުޒްބެކިސްތާން އޮތީ ކުޅުނު ތިން މެޗުން ނުވަ ޕޮއިންޓާ އެކު އެވެ. ދެ ވަނައިގައި ކޮލިފައިން ކުރިޔަށްދާ ތަޖިކިސްތާން އޮތީ ތިން މެޗުން ހަތް ޕޮއިންޓް ހޯދައިގެންނެވެ. ތިން ވަނައިގައި އޮތީ ހަތަރު ޕޮއިންޓާ އެކު ބަންގްލަދޭޝް އެވެ. ހަތަރު ވަނައިގައި އޮތް ރާއްޖެ އާއި ފަސް ވަނައިގައި އޮތް ސްރީލަންކާ އަށް ލިބިފައިވަނީ އެއް ޕޮއިންޓެވެ.\nތަޖިކިސްތާނުން މި މެޗުގެ ފުރަތަމަ ހާފުގައި ޖެހީ އެންމެ ލަނޑެކެވެ. އަނެއް ހަތަރު ލަނޑު ޖެހީ ދެ ވަނަ ހާފުގަ އެވެ. އެ ޓީމުގެ ފަސް ގޯލުގެ ތެރެއިން ދެ ލަނޑު ޖެހީ ޝެރްވޯނީ މަބަޓްޝައެވް އެވެ. އަނެއް ލަނޑުތައް ޖެހީ އެސޯނީ ޕަޝަންބޭ، ޝެރިޑިން ބޮބޮއެވް އަދި ޝަރޯމް ސަމިއޭވް އެވެ.\nރާއްޖޭގެ ކޯޗު އިހުސާން އަބްދުލް ގަނީ (ސާންތީ) ކޮލިފައިން އަށް ދިޔައިރު ބުނީ ރާއްޖެ އަށް ވާދަކުރެވޭނީ ސްރީލަންކާ އާއި ބަންގްލަދޭޝްއާ ކަމަށެވެ. އިއްޔެގެ މެޗަށް ފަހު ސާންތީ ބުނީ މެޗަކަށް ފަހު މެޗެއް ކުރިއެރުން ފެންނަ ކަމަށެވެ.\n"އެންމެ ފަހުން އުޒްބެކިސްތާނާ ދެކޮޅަށް ކުޅުނު މެޗަށް ވުރެ މި މެޗުގައި ރަނގަޅަށް ކުޅެފި. ބޯޅަ ބާއްވައިގެން ކުޅެން އުޅުނު އެ ފެންނަނީ ތަފާތު. އެ މީހުންނަށް (ތަޖިކިސްތާން) ލަނޑެއް މި ޖެހުނީ 41 ވަނަ މިނިޓްގައި. ފަރުވާ ބަހައްޓައިގެން ކުޅުނު ނަމަ ނުވަންނަ ކަހަަލަ ފަސޭހަ ތިން ގޯލު ގާތްގާތުގައި ފަހުން ވަނީ،" ސާންތީ ބުންޏެވެ.\nއޭނާ ބުނީ އުއްމީދުކުރީ މަދުވެގެން ތިން ޕޮއިންޓާ އެކު އެނބުރި ގައުމަށް ދާން ކަމަށާއި އެކަން ނުކުރެވުމުން ކުޑަ ހިތްހަަމަނުޖެހުމެއް އެބައޮތް ކަމަށެވެ.\nމިދިޔަ އޮގަސްޓް މަހު ސާންތީ ޒުވާން ޓީމާ ހަވާލުވިއިރު އޭރު އެ ޓީމު އޮތް ފެންވަރަށް ވުރެ މިހާރު އެ ޓީމު ރަނގަޅެވެ. ސާންތީ ބުނީ މި ޓީމުގައި ހިމެނޭ 80 ޕަސެންޓް ކުޅުންތެރިންނަކީ މި ލެވެލްގެ ފުޓްބޯޅަ އަށް އާ ކުޅުންތެރިން ކަމަށްވުމުން ކުރިއަރަން އަދި ހޭނެން ވަގުތު ނަގާނެ ކަމަށެވެ.\nއެފްއޭއެމުން ވަނީ ސާންތީއާ ފަސް އަހަރަށް ޒުވާން ޓީމު ހަވާލުކޮށްފަ އެވެ. ސާންތީ ވަނީ ތިން އަހަރު ތެރޭ ތަފާތު ފެންނާނެ ކަމަށް ބުނެފަ އެވެ.\nއިތުރު ލިޔުންތައް އެފްއޭއެމް 19 އަހަރުން ދަށުގެ ގައުމީ ޓީމް


America in ves China ge app thah manaakuran visnanee\nއެމެރިކާއިންވެސް ޗައިނާގެ އެޕްތައް މަނާކުރަން ވިސްނަނީ\nޗައިނާގެ ކުންފުނިތަކުގެ ކަސްޓަމަރުންގެ މައުލޫމާތު އިންޓެލިޖެންސްގެ ބޭނުންތަކަށް ޗައިނާ ސަރުކާރާއެކު ހިއްސާކުރަން ލާޒިމުކުރާ ގާނޫނާމެދު އެމެރިކާގެ ސިޔާސީ ބޭފުޅުން ގެންދަވަނީ ތަކުރާރުކޮށް ކަންބޮޑުވުން ފާޅު ކުރައްވަމުން. -- ފޮޓޯ: އޭއެފްޕީ\nވޮޝިންގްޓަން (ޖުލައި 7) - ދުނިޔޭގެ ގިނަ ބައެއްގެ މެދުގައި މަގުބޫލުކަން ހޯދާފައިވާ "ޓިކްޓޮކް" އާއި "ވީޗެޓް" ފަދަ ޗައިނާގެ ކުންފުނިތަކުން އުފައްދާފައިވާ މޯބައިލް އެޕްތައް ޖާސޫސު ކުރުމަށް ޗައިނާ ސަރުކާރުން ބޭނުންކުރަމުންދާކަމުގެ ތުހުމަތާ ގުޅިގެން، އެމެރިކާ އިން ވެސް ޗައިނާގެ ކުންފުނިތަކުގެ އެޕްތައް މަނާކުރަން ވިސްނަމުންދާކަމަށް އެމެރިކާ ސަރުކާރުން ބުނެފި އެވެ.\n"އަޅުގަނޑު ބޭނުމެއްނޫން ރައީސް ޑޮނަލްޑް ޓްރަމްޕްގެ ކުރިން މިކަން ހާމަކުރަން. އެކަމަކު މިއީ އަޅުގަނޑުމެން ވިސްނަމުންދާކަމެއް،" އެމެރިކާގެ ސްޓޭޓް ސެކްރެޓަރީ މައިކް ޕޮމްޕޭއޯ ވިދާޅުވި އެވެ.\nޕޮމްޕޭއޯ މިހެން ވިދާޅުވެފައިމިވަނީ ޗައިނާގެ ކުންފުނިތަކުން އުފައްދާފައިވާ ގިނަ މޯބައިލް އެޕްތައް އިންޑިއާ ސަރުކާރުން މަނާކޮށްފައިވަނިކޮށެވެ.\nއިންޑިއާގެ ސަލާމަތާއި މިނިވަން ކަމަށް ނުރައްކާވާ ކަމަށް ބުނެ މިދިއަ ހޯމަ ދުވަހުން ފެށިގެން އިންޑިއާ ގައި ޗައިނާއަށް ނިސްބަތްވާ 59 އެޕް ވަނީ މަނާކޮށްފަ އެވެ.\nއިންޑިއާ ސަރުކާރުން މިފަދަ ފިޔަވަޅެއް އަޅާފައިވަނީ ޗައިނާ އާ ގުޅޭ ބޯޑަރު ސަރަހައްދުގައި އިންޑިއާ ސިފައިންނާއި ޗައިނާ ސިފައިންނާމެދު ބޮޑު ކުރިމަތިލުމެއް ހިނގާފައިވާ ދަނޑިވަޅެއްގަ އެވެ.\nޗައިނާގެ ކުންފުނިތަކުގެ ކަސްޓަމަރުންގެ މައުލޫމާތު އިންޓެލިޖެންސްގެ ބޭނުންތަކަށް ޗައިނާ ސަރުކާރާއެކު ހިއްސާކުރަން ލާޒިމުކުރާ ގާނޫނާމެދު އެމެރިކާގެ ސިޔާސީ ބޭފުޅުން ގެންދަވަނީ ތަކުރާރުކޮށް ކަންބޮޑުވުން ފާޅު ކުރައްވަމުންނެވެ.\nނަމަވެސް، އެޕް ބޭނުން ކުރާ މީހުންގެ މައުލޫމާތު ޗައިނާ ސަރުކާރާ ހިއްސާ ކުރާ ކަމަށް އަމާޒުވެފައިވާ ތުހުމަތުތައް ޓިކްޓޮކް އާއެކު ގިނަ ކުންފުނިތަކުން ވަނީ ދޮގު ކޮށްފަ އެވެ.\nއެކަމަށް ބާރުދެމުން ޗައިނާ ސަރުކާރުން ބުނީ، އެ ގައުމުގެ ހުރިހާ ކުންފުނިތައްވެސް ހިނގާނީ ބައިނަލްއަގުވާމީ ވިޔަފާރީގެ އުސޫލުތަކާއި ހަމަތަކުގެ މަތީން ކަމަށެވެ.\nއެގޮތުން، އެއްވެސް ކުންފުންޏެއްގެ ވިޔަފާރީގެ ތެރެއަށްވަދެ، އެފަދަ މައުލޫމާތެއް ހޯދަން މަސައްކަތް ނުކުރާކަމުގެ ޔަގީންކަން ވެސް ޗައިނާ ސަރުކާރުން ވަނީ ދީފަ އެވެ.\nއިންޑިއާ އެމެރިކާ ޗައިނާ\nޗައިނާގެ މުދަލަށް ބަރޯސާނުވާން އިންޑިއާއަށް ގޮވާލައިފި\nޗައިނާގެ ޑިފެންސް މިނިސްޓަރު ނޭޕާލަށް


Lanka Gai 15 Aharuge Kujjaku Lavvaa Hashivikkuvi Dhivehsaku Hayyaru Koffi - Vaguthu\nލަންކާގައި 15 އަހަރުގެ ކުއްޖަކު ލައްވާ ހަށިވިއްކުވި ދިވެއްސަކު ހައްޔަރުކޮށްފި\nސްރީލަންކާގެ މައުންޓް ލެވީނިއާ ސަރަހައްދުގައި އުމުރުން 15 އަހަރުގެ އަންހެން ކުއްޖަކު ލައްވާ ހަށި ވިއްކުވި މައްސަލައެއްގައި ގިނަ ބަޔަކު ހައްޔަރު ކޮށްފައި ވާއިރު އޭގެ ތެރޭގައި ދިވެހި ފިރިހެނަކު ވެސް ހިމެނޭ ކަމަށް ލަންކާގެ ކަމާބެހޭ ފަރާތްތަކުން ބުނެފިއެވެ.\nކުޑަ އަންހެން ކުއްޖަކު ޖިންސީ ބޭނުމަށް އެކި މީހުންނާ ހަވާލުކޮށް އެ ކުއްޖާގެ ކިބައިން ނާޖާއިޒު ފައިދާ ނަގަމުން ދިޔަ މައްސަލަ ލަންކާ ފުލުހުން ތަހްގީގު ކުރަމުން ދަނީ ބޮޑު ސަމާލުކަމެއް ދީގެންނެވެ. ލަންކާ ފުލުހުން ބުނެފައިވާ ގޮތުގައި މިހާތަނަށް ތަހްގީގަށް ފާހަގަ ކުރެވިފައިވާ ގޮތުގައި ކުއްޖާ މިގޮތަށް ވިއްކަމުން ގެންދާތާ މިހާރު ތިން މަހެއްހާ ދުވަސް ވެއްޖެ އެވެ.\nމި މައްސަލާގައި އެންމެ ފަހުން ހައްޔަރުކޮށްފައިވަނީ ކުއްޖާ އިސްތިހާރުކޮށް ވިއްކުމަށް ވެބްސައިޓެއް ހަދައި ހިންގި މީހާ އާއި ހޮޓަލެއްގެ މެނޭޖަރެއްގެ އިތުރުން ދިވެއްސެކެވެ. މިހާތަނަށް އެކި ތުހުމަތަށް 32 މީހަކު މި މައްސަލާގައި ހައްޔަރުކޮށްފައި ވެއެވެ. ކުއްޖާގެ މަންމަ ވެސް އޭގެ ތެރޭގައި ހިމެނެ އެވެ. އޭގެ އިތުރުން ބޯޓެއްގެ ކެޕްޓަނަކާއި ކުރޮޅި ޑްރައިވަރަކު ވެސް ވަނީ ހައްޔަރު ކޮށްފައެވެ.\nމި މައްސަލާގައި ހައްޔަރުކުރި ދިވެހި މީހާ އަށް ކުރާ ތުހުމަތުތަކެއް އަދި ފުލުހުން ހާމައެއް ނުކުރެއެވެ.\nފުލުހުން ބުނެފައި ވަނީ ކުއްޖާ ލައްވާ ހަށިވިއްކުވުމުގައި ކުއްޖާގެ މަންމަގެ ބޮޑު ބައިވެރިވުމެއް އޮތްކަމަށް މިހާތަނަށް ތަހްގީގަށް ވަނީ ފާހަގަ ކުރެވިފައެވެ.\n"މި މައްސަލައިގެ ތަހުގީގުން މިހާތަނަށް އެނގިފައިވާ ގޮތުގައި ކުޑަކުއްޖާގެ ބޭނުން ނަހަމަގޮތުގައި ހިފުމަށް ވެބްސައިޓަކާއި މީސް މީޑިއާ ޕްލެޓްފޯމްތަކުގައި މިކަން އިސްތިހާރުކޮށް ކުއްޖާ ގަންނަން ބޭނުންވާ މީހުންނަށް މައުލޫމާތު ފޯރުކޮށްދެމުން ދިޔަ" ފުލުހުން ވިދާޅުވިއެވެ.\nލަންކާގެ ނޫސްތަކުން އެ ގައުމުގެ ފުލުހުންނާ ހަވާލާދީ ބުނީ މި ބޮޑު ކުށުގެ ތުހުމަތަށް އިތުރު 12 މީހަކު ހައްޔަރުކުރުމުގެ މަސައްކަތް މިހާރުވެސް ކުރަމުން އަންނަ ކަމަށެވެ.\nޖުލައި 5, 2021 09:09\nދިވެހިން ނަކީ ވަރައް ކުޅަދާނަ ބައެއް\nޖުލައި 5, 2021 09:38\nމިވެސް ކިހާ ހަރުކަށިކަމެއް\nޖުލައި 5, 2021 10:25\nމިރާއްޖޭގައި ނަމަ ތިޔަމީހަކު ގަދަރާ ޢިއްޒަތާއެކު އެމީހެއްގެ ގައުމަށް ފޮނުވާދޭނީއެވެ ޚާއްޞަކޮށް ބަންގާޅީންނެވެ\nސަރުކާރަށް ނާންގާތި،ދީފާނެ މިނި ސްޓަރުކަންވެ ސް.\nޖުލައި 5, 2021 11:44\nވަރަށް ހިތާމަވެރި ލަދުވެތި ޚަބަރެކެވެ. އެފަދަ ނުބައި ޢަމަލުތައް ކުރަން ހެޔޮނުވާނެއެވެ. މައުޞޫމް ކުއްޖެއްގެ ޢިއްފަތްތެރިކަން ނީލަމުގައި ވިއްކުމުގައި ބައިވެރިވީ ދިވެހި މީހާއަށް ވެސް ޙައްޤު އަދަބު ލިބުމަށް އެދެމެވެ.\nޖުލައި 5, 2021 11:58\nއުމުރު ޙަމަނަމަ އޯކޭކަމެއްތަ އެއީ😳\nޖުލައި 5, 2021 15:52\nލަންކާގައި ތިހާވަރު ކަމެއްކޮށްލެވޭނީ ފުދޭވަރަކަށް ލިންކް އެޅިގެން! ތިކަމުގައި ނެތެއްނޫން ދެން އިތުރަށް ބުނެވޭނެ އެއްޗެއް! އަމާ ބާޒާރަށް ދަރިވިއްކަން ނިކުތީމާ ބްރޯކަރުން އެކަން ކޮށްދޭނެ! ފައިސާހޯދާކަށް މިހާރަކުނެތް ގޮތެއްފޮތެއް. ތިޔަކަހަލަ ކިތަންމެ ބަޔަކު ލަންކާގައި ދިރިއުޅެމުން އެބަދޭ! އެހެންނަމަވެސް ހިތާމަޔަކީ ނޫސްތަކުގެ ފަލަ ސުރުޚީއަށް އެރީމަ! ތިފަދަ ދަށުދަރަޖައިގެ ކަންތައް ކުރާ މީހުން ރަގަޅުވާނީ އެތަނެއްގައި އޮންނަ ޤާނޫނެއްގެ ތެރެއިން ލިބެންވާ އަދަބު ލިބެން ދޫކޮށްލީމާ! އެހެންނޫނިއްޔާ ސަރުކާރުގެ ޚަރަދުގައި އެތައް ފައިސާއެއް ޚަރަދުކޮށްފަ ދެންޖެހޭނީ ޢިއްޒަތާއެކު އަނބުރާ ޤައުމަށް ގެންނަން.